
Nadbiskupska rezidencija u Sarajevu, 13. 04. 1997.

Sveti Oče!

Od srca Vas pozdravljam u ime nas biskupa Bosne i Hercegovine. Dobro došli, namjesniče Kristov, ovoj izranjenoj ali vjernoj Crkvi. Hvala Vam za svu očinsku i pastirsku skrb u svim proteklim godinama posebno u nedavnom veoma dramatičnom ratnom vremenu.
Crkva u našim biskupijama prolazi teške kušnje. Razdirana je i uništavana ratnim vihorom, ali nije pošteđena ni od dodatnih unutarnjih teškoća.
Unatoč mnogovrsne političke rastrganosti u zemlji kao i praktičkih, često nesavladivih poteškoća mi smo biskupi nastojali sastajati se i zajednički zauzimati jasne crkvene stavove nadahnjivani pritom Kristovim naukom i slijedeći Vaše pastirske upute. Nastojali smo i nastojimo zajednički biti na načelima naše vjere i morala boreći se protiv svake nepravde i bezakonja, protiv gaženja temeljnih ljudskih prava i sloboda. Na žalost, ostali smo, kao predstavnici Katoličke Crkve, takoreći sami u dosljednoj borbi za pobjedu pravde i prava na prostorima cijele BiH, to jest na području cijele naše metropolije.
Osim onih problema političke naravi nismo na žalost pošteđeni ni od drugih, onih unutar crkvenih. Među njima je svakako posebno bolan problem - još uvijek neriješen odnos između redovne hijerarhije i redovnika franjevaca, posebno u Mostarsko-duvanjskoj biskupiji, a dijelom i u Vrhbosanskoj nadbiskupiji. Pri rješavanju ovog bolnog problema svaki od nas biskupa snalazi se kako zna i umije kako bi izbjegao sablazan ali to na žalost uvijek ne uspijeva.
Osim problema imamo, Bogu hvala, i utješnih konstatacija. Ponosni smo na naše kršćanske obitelji koje su bile i još uvijek su brojne djecom i imaju uglavnom čvrst tradicionalan vjerski odgoj u svojim domovima i u svojim župnim zajednicama. Zato smo imali i još uvijek imamo i brojna duhovna zvanja. Iako su u prošlosti pa i u posljednje vrijeme nerijetke naše obitelji morale odlaziti sa svojih ovdašnjih ognjišta, tamo gdje su se naseljavali biološki su podmlađivali, a vjerski preporađale nova mjesta svoga boravka.
Uslijed gaženja osnovnih ljudskih prava u ovom nametnutom nam ratu, posebno prava na vlastiti dom i zavičaj, našim župnim pa čak i biskupijskim zajednicama prijeti realna opasnost da budu potpuno uništene. To se posebno odnosi na veći dio Banjalučke biskupije i na skoro cijelu veliku Vrhbosansku nadbiskupiju.
Mi se ne možemo i ne smijemo s time pomiriti. Smatramo svojim pravom i dužnošću Kristovo evanđelje i njegov zakon utjelovljivati i u trećem milenijumu na ovim našim mnogostoljetnim prostorima. Pred nama stoje vrlo teški ali nezaobilazni pastoralni zahvati: liječenje ratnih rana napose liječenje od zatrovanosti mržnjom i netrpeljivošću, zatim zaustavljanje daljnjeg iseljavanja ne samo vjernika nego i jednog broja svećenika koji su izmanipulirani od kratkovidne politike koja tvrdi da je nemoguće odnosno da je nedopustivo ostati dalje na vlastitim vjekovnim ognjištima. Valja nam se pozabaviti ažuriranjem povratka prognanih i izbjeglih koji se žele vratiti u svoje župe kao i njihovim socijalnim a često i zdravstvenim zbrinjavanjem preko naših biskupijskih caritasa.
Kao dodatni izazov postavlja se pred nas nužno stvaranje šire pastoralne djelatnosti na raznim razinama nakon donedavnog pogubnog komunističkog režima i ratnog stradanja, kao što su medijska, odgojna, školska, socijalna dimenzija itd.
U novonastalim društveno-političkim prilikama pokazuje se kao novi zahtjev nama biskupima ustrojstvo vojnog vikarijata za područje naše metropolije.
Sveti Oče, dok Vam iznosim ovu našu sadašnju stvarnost, želim Vam zahvaliti što ste nam bili i jeste blizu što s nama dijelite naše tjeskobe i naše nade. Hvala Vam za ovu veličanstvenu euharistiju s ovim napaćenim ali vjernim Božjim narodom. Hvala Vam za upućene očinske riječi i molitvu kao i za ohrabrenje u vjeri i nadi.
Sveti Oče, obećavamo sinovskom odanošću nastaviti živjeti, raditi i izgarati za Božju stvar na ovim prostorima. Zato vas još jednom molim da nam ostanete blizu i dalje svojim očinskim riječima, potporom i blagoslovom. Blagoslovite nas i naše mjesne Crkve kojima predsjedamo!
Vinko kardinal Puljić

nadbiskup metropolit vrhbosanski

predsjednik BK BiH

GOVOR PAPE IVANA PAVLA II. BISKUPIMA BK BIH

Nadbiskupska rezidencija u Sarajevu, 13. 04. 1997.

Gospodine Kardinale, časna Braćo u biskupstvu!

1. Žarko sam želio doživjeti ovaj bratski susret s vama. Zahvalan sam Bogu što sam danas zajedno s vama mogao slaviti svetu Euharistiju, vrhunac života Crkve. Upravo jedinstvo oko oltara izražava očitiju vezu koja nas povezuje s Kristom i koja je temelj dubokoga zajedništva što postoji među nama i narodom Božjim.

Pozdravljam Tebe, gospodine kardinale Vinko Puljiću, koji, s pomoćnim biskupom mons. Perom Sudarom, odvažno i mudro paseš stado Crkve vrhbosanske. Pozdravljam Tebe, mons. Franjo Komarica, čvrsti biskupe napaćene Crkve banjolučke. Pozdravljam Tebe, mons. Ratko Periću, koji sa svom revnošću stojiš na čelu Crkve mostarsko-duvanjske i obavljaš službu apostolskoga upravitelja Crkve trebinjsko-mrkanske. Želim zahvaliti svakome pojedinom od vas za neustrašivo svjedočanstvo koje ste pružili pred Crkvom Božjom u vrijeme nedavnoga sukoba, kada ste, unatoč velikim opasnostima i teškome stanju, uvijek budni i puni skrbi, ostali sa svojim zajednicama, dijeleći s njima patnje, nevolje i svaku vrstu oskudice.

Očitujući svoje osjećaje ljubavi prema vama pastirima, želim izručiti svoje najbolje želje i Crkvama koje su vam povjerene: vašim svećenicima, Bogu posvećenim osobama, vjernicima svjetovnjacima, navlastito onima koji su ranjeni na tijelu ili duši i nose posljedice žalosnoga razdoblja nedavnoga rata. Među vama je Petrov nasljednik. Poznaje vaše patnje i vaš trud te vas krijepi u vašoj vjeri gledajući Krista, našega zagovornika kod Oca i naš postojani mir.

2. Božja Providnost vas je izabrala da pasete narod Božji i postavila vas je za uzore stada (usp. 1 Pt 5,2-3). Svojom službom, i u zajedništvu s Petrovim nasljednikom, ovjekovječujete djelo Krista, vječnoga pastira duša, koji uči sve narode i darom sakramenata posvećuje one koji s vjerom primaju Njegovu riječ.

U toj službi, koju vam je Bog povjerio, niste sami. Upravljajući svojim Crkvama, u međusobnome zajedništvu i s Rimskim Biskupom - glavom apostolskoga zbora, postavljeni ste za članove biskupske zajednice te ste time pozvani sudjelovati u skrbi za opću Crkvu (usp. Lumen Gentium, 22; Christus Dominus, 4).

Časna Braćo, budite revni u očuvanju zajedništva s biskupima cijeloga svijeta, počevši od biskupa s ovoga područja, i to navlastito s biskupima iz Hrvatske. Budite postojani u uzajamnoj ljubavi, u otvorenome i srdačnome dijalogu, u međusobnoj pomoći. Neka ljubav koja vlada među vama bude primjer svećenicima koji vam pomažu, vjernicima koji na vas gledaju kao na prosvijetljene vođe, i svim ljudima dobre volje koji nerijetko u vašim riječima i u vama kao biskupu traže poticaj za izgradnju društva koje će biti uistinu nadahnuto na vrijednostima mira, sloge i pravde.

3. Rat koji se tijekom predugih pet godina vodio u ovim vašim krajevima sigurno vas stavlja pred velike teškoće. Pošto je tutnjava oružja prestala, valja sada sve više učvršćivati volju za izgradnjom mira. Prvi zadatak koji vas očekuje u ovome mučnom hodu jest liječenje srdaca izmučenih bolju i katkada ranjenih osjećajima mržnje ili osvete. Radi se o postupku kojemu su potrebne sve vaše snage, krijepljene vjerom u Krista, Gospodara života i liječnika duša. Taj ste cilj postavili i u svojoj pastirskoj poslanici objavljenoj u veljači ove godine.

Pozvani ste biti nositelji nove kulture koja, izvirući iz nepresušnoga vrela Evanđelja, propovijeda poštivanje svih bez izuzetka, zaziva međusobno praštanje krivnji kao pretpostavku za preporod uljuđenoga življenja, bori se oružjem ljubavi kako bi sve više do izražaja dolazila želja za suradnjom na promaknuću zajedničkoga općeg dobra.

To vas ne oslobađa obveze da dižete proročki glas te ukazujete na nasilja, raskrinkavate nepravde, nazivate zlo pravim imenom i svim zakonitim sredstvima branite povjerene vam zajednice. Ovo je osobito potrebno kada neumjerenosti, koje proizlaze iz srdaca gorčinom ispunjenih zbog minulog nasilja, nastoje izravno pogoditi vjernike i Crkvu zastrašivanjem ili djelima nesnošljivosti. Ne bojte se jasno i glasno očitovati" preko svih zakonitih sredstava koja su vam na raspolaganju i ne dopustite da vas zastraši ni jedna ovozemaljska vlast.

4. A sada, nakon prepaćenoga nasilja, valja ponovno izgrađivati ne samo kršćanske zajednice, nego također i građansko društvo pogođeno i raspršeno zbog tolikih nevolja. Bog vas u tome neće ostaviti same. On je uz vas postavio svećenike, posvećene osobe i djelatno zauzete vjernike koji podupiru vaše naporno djelo i spremni su slušati vaš glas kako bi ponovno procvjetao navještaj koji spašava, ljubav koja osvježuje, solidarnost koja sve ujedinjuje. Dok zahvaljujete Gospodinu za te darove, znajte vrednovati snage svakoga pojedinca kako bi nova evangelizacija napredovala obnovljenim poletom.

Znajte očinskom dobrotom razumjeti teškoće koje svakodnevno susreću vaši najbliži suradnici. Podupirite ih svojom molitvom i dobrotom svojega srca, potičući ih da se oslanjaju na snagu koja proizlazi iz svakodnevnoga susreta s Kristom, Velikim i Vječnim Svećenikom, navlastito u molitvi i u slavljenju Euharistije. Neka vaša skrb otaca u vjeri nađe način na koji će moći vrednovati ono što je najbolje kod svakoga, tako da darovi svakoga pojedinca budu na korist kršćanske zajednice i građanskoga društva.

Ne smije nedostajati suradnja svakoga pojedinca u zacrtavanju i ostvarivanju dušobrižničkih programa svake biskupije, pod vašim vodstvom i u poštivanju vlastitosti svake karizme, bilo da se radi o biskupijskim svećenicima, bilo pak o redovničkim svećenicima, tako da međusobna razmjena darova povećava ljubav, blaži napetosti i bude u službi jedinstva. U skladu s tim mjerilima i vrijednostima odgajajte i svoje bogoslove i sjemeništarce, kako bi se u njima oblikovala jasna svijest da će jednoga dana biti pozvani služiti Crkvi uz žrtve, s uvjerenjem, velikodušno i u poslušnosti zakonitome Pastiru.

5. "Molitva i posluživanje riječi" (Dj 6, 4) glavno su djelo kojemu se trebate neumorno posvećivati kako bi se Kristovo Evanđelje i dalje propovijedalo u ovome kraju te kako bi i dalje blagotvorna "riječ života" mogla pružati nadu i utjehu narodima Bosne i Hercegovine.

Predsjedavajući bogoslužnim skupovima, navlastito kod slavljenja Presvetoga Otajstva, vjernicima obilno za hranu dijelite Božje darove, pošto ste ih prethodno iskreno poučili o "istini usmjerenoj k pobožnosti i utemeljenoj na nadi života vječnoga, što ga, prije vremena vjekovječnih, obeća Bog, On koji ne laže" (Tit 1,1-2).

Na kraju ovoga tisućljeća i sada već na pragu novoga, Crkva mora ustrajno nastaviti svoju službu propovijedanja Radosne Vijesti da bi se "svi ljudi spasili" (1 Tim 2,4). Neka vas trogodišnja priprava za Veliki jubilej 2000. nađe postojane u propovijedanju, u skladu s uputama što sam ih izložio u apostolskoj poslanici Tertio millennio adveniente. Ostvarujući sve te ciljeve izgrađujete Tijelo Kristovo (usp. Ef 4,12) u ovim krajevima, u zajedništvu s cijelom Crkvom.

6. Neka Crkva u Bosni i Hercegovini, unatoč svojemu siromaštvu, ne zaboravlja siromahe koji kucaju na njezina vrata. Pustoš koju je stvorio nedavni rat ostavila vam je kao baštinu razorene obitelji, udovice i siročad, izbjeglice i prognanike, invalide i druge ljude raznovrsnom boli pogođene. Potrebno je da ostanete uza sve njih, donoseći im okrepu svoje djelotvorne ljubavi i pastirske skrbi. U vezi s tim ne mogu ne izreći posebne riječi pohvale Caritasu koji je u pojedinim biskupijama toliko toga učinio i nastavlja činiti kako bi se ublažile patnje onih koji su u teškoćama.

Svjedočenje ljubavi promiče bolje razumijevanje među različitim kulturama i vjerama koje cvjetaju u ovim krajevima, jer bol i oskudica ne poznaju granice. Krotkim činom ljubavi pridonosite iskrenome dijalogu sa svim vašim zemljacima, nastavljajući tako izgradnju civilizacije ljubavi. Tako će praštajući i tražeći oproštenje biti moguće izići iz uvojnice uzajamnoga okrivljivanja te odlučno krenuti putem moralne i građanske obnove. "Kao što je Gospodin vama oprostio, tako i vi" (Kol 5,15).

Ustrajna i temeljita metoda dijaloga mora posebno obilježavati odnose s braćom pravoslavcima i s drugom braćom kršćanima s kojima nas povezuju ne male sveze vjere. Jednako tako srdačnim riječima i iskrenim stavom tražite razloge susretanja i razumijevanja sa sljedbenicima islama, kako bi se mogao izgrađivati miroljubivi suživot u uzajamnome poštivanju prava svakoga pojedinca i svakoga naroda.

7. Časna Braćo, dok vas danas kao Petrov nasljednik želim učvrstiti u vašim dobrim nakanama, želim vam opet ponoviti da niste sami na svojemu putu. S vama smo i uvijek ćemo biti s vama, podupirući vaše pothvate, kako bi u cijeloj Crkvi, bila postojana "ljubav koja je sveza savršenstva" (Kol 5,14).

Vaša apostolska nastojanja povjeravam majčinskoj zaštiti Marije, Majke Crkve i Kraljice mira, koju s povjerenim vam vjernicima štujete vrlo mnogo. Neka vas Bogorodica, koja je za cijelu Crkvu uzor savršenstva, podupire u vašemu radu i u vašim naumima, te i dalje u vašim krajevima odjekuje vazmeni himan: "Znamo da si doistine uskrsnuo, Božji Sine: Pobjedniče, Kralju divan, budi nama milostivan."

S tim osjećajima svakome od vas, kao zalog svoje ljubavi, udjeljujem posebni apostolski blagoslov, koji rado proširujem na svećenike, redovnike, redovnice i na sve vjernike za koje vodite dušobrižničku skrb.

Papa Ivan Pavao II.

PISMO ZAHVALE PREDSJEDNIKA BK BIH 
KARDINALA VINKA PULJIĆA PAPI IVANU PAVLU II. 
ZA PRVI APOSTOLSKI POHOD

Sarajevo, 14. 04. 1997.

Sveti Oče!

Velika nam djela učini Gospodin, opet smo radosni! (Ps 126,3). Vaš blagoslovljeni dolazak i boravak među nama u Sarajevu i u Bosni i Hercegovini doista smo doživjeli kao dragocjeni dar dobroga Boga. 

Uz neizmjernu zahvalnost koju dugujemo Bogu, osjećamo se dužnim i Vašoj Svetosti izraziti još jednom svoju neopisivu radost i duboku zahvalnost nas biskupa BiH i mjesnih Crkava na ovim prostorima, ali i velikog broja naših sugrađana nekatolika što ste došli u ovu zemlju kao hodočasnik mira.

Vaše očinske riječi potpore i poticaja kako nama biskupima, tako i našim prvim suradnicima sadašnjim i budućim, uistinu shvaćamo kao potvrdu same Božje blizine i ujedno kao putokaz našem daljnjem životu i radu za Crkvu i u ime Crkve: Jednako tako su i naši napaćeni i isprepadani vjernici očima vjere u Vama gledali Kristova namjesnika i u Vašim očinskim riječima utjehe i ohrabrenja doživjeli uskrsni "Mir vama!". 
Svjedoci smo danas uistinu veoma pozitivnog odjeka Vašeg mirotvornog pohoda nama u ovom gradu i u ovoj zemlji. Uvjereni smo da će taj pozitivni odjek donijeti blagoslovljene plodove žuđenog pravednog mira za sve žitelje ove zemlje, koji žele i rade za mir. 
Sveti Oče, Božjim darom Vi ste za nas učinili najviše što ste mogli. Obećavamo vam da ćemo još odlučnije i zauzetije uložiti sve svoje snage da ostvarimo ono što ste nam stavili na srce i da to bude na slavu Božju i dobrobit Kristove Crkve kao i za sve ljude dobre volje na ovim prostorima. 
Izražavajući svoju duboku zahvalnost i odanost ponizno molimo Vaš apostolski blagoslov.
Vinko kardinal Puljić

nadbiskup metropolit vrhbosanski

predsjednik BK BiH

IZJAVA BISKUPA BK BIH NAKON PRVOG APOSTOLSKOG POHODA 
PAPE IVANA PAVLA II. BOSNI I HERCEGOVINI

Sarajevo, 29. 04. 1997.

Mi, biskupi Bosne i Hercegovine, okupljeni na IX. redovitom zasjedanju Biskupske konferencije 28. i 29. travnja 1997. godine u središtu krajevne Crkve u Sarajevu, upućujemo iskrenu zahvalnost svima koji su došli pozdraviti Svetog Oca i s njime moliti Boga za izgradnju pravednoga mira na ovim nepravdom pogođenim prostorima. Poruka i očinska riječ Hodočasnika mira i pomirenja sigurno je našla mjesta u srcima dobronamjernih ljudi kao dragocjeno sjeme, koje raste i donosi plodove civilizacije ljubavi. Riječi pohvale upućujemo svima onima koji su dali svoj udio da pohod Svetog Oca protekne na dostojanstven način. Napose zahvaljujemo svećenicima i njihovim suradnicima koji su organizirali i predvodili vjernike na ovaj jedinstveni susret sa Svetim Ocem.

U svom je govoru predstavnicima vlasti u Bosni i Hercegovini Sveti Otac naglasio: "Potrebno je založiti se da se prognanicima i izbjeglicama iz bilo kojega dijela Bosne i Hercegovine osigura pravo povratka u njihov dom koji su bili prisiljeni napustiti u ratnome vihoru". Prema sredstvima priopćavanja, u posljednje se vrijeme predstavnici vlasti Bosne i Hercegovine i Republike Hrvatske dogovaraju s inozemnim vladama i međunarodnim ustanovama o načinu povratka izbjeglica i prognanika. Prema tim dogovorima kod većine izbjeglih i prognanih ne radi se o povratku na vlastito ognjište nego na druga mjesta, čak i u tuđe domove na području Bosne i Hercegovine i Hrvatske. Ovakvim postupcima, gazeći temeljna moralna načela i kršeći dotične međunarodne konvencije, svjesno se i dogovorno nastavlja s izmjenom demografske slike i sije sjeme novih sukoba.

Dosljedno svome dosadašnjem stavu odlučno dižemo glas svoga protivljenja takvim dogovorima i takvoj politici. Sveti Otac je u Sarajevu nama biskupima ponovio neizostavnu obvezu dizati proročki glas i ukazivati na nasilja, raskrinkavati nepravde, nazivati zlo pravim imenom i svim zakonitim sredstvima braniti povjerene nam zajednice. Zato još jednom pozivamo sve odgovorne na domaćoj i međunarodnoj razini da prognanima i izbjeglima omoguće uvjete sigurna povratka u njihove domove i zavičaj i život dostojan čovjeka na njihovim ognjištima. To je jedan od temelja za stvaranje pravednoga i trajnoga mira. Katolička Crkva ne može prihvatiti ozakonjenje nepravdi i osuđuje postupke koji su plod "prava jačega" ograđujući se od onih koji nasilno mijenjaju demografsku strukturu ove zemlje i tako primoravaju ljude na gubitak doma i domovine. Kao katolički biskupi s bolju upozoravamo da takva politika iskorjenjuje mjesnu Crkvu kao i narod u kojem je sama ukorijenjena. Ovim se pridružujemo glasu Svetog Oca koji je uzviknuo: "Nikada više rata!" A to znači nikada više "etničkog čišćenja", nikada više tzv. "humanog preseljenja", nikada više onemogućavanja povratka na vlastita ognjišta, nikada više nasilja, nepravde i bezakonja.

Uvjereni smo da će ovim velikim događajem Papina pastirskog pohoda početi istinska izgradnja pravedna mira u našoj domovini Bosni i Hercegovini, pozivamo već sada sve vjernike katolike s pravom glasa da obave potrebne predradnje kako bi mogli glasovati na općinskim izborima, koji su predviđeni u jesen ove godine. Zato je potrebno da svaki koji ima pravo glasovati provjeri nalazi li se njegovo ime na biračkom popisu. Sve prognane i izbjegle posebno potičemo da se za glasovanje prijave u mjestima gdje su boravili prije teških ratnih sukoba. Samo tako ćemo u duhu papine poruke "i uz cijenu velikih žrtava" dati svoj osobni doprinos miru, opstanku i sigurnoj budućnosti u našim biskupijama.

Vaši biskupi:

Vinko kardinal Puljić, nadbiskup vrhbosanski
 i predsjednik BK BiH, v.r.

Mons. Franjo Komarica, biskup banjolučki, v.r.

Mons. Ratko Perić, biskup mostarsko-duvanjski i apostolski upravitelj trebinjsko-mrkanski, v.r.

Mons. Pero Sudar, pomoćni biskup vrhbosanski, v.r.

Smjernice biskupa BK BIH za provođenje papinih sarajevskih poruka katoličkoj zajednici 
u Bosni i Hercegovini:
„BOŽJA ZORA VEĆ JE MEĐU NAMA“
Sarajevo, na Papin dan, 26. 10. 1997.

Braćo svećenici, časni redovnici i redovnice, dragi vjernici!

Pastirski pohod pape Ivana Pavla II. Crkvi u Sarajevu i u Bosni i Hercegovini, 12. i 13. travnja 1997., bio je istinski kairos, pogodan, Bogom dani trenutak za našu domovinsku Crkvu. U svjetlu Papinih poruka i poziva izrečenih tom prigodom u njegovim govorima i propovijedima želimo s pomoću Duha Svetoga prepoznati znakove vremena i posvijestiti razloge nade koji nas upućuju da nam sviće «Božja zora», kako se izrazio sam Sveti Otac. Stoga vas molimo da, otvoreni Duhu Božjemu, svojom savješću, odgovornošću i spremnošću - s nama zajedno pridonesete rastu Crkve kojoj po milosti Božjoj pripadate, svatko prema primljenu daru i staležu.

Papini govori i poruke u njima upućene različitim staležima traže da ih uvijek iznova slušamo i o njima. Razmišljamo kao o svojevrsnoj Papinoj oporuci koju nam je stavio na savjest i na srce. To se odnosi u prvom redu na posebne poruke koje je Papa izrekao nama biskupima, svećenicima, redovnicima i redovnicama, bogoslovima i sjemeništarcima, te svim ostalim vjernicima, članovima naše Vrhbosanske metropolije.
U ovoj godini Isusa Krista, prvoj u trogodišnjoj pripravi Crkve na veliki jubilej 2000., Papa je u Sarajevu u prvom redu htio pred «gradom i svijetom» pružiti svjedočanstvo o Isusu Kristu, našem Spasitelju, Bogočovjeku, koji je na svome tijelu proživio kalvariju ljudske mržnje, koja ga je konačno i ubila. Ali je on, premda ubijen i pokopan, mržnju svladao snagom svoje božanske ljubavi i tjelesnog uskrsnuća od mrtvih. On je pregradu razdvojnicu srušio i od dva naroda, židovskoga i poganskoga; stvorio jedan novi izabrani narod, postavši tako svima Mir naš. U njemu, koji je radi nas ljudi i radi našega spasenja sišao s nebesa, cijelo čovječanstvo ima svoga zagovornika kod Boga Oca, pravednika i glasnogovornika naših ljudskih potreba molba.

1) Poruke biskupima

I ovom prigodom izražavamo duboku zahvalnost Vrhovnom svećeniku koji se obratio nama biskupima u svome govoru pod sv. Misom na Koševu pozdravljajući nas i naše biskupije i povjerene nam vjernike, ali i sve ljude dobre volje koji su se toga povijesnoga dana našli oko Svetog Oca. Papa je tom prigodom pozdravio i sve nazočne kardinale i biskupe. Mi takav Papin pozdrav prihvaćamo i kao poziv na još jače svjedočenje vjernosti Petrovoj Stolici, prvom i temeljnom «stupu i uporištu istine» (1 Tim 3,15). Postavljeni i poslani od Nasljednika apostolskoga Prvaka da upravljamo dijelom naroda Božjega na području naše metropolije želimo uvijek ostati u zajedništvu s Rimskom Crkvom «koja predsjeda u ljubavi» (sv. Ignacije Antiohijski, Poslanica Rimljanima).

Ali poseban pozdrav i poruke Papa je uputio nama biskupima u svome nagovoru u nadbiskupskom dvoru, što ovdje opširnije iznosimo ispitujući svoje djelovanje, svjesni da smo samo beskorisni sluge i onda kad sve učinimo što smo bili dužni učiniti (usp. Lk 17,10). Taj je Papin nagovor ujedno među najduljima od svih njegovih izgovorenih u Sarajevu. Svoje je misli Sveti Otac sažeo u sedam točaka, kao što je apostol Ivan poslao sedmorim Crkvama u Maloj Aziji sedam pisama (usp. Otk. 2-3), u kojima ih sokoli ili kori, potiče na obraćenje i navješćuje nagradu u budućem životu. Čak nam je u pojedinim točkama Papa podcrtao svoje misli da na njih svratimo pozornost i da ih se držimo u svome pastirskom radu. Zato ćemo ih i mi ovdje još jednom istaknuti.

- Prvo: Papa počinje svojim vlastitim predstavljanjem: «Među vama je Petrov nasljednik». Ističe da poznaje naše patnje i naš trud, i zna gdje stanujemo, te nas sokoli u vjeri gledajući Krista, zagovornika kod Oca, Krista koji je naš postojani Mir.

- Drugo: Dok mi biskupi ponazočujemo «(djelo Krista, vječnoga pastira duša», nismo sami, nego u zajedništvu s Rimskim Biskupom - glavom Biskupskog zbora. Rečeno nam je: «postavljeni ste za članove biskupske zajednice te ste time pozvani sudjelovati u skrbi za opću Crkvu». Papa nas poziva da budemo revni i vjerni u očuvanju zajedništva s biskupima cijeloga svijeta, a «navlastito s biskupima iz Hrvatske», s kojima nas ujedinjuje mnogo toga, od pripadnosti istome narodu i jeziku do pripadnosti istoj povijesti i kulturi. Papa završava ovu točku sažimljući nam poruke takoreći brzojavno:
U zajedništvu revni! * U uzajamnoj ljubavi postojani! * U otvorenu i srdačnu dijalogu ustrajni! * Međusobno se pomažući! * Svećenicima primjer! * Vjernicima prosvijetljeni vođe! * Svim ljudima dobre volje poticaj za izgradnju mirna, složna i pravedna društva!

Mi smo svjesni toga teškog i za Crkvu presudnog poslanja i želimo se od srca zalagati za to.

- Treće: Prestankom petogodišnjeg rata valja se dati na izgradnju pravedna mira, ali ne gubeći iz vida da je uzalud što stražari bdiju ako Bog grada ne čuva.

Prvi zadatak nas biskupa jest liječenje srdaca izmučenih bolju i ranjenih osjećajima mržnje ili osvete. Taj smo cilj sebi postavili svojom Pastirskom poslanicom u veljači ove godine, na što nas i sam Papa podsjeća. Pozvani smo da budemo ne samo nositelji vjerskoga kulta kojim Bogu iskazujemo dužno štovanje, nego i nositelji kulture među ljudima. A to će reći: 

poštivanje svih bez iznimke,

međusobno praštanje krivnji, 

uljuđeno življenje,

borba oružjem ljubavi,

promaknuće zajedničkog dobra u suradnji s drugima.

Pamtimo od Pape zadane nam opće vrijednosti kao što su: svih, međusobno, suradnja, opći, zajednički. Te vrijednosti nadilaze pojedinačnu ili kolektivnu sebičnost kao što je: ja, mene, meni, ili samo mi, hrvatski katolici, nas, nama!

Drugi nam je zadatak, ističe Papa, da nas to pozitivno promicanje kulture ne oslobađa obveze da: dižemo proročki glas te ukazujemo na nasilja, raskrinkavamo nepravde, nazivamo zlo pravim imenom i svim zakonitim sredstvima branimo povjerene nam zajednice.
Tu smo prepoznali onaj Pavlov «uporan budi» Timoteju (2 Tim 4,2): bilo to zgodno ili nezgodno ljudskim ušima, pogotovo neprijateljima Crkve koji «zastrašivanjima ili djelima nesnošljivosti» pogađaju vjernike ali i svećenike i redovnike. Ne smijemo dopustiti - naglašava Papa - da nas ikakva zemaljska vlast «zastraši», ikakve skupine ili pojedinci iz svojih necrkvenih ili protucrkvenih motiva zaplaše i zapriječe u iznošenju istine u ljubavi i u vršenju povjerenog nam apostolata.

- Četvrto: Papa poziva nas biskupe da znadnemo čitati darove u svojim suradnicima i vjernicima, dapače, «ono što je najbolje kod svakoga», te tako vrednujemo «snage svakoga pojedinca kako bi nova evangelizacija napredovala obnovljenim poletom».

Ne možemo reći da mi biskupi nismo mogli još više učiniti u tome pogledu, posebno s obzirom na članove i savjetnike same Biskupske konferencije. Mi smo biskupi zaduženi podupirati svoje suradnike molitvom i dobrotom srca, potičući ih da se ne oslanjaju na vlastite snage, nego na Boga, na život koji struji iz svetih sakramenata. Svojom smo biskupskom službom obvezani nadzirati i voditi prijeko potrebnu suradnju svakog pojedinca u ostvarivanju dušobrižničkih programa u svakoj našoj biskupiji. Jednako tako nam je dužnost i kandidate na svećeništvo odgajati da budu požrtvovni, velikodušni i poslušni zakonitim Pastirima.

Prema redovnicima pozvani smo pokazivati poštovanje njihove karizme, tako da «međusobna razmjena darova povećava ljubav, blaži napetosti i bude u službi jedinstva».

- Peto: Kao «glavno djelo» kojemu se, kako Papa ističe, trebamo neumorno posvećivati jest «molitva i posluživanje riječi», koja bi «mogla pružati nadu i utjehu narodima Bosne i Hercegovine». Papa nam napose stavlja na srce da nas treće tisućljeće nađe «postojane u propovijedanju», prema njegovoj Pobudnici «Tertio millennio adveniente» iz 1994. godine, «izgrađujući Tijelo Kristovo u ovim krajevima, u zajedništvu s cijelom Crkvom».

Želimo to činiti u ljubavlju prema Bogu i Crkvi i s punom odgovornošću pred narodom.

- Šesto: «Neka Crkva u Bosni i Hercegovini unatoč svojem siromaštvu, ne zaboravlja siromahe koji kucaju na njezina vrata», govori nam Papa, spominjući nevoljnike redom: «razorene obitelji, udovice i siročad, izbjeglice i prognanike, invalide i druge ljude raznovrsnom boli pogođene». U kontekstu trajne brige za nevoljnike koju ima svaki od biskupa i zajednice kojima predstoje, Papa izriče i «posebne riječi pohvale Caritasu koji je u pojedinim biskupijama toliko toga učinio i nastavlja činiti». Ljubav je kao ulje koje otvara i najzahrđalije brave ljudskog srca. Ako kulture i vjere nisu prožete ljubavlju, one su suhi kosturi, neplodni moždani sustavi. Papa nama biskupima preporučuje da u krotkoj ljubavi «praštajući i tražeći oproštenje» budemo ekumenski otvoreni prema braći pravoslavcima i drugim kršćanima, i dijaloški raspoloženi prema nekršćanima, židovima i sljedbenicima islama. Prema svima bez razlike. Ne želimo propustiti nijednu priliku za takve korisne susrete, koji mogu pridonijeti toliko potrebnoj «izgradnji civilizacije ljubavi».

- Sedmo: kao što je započeo, Papa tako i završava, tj. kao «Petrov nasljednik». Ističe da će i ubuduće biti s nama, obećavajući potporu našim pothvatima i preporučujući naša apostolska nastojanja «majčinskoj zaštiti Marije, Majke Crkve i Kraljice mira» koju naš hrvatski narod s ljubavlju časti.


Želimo s poniznošću i pouzdanjem u Božju pomoć, kao i uz suradnju svega svećenstva, redovništva i svih vjernika vjerno odgovoriti, prema svojim mogućnostima, ovim Papinim poticajima, porukama i očekivanjima na slavu Božju i na dobro nam Crkve, hrvatskog naroda u Bosni i Hercegovini iz kojega potječemo kao i na dobrobit svih ljudi kojima smo poslani.

2) Poruke svećenicima

Iako su u već navedenim porukama nama biskupima uključene i pojedine poruke svećenicima, Papa se ipak napose obratio svećenicima u svom nagovoru u katedrali.

Dirljivim riječima Sveti je Otac spomenuo «svećenike i posvećene osobe koji su puno prepatili tijekom ovih teških godina». Izričito je i imenom spomenuo banjalučke svećenike Tomislava Matanovića i Ratka Grgića, koji su u ovome ratu nestali i još se ne zna za njihovu sudbinu, «tražeći da se rasvijetle njihovi slučajevi». Potom je spomenuo one «koji su vlastitom krvlju platili svoje svjedočanstvo ljubavi za Krista i braću». Tu su, osim sestre Cecilije Grgić, milosrdnice, svećenici banjalučke biskupije Ivan Grgić, Petar Jurendić, Marko Šalić, Filip Lukenda, a iz franjevačke provincije Bosne Srebrne: Alojzije Atlija, Leon Migić i Nikica Miličević.

Njihova krv sjeme je novih kršćana, a Papa želi da ona urodi plodom slobode propovijedanja «Evanđelja vječnoga spasenja u Bosni i Hercegovini», «poštujući pri tom svako ljudsko biće, vjeru i kulturu».
Papa se također posebno obratio onim hrabrim svećenicima koji su «u tužno ratno doba ostali uz svoje vjernike i s njima zajedno podnosili nevolje te smjelo i vjerno nastavili obavljati svoju službu». Njima Papa izriče zahvalnost, koju i mi biskupi, ovdje, još jednom iskreno izražavamo i potvrđujemo. Takvi su svećenici ovih «godina ispisali stranice pravoga junaštva koje se ne mogu zaboraviti», nego će ostati kao uzori svjedočenja. Hrabreći svećenike da se ne umore «u zalaganju oko promaknuća toliko žuđenoga mira». Papa je izrekao riječi u koje polažemo nadu i crpimo snagu, a koje smo stavili u naslov ove Poslanice: «Već sviće Božja zora ovome puku i svjetlo novoga dana već obasjava vaše korake».

Papa se uistinu očinski obraća našim svećenicima preporučujući im da i «ubuduće, čak i uz cijenu velikih žrtava, ostanete s povjerenim vam stadom i budete nositelji nade i jasni svjedoci Kristova mira». Ujedno ih potiče da čuvaju svoj svećenički identitet, a to će reći integritet nauke i moralnog života, ostajući u svakoj nevolji neoborivi, a u ljudskoj i svećeničkoj velikodušnosti nenadmašivi.

3) Poruke redovnicima i redovnicama

Papa se u katedrali posebnim riječima obratio «redovnicima i redovnicama», očitujući im zahvalnost za veliko djelo koje čine i nastavljaju činiti svjedočeći za Evanđelje milosti Božje svojim zavjetovanjem evanđeoskih savjeta, raznovrsnim oblicima apostolata u službi naroda Božjega. Sveti Otac poziva sve članove pojedinih redovničkih zajednica na području BiH da uvijek iznova oživljuju izvornu karizmu, duhovni dar njihovih utemeljitelja i utemeljiteljica, otkrivajući sve više njezino bogatstvo i proživljavajući je sve većim i jačim uvjerenjem, nikad ne zaboravljajući da to Božje blago nose u ljudskim «glinenim sudovima» (2 Kor 4,7).

U kontekstu redovništva Papa je pohvalnim riječima spomenuo i ime nadbiskupa Josipa Stadlera, jer je on bio veoma povezan s trima sestarskim družbama u Sarajevu, odnosno u BiH: milosrdnicama sv. Vinka Paulskog koje je iz Zagreba dopratio u Mostar, s redovnicama Družbe Kćeri Božje ljubavi koje je kao vrhbosanski nadbiskup iz Austrije pozvao da misioniraju u Bosni, i s Družbom sestara Služavki Malog Isusa koju je osobno u Sarajevu utemeljio. Svijetli lik ovoga Sluge Božjega, «posve vjerna Apostolskoj Stolici i uvijek spremna služiti braći», Papa izričito stavlja za uzor misionarskom zalaganju «svih Bogu posvećenih osoba koje rade u ovome meni tako dragome kraju».

Govoreći svim redovnicima i redovnicama Papa se posebno obratio našim franjevcima s generalnim Ministrom Reda na čelu, također nazočnim u sarajevskoj katedrali. Odao im je priznanje za veliki trud koji su «tijekom minulih stoljeća uložili u širenje i očuvanje kršćanske vjere u Bosni i Hercegovini djelotvorno pri tom pridonoseći propovijedanju Evanđelja među ovdašnjim pučanstvom». Doista očinskim i riječima i tonom potaknuo je «manju braću franjevce» u BiH, da, upravo na temelju svoje slavne prošlosti, smatraju obvezom da svoju velikodušnost prema Crkvi iskažu i u sadašnjem vremenu, slijedeći i danas suvremene naputke svoga utemeljitelja sv. Franje: «izbjegavajući prepirke», «ne sudeći druge», «djelujući miroljubivo u poniznosti i skromnosti».

Papa izričito očekuje «takvo» svjedočanstvo franjevačke poniznosti» kao dragocjeni doprinos jedinstvu Crkve, apostolskoj djelatnosti i samome, prijeko potrebnom miru.

Papine poruke i njegova očekivanja od franjevaca iz obje naše provincije, kao i od svih drugih redovničkih zajednica na području naše metropolije ne bi smjeli biti iznevjereni!

4) Poruke bogoslovima i sjemeništarcima

Sveti Otac se također obratio i našim «bogoslovima i sjemeništarcima» «nadi Crkve u ovoj zemlji». Pred oči im je stavio primjer Sluge Božjega Petra Barbarića, hercegovačkog sjemeništarca, koji je, položivši tri zavjeta Družbe Isusove, preminuo kao maturant travničke gimnazije 1897. godine.

Da bi ti naši mladi kršćani ostvarili svoj život «noseći Kristovo Evanđelje spasenja braći» ispunjajući svoje svećeničko (ili redovničko) zvanje do kraja, Papa im nudi nedvosmisleno samo jedan jedini siguran put i način življenja: «Dopustite da vas osvoji Krist! Otkrijte svu ljepotu darivanja svojega života Njemu» - «u velikodušnom i ustrajnom odgovoru na Gospodinov. poziv». Ove riječi jasnog životnog smjerokaza morao bi svaki bogoslov i sjemeništarac imati pred sobom ispisane - na mjestu svoje molitve i rada!

«U Božjoj slozi, pod vodstvom biskupa»

Zaključujući svoj govor svećenicima, redovnicima, redovnicama, bogoslovima i sjemeništarcima, Papa im svima najprije daje dvostruku preporuku «kao neosporiv znak Kristove nazočnosti»: budite solidarni i istomišljenici! Papa podsjeća sve da ne zaborave kako im sav trud može biti uzalud, kako u nekih mogu biti veliki koraci ali izvan puta, ako nisu «u Božjoj slozi, pod vodstvom biskupa», navodeći poznate znakovite riječi sv. Ignacija Antiohijskoga iz njegove Poslanice Magnežanima (br. 61). Onda Papa iznosi suvremeni nauk Crkve (Lumen gentium, br. 27), o unutrašnjem ustroju Crkve:

- «Biskupi upravljaju mjesnim Crkvama koje su im povjerene kao namjesnici i poslanici Kristovi».

Evo tog programa:

- za sve je «došlo vrijeme velikog ispita savjesti», «ne samo što se tiče vlastite krivnje, nego i snage koju je svatko spreman uložiti u izgradnju mira»

- za sve je došlo vrijeme odlučnog zalaganja za  pomirenje i mir

- «Kao služitelji Božje ljubavi» dužni smo:

- otirati suze mnogih uplakanih

- pomagati svima obespravljenima

- «Kao braća i sestre svih» dužni smo:

- biti blizu prognanicima i izbjeglicama

- «Biskupi imaju sveto pravo i pred Gospodinom dužnost da daju zakone svojim podložnicima, da vode i ravnaju svime što pripada bogoštovlju i apostolatu».

-Vjernici «trebaju pristajati uz biskupa kao Crkva uz Isusa Krista i kao Isus Krist uz Oca, kako bi sve bilo skladno u jedinstvu i raslo na slavu Božju». Taj nauk obvezuje sve katoličke vjernike diljem svijeta, pa tako i u našoj metropoliji.
.

-A onda, sažimljući sve što je stavio na srce i nama biskupima i svećenicima, redovnicima, redovnicama i bogoslovima, Papa je još jednom ponovio - može se reći - za sve nas obvezujući, duhovno-pastoralni program za slijedeće godine i desetljeća.

«Kao braća i sestre svih» dužni smo: 

- biti potpora starcima, siročadi i udovicama

- biti oslonac mladeži zbog rata prerano odrasloj, često izgubljenoj i razočaranoj

- biti odlučni promicatelj i etičkih, moralnih i duhovnih vrijednosti u društvu

- biti branitelji svakoga tko želi živjeti u miru i slozi

- biti spremni priznati i vlastitu krivnju, tražiti oproštenje i opraštati

- biti odlučni u osudi svakog oblika nesnošljivosti i progonjenja «što svoje korijene imaju

u ideologijama koje gaze osobu i njezino nepovredivo dostojanstvo».

Ovaj zahtjevni, ali nezaobilazni program koji smo dobili najneposrednije od samoga Kristova namjesnika na zemlji, koji očito ima u nas povjerenja, i «koji je došao k nama kao hodočasnik mira, pomirenja i zajedništva», valja nam s Božjom pomoću najodlučnije provoditi u praksu, pojedinačno i zajednički!
5) Poruke svim vjernicima.
Sveti je Otac svoje poruke svim vjernicima katolicima u našoj domovinskoj Crkvi iznio poglavito u svojoj propovijedi pod sv. Misom na Koševu, ne isključujući nijednoga stanovnika Sarajeva i Bosne i Hercegovine.

Temeljna poruka Sv. Oca vjernicima i svim «stanovnicima ove napaćene zemlje» jest OBODRENJE I UTJEHA. «Hrabro! Imate zagovornika kod Boga. Ime mu je: Isus Krist Pravednik!»

To je središnja i najvažnija poruka, ne samo u ovom povijesnom trenutku ove zemlje i njenih naroda, nego i cijele Europe i svijeta, «svih ljudi» i «svega stvorenja» - kako izričito ističe Papa.

Izgovorena u Sarajevu, za koje Papa kaže da je «u određenom smislu znak patnji XX. stoljeća» - zbog bolnih i sudbonosnih nemira i ratnih uništavanja, ova poruka Papine vlastite ispovijesti vjere i ponovnog snažnog poziva na mir u pravednosti, praštanju i ljubavi, ne bi smjela ostati ne uvažena ni od jednoga iole konstruktivnoga čovjeka, a pogotovo ne od kršćanina koji se smatra sljedbenikom, učenikom Isusa Krista, božanskog i najvećeg mirotvorca.

«Papa, kao sluga Evanđelja, u zajedništvu s biskupima Bosne i Hercegovine i cijele Crkve, želi otkriti još dublji opseg koji se krije u stvarnosti života ove zemlje, kojom je sav svijet već više godina zaokupljen». Zato potiče sve da molitvom i djelom međusobnog opraštanja doprinesemo da Sarajevo i Bosna i Hercegovina postanu «uzor suživota i miroljubive suradnje među različitim narodima i vjerama».
.

Ključ za prijeko potrebni mir i sretnu budućnost jest u Božjim rukama. Papa nam i ovaj put izričito ponavlja svoju jasnu poruku iz godine 1994: «Oprostimo i zatražimo oproštenje». «Zar sada nije došlo vrijeme za to?»,  pita Papa i kaže: «Ako je Krist naš zagovornik kod Oca, onda ne možemo ne izgovoriti te riječi. I onda ne možemo ne krenuti tim teškim ali nužnim putem oproštenja koji vodi k dubokom pomirenju». Te su riječi Papine za sve ljude ove zemlje obvezujuće!

Mi se pridružujemo riječima Svetoga Oca. Zahvaljujemo svima koji su i do sada, pomognuti Božjom snagom, bili ustrajni mirotvorci. Ponovno potičemo sve članove naših biskupijskih zajednica da se još odlučnije obraćaju u molitvi Bogu za dar mirotvorstva, praštanja i pomirenja.

Zaključak
Svima je zapelo za oči kako Sveti Otac nijednom riječi nije spomenuo ratne političke mirotvorine, ni washigtonske ni daytonske, kao ni političke ratne tvorevine, koje danas jesu a sutra mogu otići u povijesni zaborav poput tolikih koje je zahvatila slična sudbina. Papa je redovito spominjao «Bosnu i Hercegovinu», kao zemlju i državu koju je 20. kolovoza 1992. god. Sveta Stolica priznala i u kojoj postoji i djeluje partikularna Katolička Crkva u okviru Vrhbosanske metropolije ili Biskupske konferencije BiH.

Ta Crkva, naša Crkva želi biti duhovni kvasac po Kristovoj volji. Želimo podržati sve dobro i lijepo, istinito i zakonito u ovome društvu, otvoreni za suradnju, promičući praštanje, pomirenje, pravedan mir i želeći svima u svemu dobru istinski napredak i uspjeh.

Papa je nama i svima govorio jasnim rječnikom prijateljstva, ljubavi, mira, pravde, istine, solidarnosti. Govorio je o ljudskim vrijednostima, ali koje niču iz vječnosti i vode u vječnost. Nije bilo ni jedne riječi koja se ne uokviruje u najvišu misiju ljudskog dostojanstva na zemlji. Čuli smo njegove riječi izrečene sa svom kršćanskom obzirnošću, odlučnošću i zahtjevnošću. Od svoga dolaska do odlaska u svim svojim nastupima kao da je htio reći: vi katolici, pravoslavni, islamski vjernici; vi hrvatski, srpski, muslimanski stanovnici, pučani, građani, vi «konstitutivni narodi Bosne i Hercegovine», o vama u prvom redu ovisi sudbina ove zemlje i ovih naroda, o vama ovisi vaša vlastita sudbina, o vama ovisi vaša budućnost i na zemlji i na nebesima. Vi ste sami, s pomoću Božjom, pozvani da budete prvi i nezaobilazni kovači svoje sreće i svoje bolje budućnosti.

Kao pripadnici Katoličke Crkve i hrvatskog naroda u Bosni i Hercegovini smatramo svojom svetom dužnošću još jednom zajednički zahvaliti Bogu za milosni pohod Glasnika istinskoga mira, Kristova namjesnika na zemlji, Pape Ivana Pavla II.

Smatramo svojom dužnošću odlučno se odazvati spasonosnim poticajima Duha Svetog, koji su nam došli preko Papinih jasnih poruka i naputaka, i to:

- s obzirom na izgradnju i učvršćivanje crkvenog jedinstva

- s obzirom na praštanje, međusobno pomirenje i pomirenje s drugima oko sebe

- s obzirom na još aktivnije i konkretnije zauzimanja za veće poštovanje Božje časti i Božjih zakona

- kao i za odlučniju zaštitu i afirmaciju čovjekova dostojanstva, i svih njegovih neotuđivih prava i sloboda.

Petrov nasljednik, papa I van Pavao II., boraveći među nama u srcu naše metropolije, potiče nas sve da budemo što vjerodostojniji i zauzetiji graditelji i branitelji Kristova kraljevstva na području cijele Bosne i Hercegovine, gdje nas Božja providnost želi imati.

Papa je toliko puta ponovio, a i na djelu pokazao, da nas voli, da je s nama, da u duhu trajno ostaje s nama.

Ovom pastirskom Poslanicom želimo pridonijeti da i naša zajednička ljubav prema Svetom Ocu bude očitija i plodnija, a to ćemo sve više pokazivati provodeći u život naših obitelji, redovničkih zajednica, župa i biskupija smjernice koje nam je dao u vrijeme svoga povijesnog boravka među nama.

Neka nas sve prati blagoslov Trojedinoga Boga Oca i Sina i Duha Svetoga!

Vaši biskupi:

Vinko kardinal Puljić, nadbiskup metropolit vrhbosanski i predsjednik BK BiH, v.r.

Mons. Franjo Komarica, biskup banjolučki, v.r.

Mons. Ratko Perić, biskup mostarsko-duvanjski i apostolski upravitelj trebinjsko-mrkanski, v.r.

Mons. Pero Sudar, pomoćni biskup vrhbosanski, v.r.

PISMO ZAHVALE I USKRSNA ČESTITKA 
BISKUPA BK BIH PAPI IVANU PAVLU II. U POVODU 
PRVE GODIŠNJICE PRVOG APOSTOLSKOG 
POHODA BOSNI I HERCEGOVINI

Sarajevo, 05. 04. 1998.

Sveti Oče!

Prigodom prve obljetnice Pastirskoga pohoda koji je Vaša Svetost učinila Sarajevu i Crkvi u Bosni i Hercegovini 12. i 13. travnja prošle godine, mi biskupi, kao predstavnici katolika u ovoj zemlji, želimo Vam još jednom najiskrenije zahvaliti i istodobno ovim sinovskim pismom istaknuti crkvenu važnost i blagotvorne plodove koji su proizašli iz toga Apostolskog putovanja.
Vaša Svetost zna bolje od bilo koga drugoga kako su katolici, članovi hrvatskoga naroda u Bosni i Hercegovini, koji su zajedno s drugima proživljavali tragediju višegodišnjega rata, željeli vidjeti Petra naših dana, susresti se s njim u glavnom gradu, koji je, zajedno s drugim mjestima, postao simbolom modernoga rušenja, čuti Vašu riječ i razgovarati s Vama. Spomenuti Pohod označio je vrhunac autentične kršćanske čežnje, koju dijele i drugi ljudi dobre volje, u primanju Vaše Osobe, kao trajne orijentacije za sve nas, da se izašlo iz velike nevolje. Mi Biskupi, uoči Pohoda Vaše Svetosti, već 6. veljače 1997. pozvali smo svoj kler, redovnike redovnice i vjernike na duhovnu pripremu na izvanredan događaj, šaljući Poslanicu naslovljenu "S Kristom u Treće tisućljeće na našim ognjištima i u našim svetištima, prigodom Jubileja 2000. i Pohoda Svetog Oca Bosni i Hercegovini". Poslije Pohoda smatrali smo dužnim, poslati im, 26. listopada prošle godine, drugu Poslanicu naslovljenu "Božja zora već je medu nama", sabravši bitne poruke Vašega naučavanja, tako da ih konkretiziramo u dubokom učvršćenju Crkve u našim biskupijama. Jednako smo zahvalni Vašoj Svetosti za audijenciju udijeljenu 15. studenoga prošle godine Središnjem odboru koji je pripremio Pohod Sarajevu. Naše dvije Teološke škole u glavnom gradu, biskupijska i franjevačka, održale su 21. studenoga 1997., znanstveni skup proučivši i razradivši glavne točke kojima je Vaša Svetost osvijetlila život naše Crkve i naznačila put prema miru u ovoj zemlji. Radovi sa spomenutoga skupa u tisku su i želja nam je da ih predstavimo javnosti na obljetnicu Vašega Pohoda. Istina, svjesni smo da smo "beskorisne sluge" i kada nam se čini da smo ispunili svoju dužnost. Ali zahvalni smo Gospodinu Isusu za ono što je, njegovom pomoću, do sada učinjeno. Želimo držati zapaljenu baklju nade koju nam je povjerila Vaša Svetost. Naši su katolici, kojih je bilo 830.000 prije ratnih zbivanja, danas, nažalost, prepolovljeni. Unatoč tome, i premda toliki, pa i iz međunarodne zajednice, ne znaju ili se prave da ne znaju, mi ne gubimo nadu da ćemo procvasti, dajući tako slavu Gospodinu, u zalaganju za mir i pomirenje u ovoj zemlji, gdje stoljećima živimo zajedno s pripadnicima drugih religija. Istina, vanjski je okvir zemlje dobro zacrtao i međunarodno priznat, ali nam se sadržaj slike čini neshvatljivim i često nepravednim. Boli nas da ne vidimo ostvarene međunarodne ugovore onako kako se očekivalo, ugovore koji su trebali dati veći prostor minimumu pravde. Naprotiv, imamo dojam da se određenim političkim krugovima sviđa da na snazi ostane "status quo", te da i drugi katolici napuste konačno ovu zemlju. Ovaj mogući nacrt ne želimo ni zamisliti ni podržati. U duši i u srcu svih nas ostaju i ostat će utisnute riječi koje je Vaša Svetost više puta ponovila: "S vama smo i želimo s vama uvijek ostati." Posve smo sigurni da će Vaša Svetost poduzeti sve moguće da preživi ne samo Katolička Crkva u ovoj zemlji, nego da se i naši katolici, silom protjerani, vrate u svoje kuće, u svoje crkve, na svoja radna mjesta i na svoju imovinu. Poznato nam je koliko je našem zajedničkom Ocu na srcu misao da u ovoj zemlji ne napuknu ili da se ne prekinu odnosi medu kršćanima, kao ni s pripadnicima drugih religija. Želimo uvjeriti Vašu Svetost da ćemo mi biskupi sa svojim svećenicima i vjernicima biti podupiratelji i promicatelj i svakoga zdrava ekumenizma i vjerskoga dijaloga.
Ponovno potvrđujemo svoju neslomivu vjeru u Duha Svetoga, Gospodina koji život daje, život i ovoj Crkvi i svim narodima, stanovnicima Bosne i Hercegovine.
Na obljetnicu Pastirskoga pohoda Vaše Svetosti Sarajevu i našim Crkvama ponizno se usuđujemo moliti daljnje Riječi ohrabrenja, Apostolski blagoslov, izražavajući Vam osjećaje duboke zahvalnosti i odanosti, sa sinovskom čestitkom da Uskrsli Gospodin ispuni Vašu uzvišenu osobu obilnom uskrsnom radošću.

Sretan Uskrs, Svetosti!

Odani u ime svih biskupa Bosne i Hercegovine

Vinko kardinal Puljić 
nadbiskup metropolit vrhbosanski 

predsjednik BK BiH
GOVOR PREDSJEDNIKA BK BIH KARDINALA 
VINKA PULJIĆA PAPI IVANU PAVLU II. U PRIGODI 
POHODA "AD LIMINA" 1999. GODINE

Vatikan, 15. 01. 1999.

Sveti Oče!

S dubokom odanošću upućujem Vam najsrdačnije pozdrave u ime nas biskupa iz Bosne i Hercegovine: mons. Pavla Žanića, umirovljenoga biskupa iz Mostara; mons. dr. Pere Sudara, pomoćnoga biskupa vrhbosanskoga; mons. dr. Ratka Perića, biskupa mostarsko-duvanjskog i administratora trebinjsko-mrkanskoga; mons. dr. Franje Komarice, biskupa banjalučkoga, i u svoje ime. Naš prošli pohod "ad limina" bio je u siječnju 1993. godine u vrijeme teških ratnih događanja u našoj zemlji. Tom prigodom upoznali smo Vas sa svojim nadanjima nakon pada komunističkoga režima, ali i sa krvavim stradanjima Katoličke Crkve, i ne samo nje, u srpskoj agresiji koja je započela u jesen 1991. godine na jugu Hercegovine te se u proljeće 1992. godine proširila na najveći dio Bosne i Hercegovine. U proljeće 1993. godine došlo je do tragičnoga sukoba između postrojbi Armije BiH i Hrvatskoga vijeća obrane i tako je rat zahvatio cijelu zemlju.
Mi biskupi Bosne i Hercegovine želimo Vama, Sveti Oče, u ime svih svećenika, redovnika, redovnica i vjernika laika kao i svih ljudi dobre volje u našoj zemlji najiskrenije zahvaliti na trajnom zalaganju za prekid rata i uspostavu pravednoga mira na našim prostorima. Vaša nastojanja u obrani dostojanstva i prava svakoga čovjeka posebno su bila vidljiva u Vašoj spremnosti da pohodite našu zemlju i opsjednuti grad Sarajevo u rujnu 1994. godine. Dobro nam je poznato što se sve činilo da budete prisiljeni odgoditi svoj pohod. Vaš odlučni stav i trajni poziv na molitvu za mir je bio ohrabrenje i nama da ostanemo vjerni načelima Evanđelja i izdržimo u svom pastirskom poslanju.
Nakon što je u studenom 1995. godine zaustavljen krvavi i tragični rat te potpisan mirovni sporazum u Daytonu, koji je duboko nepravedan ali ipak puno manje zlo od rata, počeli su se stvarati barem najosnovniji uvjeti za Vaš pastirski pohod našoj krajevnoj Crkvi i Bosni i Hercegovini koji se i dogodio 12. i 13. travnja 1997. godine. Samo mali broj ljudi uistinu zna s koliko ste se poteškoća i tada susretali kako bi došli kao "hodočasnik mira i prijateljstva". Vaše poruke, tom prigodom izrečene, postale su nama i mnogim drugima putokaz za daljnja nastojanja na izgradnji povjerenja među ljudima i narodima. I Vaš nedavni pastirski pohod Hrvatskoj 3. i 4. listopada 1998. godine, a posebno proglašenje blaženim kardinala Alojzija Stepinca, bio je za nas, i ne samo za nas, ohrabrenje i znak da je istina jača od laži i svjetlo od tame. Mnogi katolici iz naših biskupija zajedno su s nama i s brojnim svećenicima sudjelovali na dragom susretu s Vama hodočasteći ili u Gospino svetište Mariju Bistricu ili u drevni grad Split. Oni kojima to nije bilo moguće podupirali su Vaš pohod molitvom te ga pažljivo pratili preko TV ekrana. Iako su Vam već poznati brojni podaci o raspetoj Crkvi na području Bosne i Hercegovine, dopustite mi da Vam još jednom ponovim one najvažnije: Vrhbosanska nadbiskupija, koja je prije rata imala 528.000 katolika u 144 župe, iz nedavnog je rata izišla sasvim izranjena. U njoj je ostalo još 206.000 katolika. Mnoge župe su brojčano jako smanjene, a iz 33 župe u potpunosti su prognani i svećenici i vjernici. Iako se i u ovim poratnim vremenima događaju brojne nepravde, ipak živimo u nadi povratka prognanih i izbjeglih vjernika i svećenika. Znakovi te nade nisu još pustili duboko korijenje u krvlju natopljenoj i nepravdom okovanoj zemlji. Najrazličitije političke i druge špekulacije plaše i odvraćaju naše prognane od želje i namjere da se vrate na svoje. Obnovom oštećenih i srušenih crkvenih zgrada neophodnih za pastoralno djelovanje želimo sa svoje strane poticati na povratak i pomirenje. Godine 1996. uspjeli smo, zahvaljujući pomoći brojnih dobrih ljudi i nekih crkvenih institucija, obnoviti zgradu Vrhbosanske katoličke bogoslovije a godinu dana kasnije i Franjevačke teologije pa obje sada normalno djeluju. Malo sjemenište franjevačke provincije Bosne Srebrene redovno djeluje u Visokom, a nakon puno napora uspjeli smo od vlasti u Sarajevu isposlovati vraćanje dijela zgrade dijecezanskoga maloga sjemeništa u Travniku koje je sada u fazi obnove i zaživljavanja. Posebnu važnost stavili smo na osnivanje katoličkih škola koje otvaraju nadu za opstanak i povratak.

Banjalučka biskupija se prostire na 16.500 km kvadratnih u sjeverozapadnom dijelu Bosne i Hercegovine. Prije rata imala je od 110 do 120.000 katolika, a sada je ostalo samo oko 30.000 kojima se pridružilo oko 10.000 povratnika. Iako na tom dijelu gotovo da i nije bilo ratnih sukoba, planski je potpuno uništeno oko 65 % crkvenih objekata dok su ostali teže ili lakše oštećeni. Dvojica svećenika su podnijela mučeničku smrt, a četvorica su umrla od posljedica torture u srpskim logorima. Mučenički je ubijena i jedna redovnica katehistica.
Mostarsko-duvanjska biskupija se prostire na 8.368 četvornih kilometara i ima 175.395 katolika u 67 župa. Godine 1993. ustanovljene su još 4 župe u Mostaru, a jedna je potpuno ugašena ratnim događanjima. U biskupiju je inkardinirano 75 svećenika.

Trebinjsko-mrkanska biskupija se prostire na 3.861 kvadratnih kilometara, a u 15 postojećih župa živi 18.897 katolika. Jedna župa je ugašena radi ratnih događanja. U biskupiju je inkardinirano 28 svećenika, a od 1890. godine dana je na trajno upravljanje biskupu u Mostaru.
Svjesni smo da kao krajevna Crkva, koja se nalazi na razmeđu Istoka i Zapada, imamo posebnu ulogu - biti most između katoličanstva i pravoslavlja, između islama i kršćanstva, između istočne i zapadne kulture. Zato nastojimo uspostaviti redovne susrete s predstavnicima Srpsko-pravoslavne Crkve i Islamske zajednice. Želja nam je hoditi putem pomirenja i praštanja, a to je i put liječenja ratnih rana. Time slijedimo Vaše upute u pripravi Crkve na Veliki jubilej.
Ne krijemo Sveti Oče ni činjenicu da naše mjesne Crkve imaju i svoje slabosti. Pred nama je teška zadaća istinske obnove u okviru priprave za Veliki jubilej kako bi kao dio sveopće Katoličke Crkve zasvjedočili da je ona jedna, sveta, katolička i apostolska u svom poslanju i na našim prostorima gdje već 13 stoljeća odolijeva svim vihorima uništenja. Ne krijemo ni svoj ljudski strah za opstanak katolika na nekim područjima gdje smo bili brojni, a tijekom rata i poraća gotovo smo potpuno istrijebljeni. Vaša podrška i zauzimanje za nas su ohrabrenje i poticaj da ustrajno radimo na ostvarenju poslanja Crkve u teškim uvjetima. Ponosni smo na svoju stoljetnu vjernost Svetom Ocu, a želja nam je uz pomoć Vas, Petra naših dana, očuvati svoj nacionalni, vjerski i kulturni identitet živeći s drugima i drugačijima. Zato Vas molimo da svojim moralnim autoritetom podržite pravo na povratak i siguran opstanak naših vjernika u svojim domovima. 
Žarko molimo Boga da Vam bude duhovna i svaka druga okrepa te izdržite obiman program priprave za Veliki jubilej i utvrdite u vjeri i nas u našim mjesnim Crkvama na pragu trećega tisućljeća. Naša zemlja, žedna pravednoga mira, u Vama doživljava istinskoga hodočasnika mira te Vas pozivamo da budete drag hodočasnik mira našim Crkvama i svim stanovnicima u Bosni i Hercegovini.
Sveti Oče, svojim apostolskim blagoslovom "utvrdite braću te sinove i kćeri" u Bosni i Hercegovini da bude zalog nebeskoga svjetla nama pastirima, našim svećenicima, redovnicima i redovnicama, našim izbjeglicama i prognanicima, našim vjernicima izranjenima na razne načine, i svemu pučanstvu zajedničke nam domovine.

Vinko kardinal Puljić 
nadbiskup metropolit vrhbosanski 
predsjednik BK BiH

GOVOR PAPE IVANA PAVLA II. BISKUPIMA BK BIH 
U PRIGODI POHODA "AD LIMINA" 1999. GODINE

Vatikan, 15. 01. 1999.

Uzoriti gospodine kardinale, 

draga braćo u biskupstvu!

1. »Sam sebe svima učinih slugom... Sve činim poradi Evanđelja da bih i ja s njima bio suzajedničar u njemu« (l Kor 9,19.23). Ovim vas riječima sv. Pavla pozdravljam, dragi Pastiri Crkve u Bosni i Hercegovini, koji ste došli ad limina Apostolorum da bi pohodili Petrova nasljednika.
Zahvaljujem gospodinu kardinalu Vinku Puljiću na srdačnim riječima, koje mi je uputio također u ime svih vas. Spomenuo je radosti i nade, tjeskobe i strahovanja, kojima je obilježen život Crkve i cijele vaše Domovine u ovome zadnjem desetljeću drugoga tisućljeća. Imao sam priliku osobno se osjetiti dionikom zbivanja u vašim krajevima od 1991. do danas. U svezi s tim želim spomenuti svoj pastirski pohod što sam ga napokon mogao ostvariti 12. i 13. travnja 1997. Za mene je taj pohod postao nezaboravno iskustvo, koje mi je omogućilo da na licu mjesta vidim razorne učinke rata i čvrstu volju puka da ponovno počne živjeti redovitim životom. Ne mogu zaboraviti ni brojne pothvate Svete Stolice u prilog mira, praštanja i pomirenja u vašim krajevima, kojima želim da zajedno s cijelom jugoistočnom Europom postanu vedro prebivalište mira, uz poštivanje dostojanstva i prava svih.
Divim se duhovnoj snazi kojom su se vaše crkvene zajednice znale suočiti s velikim iskušenjima i žrtvama za vrijeme nedavnoga sukoba i kojom se suočavaju u ovome ne lakom poratnom vremenu u želji da ostanu vjerne Kristu i službi, koju je povjerio svojim učenicima kroz svu povijest.

Zajedno ste sa svojim svećenstvom, čak i uz cijenu života, učinili sve »da istina Evanđelja ostane« u vašoj Domovini (usp. Gal 2, 5).
2. Želim vas danas potaknuti da nastavite ići tim putem te preko vas želim ohrabriti svećenike da neumornom velikodušnošću nastave svoje služenje braći, u potpunoj vjernosti svojemu pozivu. Oni su, naime, svetim ređenjem postali dionici vaše službe. Oni su vaši prvi pomoćnici (usp. Presbyterorum Ordinis, 2 i 4), vaši najprisniji suradnici i savjetnici (usp. ondje, 7; Lumen Gentium, 28), predraga braća i prijatelji (Lumen Gentium, 28). Drugi vatikanski sabor lijepo osvjetljuje tu posebnu ulogu svećenika kad podsjeća da, su »svi svećenici, bilo biskupijski bilo redovnički, snagom Svetoga reda i službe, pridruženi zboru biskupa te su po svojemu pozivu i milosti u službi dobra cijele Crkve« (ondje).

Isti Sabor također veli da su svećenici pozvani živjeti »među drugim ljudima kao među braćom« (usp. Presbyterorum Ordinis, 3). Posve predani djelu na koje ih je Gospodin pozvao (usp. Dj 13, 2), oni djeluju kao »oci u Kristu« (Presbyterorum Ordinis, 28), uzori stada, koje im je povjereno (usp. 1 Pt 5, 2-4), te, po Gospodinovu primjeru, skrbe za sve, a posebno za siromahe i najslabije (usp. Presbyterorum Ordinis, 6).

3. U vašim Crkvama, hvala Bogu, ne nedostaju muška i ženska zvanja posebno posvećenoga života. Čak smo svjedoci njihova providonosnoga cvata. Radi se o dragocjenome daru i velikome duhovnom blagu za kršćansku zajednicu koji krštenicima pomažu da s većom velikodušnošću odgovaraju na zajednički poziv na svetost.

Muževi i žene, koji odabiru posebni oblik posvećenoga života, pozvani su da se kroz raznolike karizme posve predaju evanđeoskome svjedočenju na različitim područjima crkvenoga i društvenoga života. Međutim, da bi to svjedočenje urodilo željenim plodovima, apostolske djelatnosti valja na prikladan način prilagođivati sadašnjim potrebama Crkve i ostvarivati ih u potpunome zajedništvu s Pastirima biskupija. Molim Gospodina da životni polet, koji je stoljećima obilježavao Crkvu u Bosni i Hercegovini, ne oslabi nego da ojača. Želim ovdje spomenuti doprinos što su ga redovnici, prije svega manja braća franjevci, dali u očuvanju katoličke vjere u razdoblju od preko četiri stoljeća otomanske okupacije. Spominjanje prošlosti proročki je poticaj na neprestano traženje novih oblika dušobrižništva prikladnih ovome vremenu, kako bi se kršćanskome puku pomoglo da raste i sazrijeva u vjernosti Evanđelju i u ljubavi, izbjegavajući sve što bi moglo nanijeti štetu jedinstvu Crkve, stvarati pomutnju ili sablazan među vjernicima.

4. Poznato mi je što sve u svojim stalnim pastirskim nastojanjima činite da bi, u skladu s velikom katoličkom baštinom, svi dušobrižnički djelatnici u Bosni i Hercegovini vjerno ostvarivali upute Drugoga vatikanskog sabora i poslušno slijedili kanonske odredbe. Nema sumnje da će usklađenost u apostolskim ciljevima i prisna suradnja svih, od svećenika, redovnika, redovnica do vjernika svjetovnjaka, pod revnim vodstvom biskupa, uroditi obilnim plodovima vjere, ljubavi i svetosti. Bit će to na korist ne samo Crkvi, koja će time biti odlučno upravljena prema budućnosti, nego također i građanskome društvu.
Časna braćo u biskupstvu, vi ste glavni odgovorni za crkveno dušobrižništvo. Na vama je da njime, snagom evanđeoskoga poslanja što ste ga primili biskupskim ređenjem, upravljate u potpunome zajedništvu s Petrovim nasljednikom, koji je baštinik »sigurne karizme istine« (sv. Irenej, Protiv krivovjerja, IV, 26, 2: PG 7, 10, 53). Sveti Ignacije Antiohijski uči da »je Crkva ondje gdje je i biskup« (Poslanica Smirnjanima, VIlI, 2). Ako dušobrižnički rad, koliko god po sebi bio zanimljiv, nije u skladu s ovim temeljnim načelima, u opasnosti je da loše utječe na zdrav razvoj cijeloga tijela Crkve, čak i onda kad bi onaj tko ga obavlja bio uvjeren da djeluje u Božje ime, na dobro vjernika i same Crkve.
Od svega srca želim da se uzmognu naći mirna i zadovoljavajuća rješenja za teškoće, koje se tiču uređenja apostolskih djelatnosti. Potrebno je to kako bi svi dušobrižnički djelatnici obnovljenim poletom svoje snage stavili u službu Evanđelja. S nezamjenjivom je službom svećenika i s proročkim svjedočenjem redovnika i redovnica povezano odlučno djelovanje vjernika svjetovnjaka, koji su svojim djelovanjem vjernim apostolskome nauku i pomognuti čestim primanjem sakramenata i u vašoj zemlji pozvani na neustrašivu i djelotvornu nazočnost.

Na to su pozvani svi vjernici svjetovnjaci bez obzira 'na njihovu društvenu pripadnost: zemljoradnici i privrednici, trgovci i oni koji rade u uslužnim djelatnostima, kulturni djelatnici i političari. Naravno, ova njihova apostolska nazočnost zahtijeva odgovarajući kršćanski odgoj, koji mora biti plod stalnoga i sustavnoga zalaganja.

5. Časna braćo, slušajući vas na susretima za vrijeme ovoga pohoda ad limina dobro sam shvatio da je, nakon nedavnih pustošenja, glavni zadatak pred Crkvom u Bosni i Hercegovini ponovno urediti život u biskupijama i župama. Istodobno je potrebno nastaviti pružati pomoć mjesnim pučanstvima za obnovu onoga što je ratni vihor razorio i pružati im nadu u sretniju i mirnu budućnost. Želim vas ohrabriti u tome ne lakom zadatku u kojemu vas katkada priječe složene prilike u kojima živi vaša zemlja, prilike na koje, nažalost, možete malo utjecati. Poznato mi je zalaganje vaših Crkava u pružanju pomoći svemu puku da počne ponovno živjeti redovitim životom. Nastavite i dalje braniti neotuđiva prava svake osobe i svakoga naroda, kao što ste to činili sve od samoga početka krvavoga sukoba, koji je iza sebe ostavio mržnju i nepovjerenje, mrtvace i izbjeglice te s cijelih područja uklonio pučanstva koja su tamo živjela stoljećima.

Kako se s bolju ne prisjetiti da se broj katolika više nego prepolovio? Kako ne spomenuti pustošenja, koja su se dogodila skoro posvuda, a posebno na većemu dijelu Banjolučke biskupije i Sarajevske nadbiskupije stare Vrhbosne, kao i na dijelu Mostarsko-duvanjske i Trebinjsko-mrkanske biskupije?
Radujući se zbog brojnih znakova učvršćenja mira, ne mogu ne spomenuti sjene koje uzrokuju zabrinutost. Radi se prije svega o neriješenosti teškoga pitanja povratka izbjeglica i o nejednakome postupanju s trima konstitutivnim sastavnicama Bosne i Hercegovine, posebno pak što se tiče potpunoga poštivanja vjerskoga i kulturnoga identiteta. Upoznat sam sa zaprekama na koje nailaze katolička pučanstva na području Središnje Bosne, na banjolučkome području i u Posavini pri pokušaju da se ponovno vrate na svoja ognjišta. Glavno pitanje koje valja riješiti i o kojemu ovisi pravedno rješenje različitih drugih pitanja ostaje stvaranje nepristranih uvjeta za ovaj tako željeni povratak prognanih i izbjeglih u vlastite domove i osiguranje njihove mirne budućnosti.

6. Ono što se traži za katolike vrijedi također i za pripadnike drugih vjerskih zajednica i etničkih skupina na cijelome području Bosne i Hercegovine, bez podupiranja jednih na štetu drugih. Svima se moraju jamčiti temeljna prava. Svima se moraju pružati iste mogućnosti. Istina, sloboda, jednakost, uzajamno poštivanje, solidarnost temelj su mirne budućnosti i napretka za svakoga pojedinca i za sve zajedno. Na tim vrijednostima valja graditi zemlju, koju tvore različiti narodi, kulture i vjerske zajednice. Čovjek je, svaki čovjek, najdragocjenije blago svake zemlje.

Neka predvečerje trećega tisućljeća u Bosni i Hercegovini uzmogne biti obilježeno mirom, poštivanjem neotuđivih prava svake osobe i svake društvene skupine. Neka svaki narod u vašoj Domovini uzmogne vidjeti da se promiču njegovo dostojanstvo i njegove zakonite težnje za ravnopravnošću i razvojem. Neka svaka obitelj uzmogne mirno gledati na budućnost, na budućnost obilježenu slobodom, solidarnošću i mirom.

7. Draga braćo, i dalje u pastirskome duhu nastavite promicati i podupirati metodu dijaloga, uz poštivanje područja djelovanja koje je vlastito političarima. Njima su povjereni točno određeni zadaci, koji se tiču ustroja ljudskoga društva. S pouzdanjem nastavite ekumensko zalaganje s braćom pravoslavcima, kao i dijalog sa Židovskom općinom i s Islamskom zajednicom. Znam koliko ste u svezi s tim učinili u najtežim trenucima nedavnih godina. Potrebno je i danas nastaviti s ondašnjim zanosom kako bi se taj dijalog pretvorio u služenje čovjeku i stvari mira.
Budite neumorni glasnici praštanja i pomirbe. Crkva je svjesna da je to sastavni dio propovijedanja Evanđelja i svjedočenja milosrđa Oca nebeskoga. U tome je okviru i u vidu priprave na Veliki jubilej hvalevrijedna vaša odluka da 1999. proglasite »Godinom pomirenja«. U Mariji Bistrici sam 3. listopada 1998. podsjetio da »oprostiti i pomiriti se znači očistiti sjećanje od mržnje, zavade, želje za osvetom, znači priznati bratom čak i onoga koji nam je nanio zlo, znači ne dopustiti da nas pobjedi zlo, nego zlo svladavati dobrom (usp. Rim 12, 21)« (L 'Osservatore Romano, 8. listopada 1998., dodatak, str. III).

Zbog toga je zalaganje za čovjeka i za njegovo dobro sastavni dio poslanja Crkve u svijetu (Mt 25, 34-46; Lk 4, 18-19). U tome svjetlu valja poticati djelatnost caritasa i ostvarenje pothvata socijalne naravi što ih Crkva poduzima u korist pojedinaca i obitelji potrebnih pomoći. Neka bude vaša stalna skrb da se, dok se pruža kruh potrebnima, braći u vjeri osigurava Kruh života i da se svima naviješta Krist kao »put, istina i život« (usp. Iv 14, 6).

8. Svjetlo Krista spasitelja, koje smo nedavno motrili u otajstvu Božića, neka rasvjetljuje obitelji i crkvene zajednice u Bosni i Hercegovini. S ljubavlju prihvaćajući riječ Boga koji spašava, neka vaše crkvene zajednice ostanu vjerne Kristu sve do dovršenja otajstva Božjega (usp. Otk 10, 7) te budu pozorne na ono što im govori Duh u ovome značajnom prijelaznom razdoblju iz drugoga i treće tisućljeće.

Marija, Majka Crkve i Majka otkupljenoga čovječanstva, svima vama isprosila dar vjernosti, sloge i nade. U vašemu vas neumornome radu i apostolskome revnovanju pratio apostolski blagoslov, koji od srca udjeljujem vama, kleru u vašim biskupijama zajedno sa svim redovnicima, redovnicama i ostalim vjernicima svjetovnjacima povjerenima vašoj pastirskoj skrbi. »Milost Gospodina Isusa sa svima« (Otk 22, 21).

Papa Ivan Pavao II.

POZDRAVNA RIJEČ PREDSJEDNIKA BK BIH BISKUPA FRANJE KOMARICE  PAPI IVANU PAVLU II. 
PRIGODOM DRUGOG APOSTOLSKOG 
POHODA BOSNI I HERCEGOVINI

Banja Luka, 22. 06. 2003.

Sveti Oče, nasljedniče apostolskoga prvaka, prvosvećeniče Ivane Pavle II., je li ovo doista istina i stvarnost, a ne nekakav privid, da ste Vi osobno danas ovdje kod nas u Banjoj Luci? Jest, istina je, dobrome Bogu budi hvala i čast!

"Dobro si učinio, što si došao!" (Dj 10,33). Tim je svečanim i učtivim riječima rimski stotnik Kornelije zahvalio apostolu Petru kada se ovaj, po Božjemu nadahnuću, pojavio na pragu njegove kuće u gradu Jopi.

Istim biblijskim riječima, pun nade i neizmjerno zahvalan, kličem i ja Vama, Petre naših dana, Ivane Pavle, Veliki i posebno dragi i štovani: Dobro ste učinili, što ste poslušali Božje nadahnuće i došli ponovno k nama, u ovu nama - ali i Vama također - dragu zemlju Bosnu i Hercegovinu, u Vrhbosansku metropoliju, u ovu rodnu moju Biskupiju banjolučku, koju ste mi - po promislu Božjem - prije 14 godina povjerili na upravljanje.

U ime našega prvostolnika kardinala Vinka Puljića, braće biskupa i svećenika, te redovnika i redovnica i svih vjernika svjetovnjaka i rimskoga i grčkoukrajinskoga obreda, ali i mnogih ljudi dobre volje, s područja ove biskupije i zemlje, izražavam Vam najsrdačniju dobrodošlicu: Dobro nam došli vrhovni pastiru Opće Crkve, Božji proroče našeg vremena, najveći mirotvorče suvremenoga svijeta, neumorni branitelju Božje časti i ljudskoga dostojanstva!

S nama, okupljenima iz svih krajeva naše domovine, izražavaju Vam radosnu dobrodošlicu braća u biskupstvu, svećenici i drugi hodočasnici pristigli iz raznih europskih zemalja, poglavito iz susjedne Hrvatske.

Na ovome su jedinstvenom veleslavlju nazočni i naši poštovani susjedi: predstavnici drugih vjerskih zajednica u našoj zemlji; predstavnici države, entiteta, županija, grada Banjaluke, mnogih općina, raznih kulturnih institucija, predstavnici međunarodne zajednice u BiH. Nazočni su ovdje i predstavnici naših dobročinitelja iz više europskih i američkih zemalja, kojima od srca zahvaljujemo na svesrdnoj pomoći, što su nam je do sada pružili te se živo nadamo da će i dalje biti uz nas.

Sveti Oče, neizbrisivo su nam se u sjećanje utisnule Vaše očinske, utješne riječi, izgovorene mnogo puta u deset zadnjih godina naše teške tragedije: "Niste napušteni. S vama smo. Bit ćemo s vama sve više!" Da je to istina svjedoči i ovaj Vaš drugi pastirski pohod u samo sedam godina našoj Crkvi i Domovini, gdje duboke i bolne rane nedavnog nametnutog nam rata, vrlo sporo i nažalost, nepravilno zarašćuju.

Došli ste i ovaj put u svoju sredinu, u Banjaluku, na tlo Katoličke Crkve, koja je ovdje još od prvih stoljeća kršćanstva i koja je kroz svoju dugu i burnu povijest dijelila sudbinu okolnih biskupija: Baloie i Siscije, Salone i Nina, Splita i Knina, Vrhbosne i, poglavito Zagreba, kojemu je pripadala više od šest stoljeća. Odlukom Vašega prethodnika Lava XIII. iz 1881. u ovaj je grad, u sklopu obnovljene redovite crkvene hijerarhije u Bosni i Hercegovini, postavljeno sjedište tada osnovane Banjolučke biskupije.

U stoljećima svoga rasta i cvata ovdje je Katolička Crkva doživljavala i dramatične trenutke uistinu 'raspete Crkve': Za svoju vjernost objavljenoj Božjoj istini o Bogu i čovjeku, napose kroz zadnjih pet stoljeća, svojim su životom platili mnogi njeni biskupi, svećenici, redovnici, redovnice i drugi Kristovi vjernici. Samo u zadnjih 60 godina ova je biskupija imala najveći broj žrtava među svojim svećenicima, redovnicima i vjernicima svjetovnjacima, od svih biskupija u hrvatskome narodu.

Za vrijeme nedavne ratne tragedije, u duhu Evanđelja i Vaših poticaja, nismo uzvraćali zlom za zlo. Dapače, uporno smo se trudili činiti dobro svima u nevolji, bez razlike na vjersku ili nacionalnu pripadnost, pa i onima od kojih smo morali podnositi nepravdu i zlo. Unatoč našemu miroljubivom držanju, dobro poznatu našim susjedima i međunarodnim predstavnicima, Katolička se Crkva u široj banjolučkoj regiji voljom ovozemaljskih moćnika sada nalazi pred potpunim istrjebljenjem. Desetci tisuća katolika s područja Banjolučke biskupije i Vrhbosanske nadbiskupije, kao i iz drugih krajeva BiH, još uvijek čekaju da se vrate na svoja stoljetna ognjišta, u svoje župe, i tu nastave život dostojan čovjeka. U moju se biskupiju do sada uspjelo vratiti samo oko 3% od broja njezinih prognanih i izbjeglih vjernika.

Uvjeren sam da iskorjenjivanje katolika s ovih prostora nije volja Božja. A Vi ste mi osobno u proljeće 1996. rekli da to nije ni Vaša volja niti to smije biti volja Crkve. Iako smo kao biskupija i metropolija teško ranjeni, i sada se trudimo činiti dobro svima, ustrajno radeći na pomirbi utemeljenoj na istini, na pravdi i na iskrenome oprostu, praštajući istodobno drugima njihova zlodjela i moleći druge za oproštenje zbog zlodjela počinjenih od pripadnika Katoličke Crkve, sadašnjih i prijašnjih naraštaja, u ovim našim krajevima, koji su naša mila i jedina naša Domovina.

Kao biskupi smatramo svojom dužnošću izvršavati obavezu, na koju ste nas podsjetili i za koju ste nas posebno ohrabrili kada ste ono bili u Sarajevu u travnju 1997., pozvavši nas da neumorno dižemo proročki glas te ukazujemo na nasilja, raskrinkavamo nepravde, nazivamo zlo pravim imenom i svim zakonitim sredstvima branimo povjerene nam zajednice, ne dopuštajući da nas zastraši ni jedna ovozemaljska vlast (usp. Govor članovima Biskupske konferencije, br. 3).

Želimo u ovome gradu i u ovoj zemlji biti dragocjena spojnica kršćanskoga Zapada i Istoka, pouzdani voditelji dijaloga između kršćanstva i islama, vjerodostojni graditelji pravedna mira među narodima ove zemlje i ovoga dijela Europe. Kako bi to uistinu mogli biti, potrebno je najprije da možemo opstati u svojim domovima, župama i biskupijama i imati životne uvjete dostojne čovjeka Europe 21. stoljeća. Svojim podrijetlom, svojom uljudbom i svojom vjerom pripadamo zajedničkoj europskoj kući te zbog toga želimo - a i u stanju smo - pridonijeti njezinu duhovnome napretku i razvoju. Ali smo istodobno razočarani i žalosni, što ta ista Europa u nama još uvijek ne prepoznaje ljude i narode ravnopravne ostalim svojim žiteljima. Neka i u ovome dijelu našega kontinenta Europa što prije bude Europa: ujedinjena i ravnopravna, koja sve poštuje i pomaže onima koji su slabiji. Zato Vas, Sveti Oče, smjerno i usrdno molimo da i dalje, kako u Crkvi tako i u svijetu, budete glas svih ovdašnjih obespravljenih ljudi: i katolika i nekatolika. O čujte ovaj glas vapijućega u pustinji! Ne zaboravite nas i pomozite nam da ponovno stanemo na vlastite noge i kao društvo i kao Crkva!

Sveti Oče, ima u ovome gradu, u ovoj biskupiji i u ovoj zemlji istinske vjere, neuništive nade i djelotvorne ljubavi. Ima ovdje uspjelih svjedočkih života, koji zavrjeđuju svako poštovanje. Ima i ova mjesna Crkva što ponuditi općoj Crkvi: ima dragocjeno jedinstvo svojih svećenika, redovnika, redovnica i vjernika svjetovnjaka s njihovim biskupom i međusobno. Ima u njoj pravih mučenika među svećenicima; za jednog od sedmorice mučenika iz zadnjega rata, župnika Ratka Grgića, niti nakon punih 11 godina još uvijek ne znamo mjesto njegove mučeničke smrti. Ima u ovoj biskupiji i Crkvi vjernih redovnika, franjevaca i trapista, i redovnica iz nekoliko družbi; ima požrtvovnih roditelja i plemenite mladeži otvorenih poticajima Božjega Duha u zalaganju za brata čovjeka, za opće dobro i bolji svijet.

Danas ova biskupija nudi na oltar Crkve jednoga od svojih najdičnijih članova, mladoga vjernika svjetovnjaka, koji se je istaknuo u službi Evanđelja: časnoga slugu Božjeg Ivana Merza, rođena i odrasla u Banjaluci, a umrla u Zagrebu. Čovjek je to koji s jedne strane svojom visokom kršćanskom kulturom nadvisuje zemaljske uskogrudnosti, povezuje narode i države, miri i ujedinjuje svijet vjere i znanosti, s druge strane svojim primjerom potiče mnoge u ovoj biskupiji, ali i izvan nje, posebno u Katoličkoj Crkvi u Hrvata, da budu vjerni Kristu i Njegovu namjesniku na zemlji.

Hvala Vam, Sveti Oče, što ste toga apostola mladeži iz prve polovice prošloga stoljeća nakanili danas uzdignuti na čast oltara, i to baš ovdje, u njegovu rodnom gradu, sada, na početku Srednjoeuropskoga katoličkog dana, koji budi nove nade među katolicima zemalja Srednje Europe!

U prigodi Srebrnoga jubileja Vaše papinske službe, a u ime svih ovdje nazočnih i u ime svih katolika Bosne i Hercegovine, izričem Vam najsrdačnije čestitke praćene molitvom Kristu, Dobrome Pastiru, da Vas On čuva živa i zdrava svojoj svetoj Crkvi te još dugo ravnate svetim narodom Božjim!

Još jednom Vam kličem - dobro nam došli Sveti Oče i od svega srca Vam hvala!

Mons. Franjo Komarica

biskup banjolučki

predsjednik BK BiH

PISMO ZAHVALE BISKUPA BK BIH 
PAPI IVANU PAVLU II. ZA PROGLAŠENJE 
BLAŽENIM IVANA MERZA

Banja Luka, na blagdan bl. Ivana Merza, 10. 05. 2004.

Sveti Oče, 

Danas, 10. svibnja 2004. u katedrali sv. Bonaventure u Banjaluci, po prvi put svečano proslavismo blagdan našeg domaćeg sina, blaženog Ivana Merza. 
Zajedno s kardinalom Vinkom Puljićem, vrhbosanskim nadbiskupom i metropolitom, bili smo i svi ostali članovi naše BK, a u ime hrvatske BK s nama je suslavio đakovački ili bosanski i srijemski biskup mons. Marin Srakić, zajedno s 40 svećenika iz svoje biskupije. 
U ime velikog broja svećenika, redovnika, redovnica i katoličkih vjernika-laika iz raznih krajeva BiH i Hrvatske, okupljenih na ovom svečanom bogoslužju, izražavamo veliku zahvalnost dobrom Bogu i Vašoj Svetosti za dragocjeni dar u osobi našeg blaženika Crkvi u Bosni i Hercegovini. Njega ste prije jedanaest mjeseci ovdje, u njegovu rodnom gradu, uzdigli na čast oltara «kao svjedoka Kristova i zaštitnika», kao «uzor mladeži i svijetli primjer kršćanskog načina života i apostolskog zalaganja vjernicima svjetovnjacima» i kao našeg «suputnika na putu u ponovnoj izgradnji onoga što je srušilo nasilje, u pomirbi među pojedincima i obiteljima, u promaknuću istinske društvene obnove u pravdi i miru.» 
U kontekstu Srednjoevropskog katoličkog dana, kojeg i mi katolici iz BiH obilježavamo zajedno s braćom i sestrama iz još sedam srednjoeuropskih zemalja, a koji će svoj vrhunac doživjeti u «Hodočašću naroda» 21. do 23. svibnja ove godine u marijanskom svetištu Mariazell u Austriji, smatramo da je posebni dar Božje providnosti svima nama, upravo blaženi Ivan Merz, koji u svojoj osobi – po svome porijeklu i mjestima svoga vjerničkog sazrijevanja – ujedinjuje veći broj naroda i zemalja Srednje Europe. 
Sveti Oče, molimo Vaš apostolski blagoslov za sve članove Crkve u našoj Domovini, kao i za sve druge štovatelje blaženog Ivana Merza, suvremenog apostola mladeži. 

Mons. Franjo Komarica

biskup banjolučki

predsjednik BK BiH
GOVOR PREDSJEDNIKA BK BIH KARDINALA VINKA PULJIĆA PAPI BENEDIKTU XVI. PRIGODOM POHODA «AD LIMINA» 2006. GODINE

Vatikan, 24. 02. 2006.

Sveti Oče!

U ovom uistinu radosnom danu, dok se nalazimo ovdje ujedinjeni s Vama, nasljednikom časne uspomene apostola Petra, svi mi biskupi iz Bosne i Hercegovine, želimo Vam iz unutarnje  i duboke radosti srdaca izraziti svoj iskren pozdrav pun poštovanja. 

Po prvi puta Vaša Svetost nas prima u svoju Kuću dok dolazimo u posjet slavnim uspomenama najsvetijih Petra i Pavla.

Očitujemo Vam, dakle, dokaz svoje sinovske odanosti, utemeljene na istom zajedništvu vjere i ljubavi u Kristu, izražavamo Vam svoju iskrenu zahvalnost za ovaj susret koji nam omogućava da i Vaša Svetost sudjeluje u „radostima i nadi, u žalostima i strahovima“ (GS 1) naših partikularnih Crkava.

Na ovo hodočašće došli smo s dušom koja je, na žalost, još uvijek obilježena iskustvom žalosnog i nemilosrdnog rata čije se strašne posljedice još uvijek bolno odražavaju na narodu povjerenom našoj brizi. Ipak, ne napušta nas evanđeoska zabrinutost i ispunjenost nadom koja, kao pažljivi stražari, otkrije na obzorju rađanje novog dana za naš narod kojem, poput ostatka ostataka (usp. Ez 1,4; Neh 1,3; Iz 4,3), donese ne samo pravedno materijalno blagostanje nego, također i iznad svega, obnovljeni poticaj kršćanskog i crkvenog života.

Da bi se moglo razumjeti koliko je duboka naša bol, dovoljno je posjetiti  da je prije sukoba, oko 820 000 vjernika animiralo život naših četiriju Biskupija, dok ih je sada ostalo 466 000. Među onima koji su napustili našu Zemlju, mnogi su otišli u daleke krajeve i čini se gotovo sigurno da se neće vratiti. Drugi koji bi se, naprotiv željeli vratiti, u svojoj težnji opažaju ravnodušnost i bezvoljnost, kako kod lokalnih političara tako i kod Međunarodne Zajednice. Od njih se očekuje materijalna pomoć  za obnovu kuća, škola i struktura nužnih za suživot koji želi biti civiliziran, ali izgleda da njihova više nego opravdana očekivanja trajno padaju u prazno. Isto se to može reći i za naše kršćanske zajednice i za crkvene strukture: nemali broj župnih crkava, kuća, samostana i drugih građevina bili su porušeni ili jako oštećeni. Unatoč tome i s mnogo napora, nastojimo svima ulijevati nadu i preko obnove takvih zdanja.

Usred nevolja nismo se osjetili sami. „S vama smo i bit ćemo uvijek s vama“, tako nam je jamčio Vaš ljubljeni predšasnik časne uspomene papa Ivan Pavao II. (Ivan Pavao II., Govor biskupima Bosne i Hercegovine, 13. travnja 1997, u Smjernice Ivana Pavla II, vol. XX, 1, str. 687). On nam je pomogao svojom očinskom i nezaboravnom brigom i poticao nas da izdržimo  svjedočenje vjere i da rastemo u  uvjerenju da „Deus caritas est“ (1 Iv 4,16). Tu ljubav, poslušni Kristovoj zapovijedi, nastojali smo prenijeti drugima, upravo kad smo bili suočeni sa strahotom zla koje je tako besmisleno da su se i najprosvjetljenije savjesti mogle pokolebati (usp. Benedikt XVI. „Deus caritas est“  br.1). I danas, iako je završio najgorči dio borbe, suočavamo se s problemima koji se ne mogu lako riješiti, ali smo sigurni da nam Vaša Svetost neće uskratiti svoju srdačnu i trajnu podršku. 

Iskusili smo kako je teško, čak nemoguće, vratiti mir i stvoriti ozračje povjerenja  bez jednakih prava, bez istine i pravde, ako nedostaje poštivanje svakog muškarca i svake žene, ako se ne prizna dostojanstvo jednog naroda i njegove kulture. Ne možemo sakriti Vašoj Svetosti da danas, u našoj Zemlji, postaje očito kako su, na štetu ljudskog dostojanstva koje nas sve ujedinjuje, na djelu stavovi i izabrane lažne i prijevarne politike. Prekrivanje istine i sistematsko varanje guše nutarnji i socijalni život naših sugrađana. Osjećaju se gotovo nemoćni i uništeni od očaja. Više ne pucaju puške, ali želja da se nadvlada  i ušutka glas biskupa, iako govore u ime svih etničkih grupa i povijesnih kultura u Zemlji tražeći njihova jednaka prava, prečesto prožima sredstva društvenih komunikacija. Nećemo Vam kriti, i to s gorčinom, ako je moguće još više sa zapanjenjem,  da smo jako razočarani stavovima Međunarodne i Europske Zajednice koje redovito ignoriraju sve inicijative, prijedloge i molbe upućene s naše strane. U svemu tome izdiže se kao siguran znak potpore i posebne blizine Vaše Svetosti i Svete Stolice i nedavno imenovanje rezidentnog Apostolskog nuncija čija će trajna nazočnost biti ohrabrenje ne samo za katolike, nego i za one koji u aktivnosti Katoličke Crkve priznaju i siguran  bedem za obranu cijelog čovjeka i svih ljudi.

Sveti Oče!

Vjera koja je stavljena na kušnju (usp. Ps 65, 10) još je uvijek živa, nada postojana i ljubav djelotvorna! Prožeti ovim trima krepostima koje idu zajedno (usp. Benedikt XVI. „Deus caritas est“  br. 39), i obnavljajući Vam ponovno svoje  osjećaje sinovske privrženosti i priznanja, očekujemo sada Vaše ljubazne riječi koje su za nas i naše stado izvor duhovnog ohrabrenja i prosvjetljujući poticaj za svakodnevne pastoralne aktivnosti. Potvrđujemo Vam bez daljnjega svoje sjećanje u molitvi za Vaše petrovsko služenje i s ponizno molimo Vaš apostolski blagoslov za sebe i za svoje drage vjernike.

Vinko kardinal Puljić

nadbiskup metropolit vrhbosanski

predsjednik BK BiH

GOVOR PAPE BENDIKTA XVI. BISKUPIMA BK BIH

PRIGODOM POHODA «AD LIMINA» 2006. GODINE

Vatikan, 24. 02. 2006.

Poštovana braćo u biskupstvu!

«Blago mirotvorcima» (Mt 5,9). Ovim Isusovim riječima srdačno vas pozdravljam na završetku vašega posjeta Ad Limina Apostolorum. Želio bih da moj pozdrav preko vas stigne i do vjernika, koje je božanski Učitelj povjerio vašoj pastoralnoj brizi. Zahvaljujem Vama, gospodine Kardinale Vinko Puljiću, za riječi koje ste mi, u svoje ime te u ime ostalih biskupa Bosne i Hercegovine, uputili izražavajući istovremeno i osjećaje vaših zajednica. 
Obavijestivši me o stanju vaših vjernika, te o problemima njihove svakodnevice, vi ste iznijeli elemente nade koje njihovo zalaganje opravdava, kao i pastoralne programe koje razvijate. Pri susretima, zamijetio sam u vama snažnu želju za očuvanjem zajedničkih ciljeva, kako bi se ujedinjeni suočili sa sadašnjim izazovima, s kojima se mora nositi vaš narod. Zasigurno, poteškoće su brojne, ali kod vas, kao i kod vaših svećenika i vjernika, veliko je pouzdanje u božansku Providnost. Nakon žalosnih godina nedavnoga rata vi ste danas, kao mirotvorci, pozvani učvršćivati zajedništvo te u Kristovo ime širiti milosrđe, razumijevanje i praštanje, kako unutar kršćanskih zajednica tako i u složenom društvenom tkivu Bosne i Hercegovine. Dobro znam da vaše poslanje nije lako, ali isto tako znam da svoj pogled trajno držite usmjeren na Krista, koji je, do kraja ljubeći sve, dodijelio svojim učenicima temeljni zadatak koji obuhvaća sve druge, onaj da ljube. Ljubav, da bi na duhovnom planu bila plodna, ne treba jednostavno slijediti zemaljske zakone, već dopustiti da bude prosvijetljena od istine koja je Bog te se primijeniti u onoj najvećoj mjeri pravednosti koja je milosrđe. Budete li djelovali u ovom duhu, moći ćete radosni nastaviti izvršavati povjereno vam poslanje, doprinoseći zacjeljivanju još uvijek otvorenih rana te rješavanju sukoba i podjela, nasljeđe prošlih vremena. 
Vođeni ljubavlju Kristovom, odlučni ste ne gubiti pouzdanje unatoč mučnim problemima koji vas pritišću. Mislim na stanje prognanika, za koje se nadam zaključivanju prikladnih ugovora koji bi jamčili poštivanje prava sviju. Na osobit način mislim na potrebnu jednakopravnost između građana različitih vjeroispovijesti, na hitnost mjera koje bi se pobrinule za rastuću nezaposlenost mladih, na smanjenje prijetećih napetosti između naroda, naslijeđe složenih povijesnih događaja vaše zemlje. Sveta Stolica vam je blizu, kako svjedoči i nedavno imenovanje rezidencijalnoga Nuncija, koji će moći imati stalni kontakt s raznim državnim instancama. Osjećajte se, draga i poštovana braćo, živim udovima mističnoga Tijela Kristova. Možete računati na molitvenu, konkretnu i susretljivu solidarnost Svete Stolice i čitave Katoličke Crkve. Dok vam zahvaljujem za pažljivo služenje koje vršite, želio bih se zadržati na nekim zabrinutostima, koje ste mi sami iznijeli, o pojedinim vidovima života u vašim biskupijama. Nadasve je važno da se učini sve kako bi u stadu Kristovu sve više raslo jedinstvo: između vas, zakonitih Pastira, i redovnika, posebno onih koji vrše pastoralne službe na području biskupije; između biskupijskoga klera i posvećenih osoba; i na kraju između svih onih koji su na službi kršćanskom puku nadilazeći, ako je potrebno, nerazumijevanja i poteškoće vezane uz prošlost. Crkva posvuda promiče jedini cilj, a to je izgradnja Kraljevstva Božjega u svakoj zemlji i u srcu svake osobe. Nasljednicima apostola i njihovim suradnicima u pastirskoj službi povjereno je poslanje očuvanja cjelovitim naslijeđa Gospodinova, prianjajući vjerno uz nauk i duhovnu baštinu Crkve u njihovoj punini.
Blago mirotvorcima! Ove se riječi dobro odnose, kako na poslanje Crkve prema vani, tako i na odnose između svojih članova unutar nje. Različite crkvene instance, u svom opravdanom izričaju, određene su kanonskim normama koje su odraz stoljetnoga iskustva, premda u svom sazrijevanju nisu lišene pomoći Odozgo. Na biskupu, Ocu od Krista povjerene mu zajednice, je razlučivati ono što koristi rastu Crkve Kristove. Povezujući različite potrebe crkvene zajednice, biskup je u tom smislu pontifex, tj. «graditelj mostova». To čini jedan osobito važan vid biskupske službe u sadašnjem trenutku povijesti, u kojemu Bosna i Hercegovina nastavlja put suradnje za stvaranje vlastite budućnosti društvenoga razvoja i mira.
Poštovana braćo, Petrov nasljednik je uz vas i jamči vam svoju stalnu podršku. U ovim danima koje ste proveli u Rimu te kroz susrete, koje ste imali sa mnom i s mojim suradnicima iz Rimske Kurije, mogli ste iskusiti koliko je iskrena i bratska naša duhovna blizina. Molim Gospodina da na vas, na vaše svećenike, redovnike i redovnice, te na svekoliko pučanstvo vaše zemlje izlije obilje svoje milosti. Ovu molitvu povjeravam zagovoru Marije, Majke Božje i Majke Crkve, da posreduje za svu svoju djecu. S tim osjećajima od srca udjeljujem svoj blagoslov vama, vašim zajednicama, katoličkim vjernicima i svim ljudima dobre volje ljubljene Bosne i Hercegovine.

Papa Benedikt XVI.

II. PASTORALNE POSLANICE I 
SMJERNICE BISKUPA BK BIH

PASTIRSKO PISMO BISKUPA BK BIH

UZ NEDJELJU CARITASA, 14. 12. 1997.

Sarajevo, 27. 11. 1997.

Dragi vjernici,

Došašće je vrijeme iščekivanja i priprave za dolazak Spasitelja. U kratkom vremenskom razdoblju Došašća svake godine si u sjećanje prizivamo stoljetnu čežnju čovječanstva za Spasiteljem. Proroci od Boga poslani stalno su oživljavali i poticali tu čežnju pozivajući istovremeno na dostojnu pripravu za dolazak Spasitelja.
Ivan Krstitelj, jedan od Božjih glasnika spasenja, duboko je prožet željom, da pripravi put Spasitelju. Propovijedajući na rijeci Jordanu, na granici između pustinje i plodne zemlje kao da je već samim odabirom tog mjesta htio slikovito ukazati na razdjelnicu između staroga, neplodnog vremena i onog novog događaja koji će u Isusu Kristu preokrenuti povijest svijeta i čovječanstva i biti odlučujući čimbenik za njegovu sretniju i plodniju budućnost.
Ivan poziva na obraćenje. Očito je njegova propovijed ostavila tako snažan utisak na slušatelje, da se njihov broj sve više povećavao. Potaknuti kako njegovom pojavom tako i snagom njegove riječi slušatelji su ga pitali: ŠTO NAM JE ČINITI?
Evanđelje nam donosi Ivanov kratak ali značajan odgovor: "TKO IMA DVIJE HALJINE, NEKA PODIJELI S ONIM KOJI NEMA NIJEDNE! TKO IMA HRANE; NEKA UČINI ISTO TAKO" (Lk 3,11). Tko želi Bogu pripremiti put, taj se mora okrenuti čovjeku. Taj mora staviti bližnjemu na raspolaganje sebe, svoje vrijeme, svoju snagu, svoja dobra, svoje srce. Taj se mora zauzeti za čovjeka, njegova prava i dostojanstvo. Samo u ljubavi otvoren za druge čovjek je dostojan i sposoban za susret s Bogom. Zašto je tako? Zato što nam se sam Bog uvijek iznova očitovao kao Bog milosrđa i ljubavi prema čovjeku. Iz te ljubavi je Bog čovjeka stvorio i očinskom ljubavlju kroz povijest pratio. Milosrđe i ljubav Bog čovjeku nije uskratio ni u trenucima krajnje čovjekove nezahvalnosti i nevjernosti. Od Boga nadahnuti apostol Ivan je, imajući pred očima povijest spasenja čovječanstva, koja je svoj vrhunac doživjela u patnji i smrti samog Božjeg Sina, dao najkraću definiciju Boga, pa je napisao: "BOG JE LJUBAV!" Logički zaključak, koji iz te tvrdnje proizlazi, glasi: "TKO GOD LJUBI, OD BOGA JE ROĐEN I POZNAJE BOGA" (1 Iv 4,7)
U Starom zavjetu sam Bog poručuje preko proroka Hošea: "Ljubav mi je mila, a ne žrtve" (6,6). To znači da pravo bogoslužje mora uključivati i ljubav prema čovjeku. Cjelokupna proročka propovijed želi Božjem izabranom narodu posvijestiti, kakav treba biti odnos čovjeka prema Bogu: "Objavljeno ti je, čovječe, što je dobro, što Jahve traži od tebe: samo činiti pravicu, milosrđe ljubiti i smjerno sa svojim Bogom hoditi" (Mih 6,8).
U životu Sina Božjega, Isusa Krista, ova je povezanost ljubavi prema Bogu i istovremeno ljubavi prema čovjeku bila do te mjere ostvarena, da je on ljubav prema bližnjemu stavio na istu razinu s ljubavlju prema Bogu (usp. Mt 12,39; Mk 12,31).
Potaknuti zapovijeđu i primjerom svoga Učitelja mnoštvo je kršćana, još od apostolskih vremena, shvatilo da je vjera bez djela mrtva (usp. Jak 2,17.26) i da nije vjerodostojna ljubav prema Bogu, koja ne vidi čovjeka u nevolji.
Mi smo proteklih godina rata doživjeli ljubav mnoge naše braće i sestara u vjeri iz dalekog svijeta. Nije to bilo davanje od suviška. I ovih godina, kao i obično, za naše potrebe darovali su većinom siromašniji pojedinci i obitelji širom Europe i svijeta. Glavna pokretačka snaga bila je kršćanska ljubav prema Bogu i čovjeku patniku. Ne samo da su darovali, nego su se i sami angažirali u prikupljanju pomoći. Dolazili su u naše područje da nam izraze svoju solidarnost, da što bolje shvate naše probleme i da nam kažu da nismo sami. Ovaj je rat na vidjelo iznio svu strahotu mržnje i zlobe, ali i veličinu ljudske i kršćanske ljubavi prema patnicima i potrebnima. Svim našim dobročiniteljima dugujemo trajnu zahvalnost. Zahvalnost dugujemo i mnogim domaćim vjernicima u našim župama i caritasima, koji su ovih proteklih godina žrtvovali dio svog vremena i snage u ublažavanju nevolja.
Ne možemo, a da se ipak kritički ne osvrnemo na neke negativne pojave među nama koji smo pomoć primali. Rat je i u našim redovima razotkrio određene negativne osobine:

- Neki su se, ne birajući sredstva, borili da dobiju pomoć, iako im ona zapravo nije bila potrebna. Dok su oni u svojoj gramzivosti i bezobzirnosti gomilali pomoć, drugi, još potrebniji kraj njih ostajali su bez ičega. Naši dobročinitelji su pomoć namijenili samo najpotrebnijima, a ne svima i ne u istoj mjeri.

- Bilo je sinova i kćeri koji su zanemarivali vlastite roditelje i prepustila ih brizi caritasa i nepoznatih dobročinitelja, iako su i sami svojim roditeljima mogli pomoći, a što su i po Božjem i ljudskom zakonu dužni činiti.

- Pomoć je dar. Nažalost, često se u redovima naših vjernika čuje riječ o nekom "pravu na pomoć", što je potpuno pogrešno. Radi toga su ne rijetki naši dobročinitelji, prigodom svojih posjeta, uvijek iznova doživjeli veliku nezahvalnost.

Pomoć se daje da pomogne primatelju pomoći da, ako je ikako moguće, što prije stane na svoje noge i sam se brine za svoj život. Nažalost, ne možemo ne primijetiti, da primanje pomoći postaje trajno stanje. Razvio se mentalitet "ispružene ruke" čak i kod onih, koji imaju priliku raditi i zaraditi. A to naši dobročinitelji ne mogu shvatiti.
Mnogi su se žrtvovali u karitativnom radu u našim župama, što treba istaći i pohvaliti. Ali je isto tako ne mali broj onih, koji su mogli pripomoći svojim radom ili materijalnom pomoći, ali su to propustili učiniti ili su za svoj rad tražili takve naknade, koje od Caritasa nisu tražili ni nekatolici.
Danas i mi stojimo pred Isusovim Pretečom Ivanom Krstiteljem i pitamo: "ŠTO NAM JE ČINITI?" Ivan i nama odgovara isto, što je rekao svojim suvremenicima: Imaj obzira i srca za čovjeka kraj sebe. Bog je ljubav. Zato ljubav-caritas mora biti osnovna značajka života svakog kršćanina. Nema drugog puta do Boga, ako želiš da Bog i njegov blagoslov dođu u tvoj život. Nije samo caritas kao organizacija dužan pomagati, nego svaki pojedini kršćanin u svojoj sredini u mjeri i na način, na koji on to može.
Danas Crkva u BiH slavi Nedjelju caritasa. Ovo je prigoda da Crkva još jednom dozove u svijest svojim vjernicima zapovijed ljubavi prema bližnjemu, ali isto tako i da ih pozove i potakne da svojim darovima pomognu, da crkva kao zajednica Isusovih vjernika organizirano preko svoga caritasa može pružati pomoć tamo, gdje pomoć pojedinaca nije dovoljna. Još ima u ovoj zemlji mnogo onih, koji nemaju kruha svagdanjeg, nemaju ni krova nad glavom ni mogućnosti da zarade za svoj život, iako bi to htjeli. Još je mnogo nemoćnih, bolesnih, siročadi, hendikepiranih, oštećenih na tijelu i duši, koji nemaju nikoga, tko bi im mogao pomoći. Bog ih je stavio na naš životni put, ne da okrenemo glavu od njih i ravnodušno prođemo, nego da priteknemo u pomoć kao milosrdni Samaritanac. Pomoć izvana je bila dugotrajna, ali je nje sve manje, jer su u međuvremenu nastala nova krizna žarišta u svijetu. Moramo se sve više oslanjati na svoje vlastite snage, a caritas i briga za potrebne treba biti plod vjere naše domaće Crkve.

U skladu s porukom Ivana Krstitelja stavili smo slavljenje ovogodišnje Nedjelje caritasa i prikupljanja darova pod moto: "PODIJELI SVOJ KRUH S POTREBNIJIMA OD SEBE!" Nema nikoga medu nama, tko bi bio toliko siromašan, da ne bi i ono malo što ima mogao podijeliti s potrebnijima od sebe. Samo tako će nas Krist prepoznati kao svoje i doći k nama svojim blagoslovom i svojim mirom, a što vam svima od srca želimo." 

Vaši biskupi:

Vinko kardinal Puljić, nadbiskup metropolit vrhbosanski i predsjednik BK BiH, v.r.

Mons. Franjo Komarica, biskup banjolučki, v.r.

Mons. Ratko Perić, biskup mostarsko-duvanjski i apostolski upravitelj trebinjsko-mrkanski, v.r.

Mons. Pero Sudar, pomoćni biskup vrhbosanski, v.r.

APEL BISKUPA BK BIH ZA ČUVANJE SVOJE BAŠTINE:

„ČUVAJMO SVOJU BAŠTINU“

Sarajevo, 06. 02. 2000.

Draga braćo i sestre!

Živimo u nezavidnu vremenu i položaju koji nas sile tražiti što bolja rješenja za svoju budućnost nastojeći donositi moralno ispravne životne odluke. Jedna od temeljnih mogućnosti, pred kojom se nalazi značajan broj vas, jest i ova: ostati na svojim pradjedovskim ognjištima ili otići u drugu životnu sredinu? Mnogi od onih koji su ostali na svojoj rodnoj grudi, puni su neizvjesnosti jer im se prognani i izbjegli rođaci i susjedi još nisu vratili. Zbog svoje malobrojnosti sve više osjećaju osamljenost i nesigurnost. A s druge strane i oni koji su protjerani ili izbjegli proživljavaju teške posljedice jer prognanici najbolje znaju da prognanički kruh ima sedam kora. U posebnoj tjeskobi i nesigurnosti žive oni koji su smješteni u tuđim kućama, a ni jedna im vlast ne daje jamstvo da se sigurno vrate, dostojno žive na svome, zaposle se i školuju djecu u vlastitu identitetu. S jedne strane ih pritišće opravdan strah od povratka vlasnika kuća u kojima privremeno stanuju, a s druge strane ne nalaze dostatno snage za povratak na svoje zgarište i prihvate suživot s onima koji su ih prognali i povjeruju ljudima na vlasti, koja je povratnicima nesklona. Sve češće se čuje kako prognanici iz Bosne i Hercegovine, u slučaju bolesti, nailaze ponegdje na nerazumijevanje i samog liječničkog osoblja, koje je spremno pomoći, ali poneki uz novac koji prognanici nisu kadri dati. U takvim uvjetima, sve češće su i prerane smrti naših prognanika, koji su razapeti između odluke o ostanku ili povratku. Te i druge nevolje nagone mnoge na to da u bescjenje prodaju svoja imanja i nepovratno odlaze u treće zemlje, a ponekad i u drugu vjeru.
Sve nas je to ponukalo, da još jednom uputimo riječi poticaja i vama koji ste ostali u svojim domovima, i vama koji donosite odluku o povratku, i vama koji živite izvan svoga zavičaja: u Republici Hrvatskoj ili drugdje u svijetu. Iskreno poštujemo pravo na odluku svakog od vas. Međutim, želimo vam staviti na srce da tako bitne životne odluke ne donosite u trenucima nevolje i nemoći da neke probleme riješite kako biste željeli. Neka takva odluka bude donesena iz nutarnjeg uvjerenja da vrijede i za buduća pokoljenja. Mudrost je raditi nešto čemu se predviđa dobar svršetak. Blago onima koji danas tako rade da se na času smrti ne moraju kajati zbog životno krivih usmjerenja.
Želimo ohrabriti posebno vas koji ste ostali na svojoj rodnoj grudi i potaknuti vas na slogu i zajedništvo kako se ne biste obeshrabrili i kako biste iz ljubavi prema svome domu, prema svojim korijenima i zavjetima svojih predaka, nastojali zakonito boriti za svoja neotuđiva ljudska i građanska prava i slobode. Naši su stari nalazili utjehu u svetoj vjeri i zagovoru Marijinu te išli kroz životne nevolje uzdajući se u Kristovu snagu križa i uskrsnuća. U ovoj Jubilarnoj godini obnovimo pouzdanje i vjeru u Oca, Sina i Duha Svetoga da svima pokažemo ljubav prema svome domu, župi, biskupiji i domovini kao i otvorenost za druge i drugačije, koje nam je Božja providnost dala za susjede, gledajući da s njima u miru živimo i u uzajamnom poštovanju društvo izgrađujemo.
Hrabrimo i sve vas koji ste otišli bilo zato što su vas prognali iz vaših domova, bilo zato što nije bilo otpora zagovornicima "humana" preseljenja, za koje smatramo da u svojoj naravi nije po ljudskom ni Božanskom zakonu. Zato katolik i pripadnik bilo koje vjere ne može trajno ostati u tuđemu, ako želi biti vjernik. Što više, pravda i ljudsko dostojanstvo traže od svakog prognanika i izbjeglice da se vrate na svoje, ako je to ikako moguće, ne osvrćući se odviše na teškoće povratka i življenja na svome i u svome. Nemojte zaboraviti da je ovo vaša zemlja i vaša baština, i da je svaki djelić i neke druge zemlje samo "suzna dolina" prognanih sinova Evinih. Politika se mijenja, a uvijek će ostati pravo na vašu grudu, na vaš kraj i zavičaj, dok god vi budete vlasnici. Nemojte zaboraviti svoju rodnu grudu i nemojte olako prodavati svoje baštine! Takvom se prodajom ide na ruku tvorcima nečovječnog plana o etnički čistoj zemlji u kojoj su do jučer stoljećima živjeli ljudi različitih vjerskih uvjerenja i nacionalnih određenja. Upravo to je razlog što vas uporno zovemo da se vratite!
Pozivamo sve one koji se s bilo kojega naslova osjećaju predstavnicima prognanika, da porade na uvjetima za odgovoran povratak domaćih hrvatskih katolika u Bosnu i Hercegovinu, da promiču Božje i pozitivne ljudske zakone i stvaraju slogu među ljudima koji sa nalaze na raskrižju svoga životnog puta. Njihovo će djelovanje biti podvrgnuto ne samo Božjemu nego i ljudskomu sudu, gdje će moći pokazati koliko su poticali na opće dobro ili su pak zbunjivali ljude. Nemalen broj onih koji su izabrani kao predstavnici naroda kao da olako zaboravljaju svoja predizborna obećanja da će se zauzimati za ostvarenje prognaničkih prava. Ako oni to zaboravljaju ili se pokazuju nemoćnima, ne preostaje drugo nego da se sami prognanici udružuju i zakonito bore za svoj povratak. Boli nas i to što razni predstavnici međunarodnih ustanova ne daju ispravne podatke o broju samih povratnika i kao da im nije stalo da povratka prognanih Hrvata katolika. Time rade protiv ove zemlje i mira u njoj ali i protiv svoje misije u BiH.
Dragi Kristovi vjernici, unatoč svemu, nemojte klonuti duhom! Stoljećima se borimo za opstanak u ovoj zemlji koja je i naša obećana zemlja i za to što s drugima i drugačijima živimo u ovim zemljopisnim okvirima. Snagom vjere i kršćanske ljubavi uznastojmo svima dati do znanja da je nama naša baština sveta i da u ovoj zemlji vidimo svoju budućnost kao što su je vidjeli i naši očevi i naši pradjedovi. I zato baština naših otaca nema cijene da je se možemo odreći. Tu baštinu ćemo i ubuduće iskreno voljeti i na njoj i dalje hodočastiti prema sretnoj vječnosti u trajnoj nebeskoj domovini. Mi u to vjerujemo i zato sve što tražimo za vas, sinove i kćeri hrvatskog naroda i članove Katoličke Crkve, tražimo da se omogući svim narodima i građanima ove zajedničke nam države.

Na tom putu je s nama naš Spasitelj Isus Krist, Njegova Presveta Majka Marija, Kraljica svijeta, kao i svi sveci i ugodnici Božji. Zazivamo na sve vas blagoslov Presvetoga Trojstva!

Vaši biskupi:

Vinko kardinal Puljić, nadbiskup metropolit vrhbosanski i predsjednik BK BiH, v. r.

Mons. Franjo Komarica, biskup banjolučki, v.r.

Mons. Ratko Perić, biskup mostarsko-duvanjski i apostolski upravitelj trebinjsko-mrkanski, v. r.

Mons. Pero Sudar, pomoćni biskup vrhbosanski, v. r.

pastoralno pismo BISKUPA Bk bih

svećenicima i drugim pastoralnim radnicima:

„SREDSTVA DRUŠTVENOGA PRIOPĆIVANJA 
U SLUŽBI EVANGELIZACIJE“

Banja Luka, 25. 10.  2000.

Braćo svećenici, poštovani pastoralni suradnici!

Kao članovi Biskupske konferencije Bosne i Hercegovine, okupljeni na svome 20. redovitom zasjedanju u Banjoj Luci, od 23. do 25. listopada, upućujemo vam srdačan pozdrav i želimo Božji blagoslov pun svete jubilejske milosti. 
Pri kraju smo Velikoga jubileja 2000 godina od rođenja Spasitelja našega Isusa Krista, Riječi Božje. U njoj se, i po njoj, Bog u punini objavio svijetu i čovjeku. Dapače, ta je Božja Riječ, Druga Božanska Osoba, postala čovjekom. U toj vjeri i ozračju raspravljali smo, između ostaloga, i o navještaju Evanđelja putem sredstava društvenoga priopćavanja u današnjem pastoralnom radu, što i vama priopćujemo ovim pismom.
S radošću i zahvalnošću u vjeri ističemo kako je Bog Stvoritelj darovao ljudskomu umu takvu moć i mogućnost da su, osobito u novije vrijeme, nastali "zapanjujući izumi tehnike" koji mogu biti od velike pomoći čovječanstvu. "Među tim izumima – kako naučava Drugi vatikanski koncil – posebno mjesto zauzimaju sredstva, koja su u stanju po svojoj prirodi zahvatiti ne samo pojedine ljude nego i samo mnoštvo pa i sve ljudsko društvo i da na njih utječu, kao što su tisak, film, radio, televizija i slično, što se stoga može s pravom nazvati sredstvima društvenoga saobraćanja" (Inter Mirifica, 1 – Dekret o sredstvima društvenoga priopćavanja).
Crkva je odavno uočila kako ta sredstva mogu biti od neprocjenjive koristi u naviještanju Kristova Evanđelja, posebno stoga što dopiru do neslućena broja čitatelja, gledatelja i slušatelja. Iako ona nikako ne mogu nadomjestiti osobnu nazočnost kršćanskoga propovjednika, ipak pomažu da Kristova spasonosna poruka dospije i do onih do kojih živi vjerski glasnik možda nikada ne bi došao. Upravo zato Koncil kategorički nalaže da svi sinovi Crkve složno i po planu nastoje da se sredstva društvenoga priopćavanja “bez oklijevanja i s najvećim marom prema potrebama vremena i prilika djelotvorno upotrijebe u mnogobrojnim djelima apostolata i da predusretnu štetne pothvate, pogotovo u onim krajevima gdje moralni i religiozni napredak zahtijeva što hitniju i djelatnu prisutnost" (IM, 13).

Naviještajući Evanđelje u modernom vremenu, Crkva se ne može zadovoljiti samo osobnim glasom i nazočnošću propovjednika i nastupom misionara. Čuda su joj tehnike omogućila da u svakom trenutku može biti djelatno ostvarena uskrsna zapovijed njezina Utemeljitelja: "Pođite po svem svijetu, propovijedajte evanđelje svemu stvorenju" (Mk 16, 15). Po tim tehničkim pomagalima Crkva može stalno i gotovo na svakom mjestu širiti evangelizacijsko djelo, bilo da je upućena na utvrđivanje svojih članova u vjeri, bilo na misionarsku obvezu među narodima, kako bi se čulo svjedočanstvo o umrlom i uskrslom Gospodinu, počevši od Jeruzalema, preko Judeje “ i sve do kraja zemlje" (Dj 1, 8).

Da bi suvremeno propovijedanje bilo što učinkovitije, presudno je, uz Božju milost i misionarsku zauzetost Crkve, oblikovati, učvršćivati i promicati "javno mnijenje koje je suglasno s prirodnim pravom i katoličkim naukom i načelima" (IM, 14). Nužno je stoga promicati ne samo dobar tisak, nego, prije svega, katolički tisak, proizvodnju i prikazivanje filmova koji služe moralno zdravoj zabavi, zatim dobre radio i televizijske programe i plemenitu i staru scensku umjetnost.

Katolički tisak na hrvatskom jeziku, prema naslovima koji se pojavljuju, vrlo je brojan. Međutim, koji je njegov društveni utjecaj? Pogotovo koliko katolika u našim biskupijama prati taj tisak? Kao ilustracija, prema nedavnom istraživanju Vijeća za sredstva društvenoga priopćavanja ove Biskupske konferencije, na njezinu se području u jednom mjesecu razdijeli oko 38.000 svih crkvenih tiskanih primjeraka koji se izdaju na hrvatskom jeziku. Ako se pretpostavi da u BiH sada živi oko 500.000 katolika, to bi značilo da tek na svakoga otprilike trinaestoga vjernika jednom u mjesecu dolazi samo jedan katolički tiskani primjerak. A to je zaista nedostatno i nerazmjerno stvarnim potrebama. Svi moramo osjećati moralnu obvezu da se takvo stanje poboljša u granicama naših mogućnosti i služba. U tom smislu, posebno pozivamo vas, župnike i župne vikare, kao svoje prve suradnike, da sa svojim suradnicima nastojite promicati katolički tisak i služiti se njime kao sastavnim dijelom svoga pastorala. 

Poštovana braćo svećenici, u vremenu koje obiluje "lažnim prorocima" i u kojemu je neslućeno narastao broj raznositelja sumnjivih vrednota i nemoralnih primjera i načela, te kada sljedbenici različitih sekta sve nasrtljivije dijele svoje promidžbene materijale, mi, vaši biskupi, obraćamo vam se s iskrenom zahvalnošću za sve dobro koje činite u zauzetu širenju Kristova Evanđelja. Pozdravljamo sve plemenite djelatnike u crkvenim sredstvima priopćavanja. Radujemo se što su vlasnici i urednici radio i televizijskih postaja omogućili prostor katoličkim vjerskim temama i cijenimo napore onih koji te emisije ozbiljno priređuju. No, sami bismo sebe zavaravali ako bismo smatrali da taj posao ne bi trebao biti obavljan s još više odgovornosti, da slušanje i gledanje vjerskih emisija ne bi moralo biti mnogo češće, te da širenje i čitanje katoličkoga tiska ne bi moralo biti mnogo veće i zauzetije. Svjesni smo da su nedavni ratni sukobi i poratno traženje sigurna puta uvelike pridonijeli takvu stanju u sredstvima javnoga priopćavanja.

Spomenuti koncilski dekret podsjeća biskupe na njihovu dužnost da nad takvim obavijesnim “ustanovama i pothvatima u vlastitoj biskupiji bdiju, da ih promiču i, ukoliko se tiču javnog apostolata, koordiniraju, ne izuzevši ni ono što potpada pod upravu izuzetih redovnika” (IM, 20). Da bi služba naučavanja i propovijedanja bila prenošena u ime Crkve, crkveni Zakonik propisuje da Biskupska konferencija “donese odredbe o uvjetima koji se traže da bi se klericima i članovima redovničkih ustanova dopustilo da na radiju ili televiziji sudjeluju u raspravljanju o pitanjima koja se tiču katoličkog nauka ili ćudoređa” (kan. 831, 1, usp. i kan. 772, 1-2). Ova Biskupska konferencija određuje da u takvim posebnim raspravama o posebnim temama katoličkoga nauka i morala svećenici ne nastupaju bez odobrenja mjesnoga biskupa, a članovi redovničkih ustanova, ne samo bez odobrenja biskupa, nego i bez prethodna pristanka svoga redovničkog poglavara. Da bi se ustanovilo svojevrsno samostalno tijelo za religiozni program ili takav odbor pri civilnom radiju i televiziji, potrebno je napismeno dano odobrenje dijecezanskog ordinarija u dotičnoj biskupiji. 

Izražavajući svoju radost zbog svakoga zdrava pothvata u naviještanju Božjega kraljevstva s poticajem da “nam ne dozlogrdi činiti dobro” (Gal 6, 9) i putem spomenutih javnih pomagala, zazivamo, braćo svećenici, Božji blagoslov i na sve vas i na sve vjernike kojima služite svojim pastoralnim i evangelizacijskim djelom.

Vaši biskupi:

Vinko kardinal Puljić, nadbiskup metropolit vrhbosanski i predsjednik BK BiH, v.r.

Mons. Franjo Komarica, biskup banjolučki, v.r.

Mons. Ratko Perić, biskup mostarsko-duvanjski i apostolski upravitelj trebinjsko-mrkanski, v.r.

Mons. Pero Sudar, pomoćni biskup vrhbosanski, v.r.

PISMO BISKUPA BK BIH U VRIJEME 
NEPOSREDNE PRIPRAVE ZA PROGLAŠENJE 
BLAŽENIM IVANA MERZA:

„ČASNI SLUGA BOŽJI IVAN MERZ (1896 – 1928)“

Banja Luka, 18. 09. 2002.

«Bi čovjek poslan od Boga, ime mu Ivan» (Iv 1,6).

Draga braćo svećenici i redovnici, štovane redovnice, dragi kršćanski laici nadbiskupije vrhbosanske, biskupija mostarsko-duvanjske, trebinjsko-mrkanske i banjalučke!

1. Želimo sa svima vama, kao i mnogobrojnom drugom braćom i sestrama iz hrvatskog kao i iz drugih naroda, podijeliti radost što je upravo ova generacija katolika u našoj vrhbosanskoj metropoliji doživjela vrijeme neposredne priprave za prvo službeno proglašenje blaženim našeg subrata koji je rođen na području jedne od naših biskupija. Riječ je o mladom katoličkom laiku, Časnom Sluzi Božjem Ivanu Merzu, koji se rodio 16. prosinca 1896. u Banjaluci a umro u Zagrebu 10. svibnja 1928. na glasu svetosti. 

2. U dugoj i dramatičnoj povijesti Katoličke Crkve u dijelu hrvatskog naroda na području Bosne i Hercegovine bio je zacijelo ne mali broj istinskih svjedoka vjere i vjernosti Kristu i njegovu Evanđelju, koji zavređuju da budu službeno čašćeni u Crkvi kao sveci ili blaženici. Za neke od njih vode se biskupijski procesi za proglašenje svetima (Sluga Božji Petar Barbarić, sjemeništarac, Drinske mučenice, redovnice, dr. Josip Stadler, prvi vrhbosanski nadbiskup). Pučka tradicija o svetosti i vjerničko štovanje postoji još kod nekih likova iz naše crkvene povijesti (posljednja bosanska kraljica Katarina Kosača, Diva Grabovčeva u Rami, fra Lovro Milanović i fra Šimun Filipović u Posavini, fra Lovro Karaula u livanjskom kraju). Nadajmo se i molimo Boga da se On proslavi i u ovim svjedočkim likovima naše domaće crkvene prošlosti, njihovim podizanjem na čast oltara. 

3. Sada je za čast oltara prvi na redu mladi laik, intelektualac dr. Ivan Merz, za kojega, osobe na vrlo odgovornom mjestu u Crkvi nedavno rekoše, da je «suvremeni svetac europskog formata, koji daleko nadilazi granice svoje domovine».

Općenito se može reći da svaki blaženik i svetac sebi krči put do oltara. Redovito se to događa kroz veliki i sustavni rad pojedinaca, zaduženih za vođenje procesa, te uz molitvu Božjeg naroda i utjecanje u zagovor kandidatu oltara. U slučaju Časnog Sluge Božjeg Ivana Merza želimo s iskrenom zahvalnošću, posebno istaknuti veoma dragocjeni rad mons. Fabijana Veraje, svećenika splitske nadbiskupije i dugogodišnjeg podtajnika u Kongregaciji za proglašenje svetaca u Rimu, koji je napisao «Poziciju» Merzove kauze, te upornost p. Božidara Nagya, svećenika hrvatske provincije Družbe Isusove, glavnog postulatora Merzove kauze. Također želimo istaći višegodišnje molitvene akcije mnogih Ivanovih štovatelja, napose u njegovoj rodnoj Banjaluci, u banjalučkoj biskupiji, u Zagrebu i mnogim mjestima Hrvatske ali i izvan nje, sve do Južne Amerike. One su zacijelo pomogle «ubrzanje» dovršenja procesa Merzove beatifikacije. 

4. U Vatikanu je 5. srpnja 2002. (na stotinudvadesetprvu obljetnicu uspostave naše metropolije, vrhbosanske nadbiskupije, banjalučke i mostarske biskupije), u nazočnosti Svetog Oca Ivana Pavla II, svečano proglašen Papin dekret o herojskim krepostima Sluge Božjeg Ivana Merza, zajedno s dekretom o herojskim krepostima redovnice s. Marije Petković od Propetog, utemeljiteljice Družbe sestara Kćeri Milosrđa, rođene na otoku Korčuli, i s dekretima još nekoliko kandidata oltara iz drugih europskih i izvaneuropskih zemalja. Tim, do sada najvažnijim i pretposljednjim činom, ovaj proces za Merzovu beatifikaciju, započet u Zagrebu 1958. godine, konačno ulazi u završnu fazu, a Sluga Božji Ivan Merz dobiva naziv «Časni».

Tom, za katolike iz naše metropolije, povijesnom činu bio je nazočan i predsjednik naše BK, biskup rodnoga grada i biskupije budućega našeg prvog blaženika. Neslužbeno mu je tada priopćeno da se proglašenje blaženim Časnog Sluge Božjega Ivana Merza planira za proljeće iduće, 2003. g. prigodom pastoralnoga pohoda Sv. Oca Hrvatskoj. O samom mjestu proglašenja još službeno nije odlučeno. 

5. Na redovnom zasjedanju BK BiH u Banjaluci, od 16. do 18. srpnja o.g. mi, vaši biskupi odlučili smo pozvati sve vas, članove naših biskupijskih zajednica, da se molitvom ali i na druge načine što temeljitije duhovno pripremimo za proglašenje blaženim Časnog Sluge Božjega Ivana Merza. 

To činimo ovim pastirskim pismom želeći njime još jednom potaknuti vas, braću svećenike i redovnike i vas, sestre redovnice, vjeroučitelje, članove župskih pastoralnih vijeća, ali i vas mlade i sve ostale članove naših župskih zajednica da uznastojite što bolje upoznati ovaj divni svetački lik. Zašto? Zato što Ivana Merza rese u herojskom stupnju temeljne kršćanske kreposti: vjera, nada i ljubav prema Bogu i bližnjemu, kao i izvanredan apostolski žar za rast Crkve – Mističnog Tijela Kristova i za širenje Kristova Kraljevstva u dušama suvremenika. 

6. Njegov lik i djelo nisu bili za divljenje i nasljedovanje samo kod njegovih suvremenika, oni su i danas veoma aktualni. 

Izvanredna osoba dr. Ivana Merza privlačila je i privlači svakog tko se trudi u svome životu ideal kršćanskog življenja dovesti do savršenosti, do svetosti. A taj ideal stavlja sadašnji Papa Ivan Pavao II. cijeloj Crkvi kao prvu točku njezina programa za ovo tisućljeće! Na temelju Ivanova «Dnevnika», koji je dragocjen «rudnik» duhovnog blaga, vidljivo je da Ivan nije već neki «rođeni svetac», nego mladić izvanrednih intelektualnih sposobnosti, koji usred mladenačkih lutanja, usred ratnih stradanja i trpljenja te suvremenih zdvajanja, odlučno traga za pravim smislom ljudskog života. On čezne za vječnom Dobrotom, doživljava iskreno obraćenje Bogu po dubokom iskustvu blaga katoličke vjere. Beskompromisno i dosljedno bori se protiv zla u sebi i oko sebe, pobjeđuje i tako utire siguran put svetosti sebi i mnogima, kojima još za života postaje vođa, učitelj i uzor. Kao devetnaestogodišnjak zapisao je u «Dnevniku»: «Nije dosta samo vjerovati. Naša vjera mora biti sistem, mora biti putokaz života da ne radimo protiv principa pravednosti i vječnosti. I ja kažem `Aut catholicus aut nihil` - (ili katolik ili ništa)».

Za Merza je rekao njegov suvremenik, istaknuti katolički teolog i publicist, vrhbosanski svećenik dr. Čedomil Čekada (1938. god.): «Danas se svi slažemo u tome koliko je njegova duša bila kreposna, kolika je njegova moralna veličina, intimno jedinstvo s Bogom, njegova uronjenost u božanske i vječne vrijednosti, posebno u pravu nadnaravnu vrijednost Krista, živog u euharistiji, Krista mističnog u Crkvi… U Merzovu životu susrećemo sve probleme koji muče našu današnju generaciju. On se približio svemu što danas predstavlja opasnost za vjeru i vrline… Nikad nije obukao reverendu, a bio je stup Crkvi Božjoj. Osvajao je za Krista gdje god se pojavio. Živio je samo za kraljevstvo Božje. Stotine su ga slušale i nasljedovale. Hvala Ti, Bože, što si nam ga dao. Dao si nam s njim puno, puno, i vođu i zagovornika.»

Značajne su i vrlo snažne Merzove riječi iz pisma roditeljima (iz g. 1921.) dok je u Parizu studirao: «Katolička vjera moje je životno zvanje». Citirajući upravo te Merzove riječi Sv. Otac Ivan Pavao II. u Splitu, 4.10. 1998. g. rekao je da «ni u najtežim razdobljima vaše povijesti nisu nedostajali muževi i žene za koje je vjera bila program njihova života».

Jednako tako i moto Merzova apostolskog djelovanja: «Žrtva-Euharistija-Apostolat» nadahnjivao je i danas nadahnjuje veliki broj apostolski djelatnih članova Crkve u našem narodu.

Merzove duhovna sljedbenica Marica Stanković, koja je na njegov poticaj utemeljila svjetovni institut Suradnica Krista Kralja, ovako je za njega (1942. g.) posvjedočila: «Uz Merza, i nakon njegove smrti, osjećamo se kao uz vođu, uz učitelja, uz sveca. Upravo ovo naše tmurno i krvlju obilježeno vrijeme, treba velikih uzora, velikih duša koje svojom kršćanskom dosljednošću mogu očuvati i ublažiti pomutnju, bijedu i bolest modernog čovjek. Merz je takav nenadmašivi uzor katoličke osobnosti i sveca, u sebi izvanredno usklađenog.» 

7. Jedna od karakteristika svakog katoličkog sveca jest spremnost trpjeti za Crkvu i Papu. Ova spremnost je očita i u životu Ivana Merza. On je, iako laik a ne svećenik niti redovnik, revno nastojao da riječ Svetog Oca bude slušana, da se sve što se u Crkvi radi, čini pod vodstvom biskupa u jedinstvu sa svećenicima. Temeljito je studirao i promicao u javnom životu Crkve papine enciklike, znajući da je to aktualna nauka Crkve koju ona daje svojim vjernicima da njome učine svoj život što plodnijim za vječnost.

Bliski Merzov prijatelj i suradnik prof. Dušan Žanko napisao je o 10-toj obljetnici njegove smrti (g. 1938.) ove riječi: «Nema jače ideje u Merzovu liku od ideje Crkve, Crkve koja kroz papinstvo čuva nauku i jedinstvo, te Crkve koja kroz liturgiju moli i prinosi `žrtve hvale` Ocu nebeskom.» i 'pomoću koje' – veli Merz – 'vjernik u svojoj duši proživljava sve faze vječnog života Kristova'. Papinstvo i liturgija, to su krila Merzove duše, to su bitne karakteristike njegova bića.» 

8. Postao je pionir Katoličke Akcije u hrvatskom narodu odazivajući se pozivu tadašnjeg pape Pija XI., da se katolički laici u što većem broju uključe u apostolat Crkve koji predvode biskupi i svećenici. Sve svoje slobodno vrijeme utrošio je u rad katoličke organizacije «Hrvatski orlovski savez». Nakon hodočašća u Rim i susreta s Papom u Svetoj 1925. godini Merz je izjavio: «Euharistija i Papa trebaju biti korijen, vrelo i počelo Orlovstva. To je jedina i najčvršća osnovica bez koje je sav rad osuđen na rasulo».

U odgajanju mladih za kršćanski život i apostolat, i u svojim mnogobrojnim predavanjima i u pisanim člancima, nastojao je promicati načela kršćanskog morala, poticati na izgradnju karaktera i na življenje duhovnim, molitvenim i sakramentalno-liturgijskim životom. 

9. Ivan Merz je bio čovjek molitve. Molio je u kući, na ulici, u crkvi. Sav njegov apostolski rad i žrtve plod su njegova intenzivnog molitvenog i sakramentalnog života. Temelj njegova duhovnog, molitvenog života bila je liturgija, katoličko bogoslužje koje je za njega prava škola svetosti. O liturgiji i njezinoj važnosti za kršćanski život vjernika pisao je ne samo u svojoj doktorskoj disertaciji, nego u mnogim člancima i studijama. Posebno je isticao važnost sv. Mise i sv. Pričesti. 

I sam je svakodnevno, kao profesor u Zagrebu išao na misu, na pričest i obavljao duže klanjanje u crkvi pred Presvetim Sakramentom. 

Osim čašćenja Euharistije, bio je posebno iskreni štovatelj Blažene Djevice Marije i širitelj pobožnosti prema njoj. 

U svjetlu vjere za Merza je najveća stvarnost bila Crkva, u Crkvi sv. Misa, u Misi sv. Pričest. Upravo ovom dubokom vjerom, hranjenom Euharistijom, i intimnim odnosom s Bogom hranio je svoju pobožnost prema Srcu Isusovu i Muci Isusovoj, te prema Blaženoj Gospi. 

Nije čudo što je on u hrvatskom narodu postao začetnik liturgijskog pokreta. Njegove ideje o važnosti aktivnog i plodnog sudjelovanja vjernika u liturgijskom životu Crkve, potvrdio je tri desetljeća kasnije i Drugi Vatikanski Sabor. 

10. Merzovo specifično podrijetlo, njegova široka kultura, stjecana od rodne Banjaluke preko Beča i Pariza do Zagreba i Rima, različita životna iskustva i njegov duboki kršćanski osjećaj, čine ga ne samo modernim hrvatskim, nego «europskim svecem» bliskim slavenskom, latinskom, germanskom i francuskom mentalitetu. Iako je živio relativno kratko, svojim apostolskim žarom, zapaljenim na božanskom ognju Kristove nazočnosti u Crkvi, obasjao je životne staze mnogim svojim suvremenicima kao i generacijama koje dođoše iza njega, sve do ove naše generacije katolika. 

Glavni pokretači ali i ciljevi njegove izvanredne i nezaustavljive apostolske revnosti, bili su nadnaravni motivi, nipošto neki ovozemaljski interesi. Čitamo u njegovim bilješkama iz duhovnih vježbi (28.3. 1925. god.) i ove riječi: «Srž svakog apostolata mora biti borba protiv grijeha. To je glavni okvir, u koji ulaze druge vrste apostolata – čisto vjerski, prosvjetni, politički, ekonomsko-socijalni. Tko vojuje u redovima Crkve, ima samo jednog neprijatelja – grijeh, sve su ostalo indiferentne stvari kojima se valja služiti za pobijanje grijeha i promicanje spasa duša». A u pismu vrhbosanskom nadbiskupu Ivanu E. Šariću ( 3.5.1926 g.), između ostalog, piše ovo: «Mi smo se orlovi stavili u službu svete Crkve, spremni da je milošću Božjom pomažemo u širenju Kraljevstva njezina Božanskog Zaručnika. Nemamo nikakvih uzgrednih ciljeva, već onaj jedini, glavni: što više duše sjediniti s Isusom. Stoga se apsolutno pokoravamo i u tom pitanju, kao i u svim drugima, našim biskupima». 

11. Prave osobe ne odlaze s ovog svijeta a da ne ostave prepoznatljiv trag. Iako je živio samo 32 godine, Časni Sluga Božji Ivan Merz iza sebe je ostavio veliku duhovnu baštinu, kako u mnogobrojnim svojim spisima, tako i u svetosti života koja je bila obilježena i spremnošću na trpljenje. Znakovite su u tom kontekstu ove riječi iz njegove duhovne baštine (iz g.1923.): «Bože, daj mi snagu da u dragovoljnom trpljenju postajem Tebi sve sličniji… Tebi za uzdarje, Bože, dajem sama sebe. Daj da kalež trpljenja primim i da zazovem na ovoj zemlji Tvoje ime da Te nakon toga mogu licem u lice gledati.» Zato su i razumljive one riječi sv. Pavla, koje je Merz ostavio u testamentu da mu budu napisane na grobu: «Meni je život Krist a smrt dobitak».

Do sada je Časni Sluga Božji Ivan Merz pomogao mnogima koji su mu se utekli u zagovor u svojim duhovnim i tjelesnim potrebama. O tome svjedoče mnoge zahvalnice na njegovu grobu u bazilici Srca Isusova u Zagrebu i u Glasilu Postulature. A neobjašnjivo, čudesno ozdravljenje od neizlječive bolesti Anice Ercegović prihvaćeno je u Vatikanu kao Merzovo čudo. 

12. Potičemo sve vas, i mlade i roditelje i odgojitelje i druge kršćanske laike i Bogu posvećene osobe u svećeništvu i redovništvu, i bolesne i u raznim potrebama duhovnim i tjelesnim, da se u svojim potrebama obraćate njemu za zagovor. Merzovu zagovoru posebno preporučujemo naše mlade i sve naše katoličke laike u javnom životu Crkve i zemlje. 

Vas, braću svećenike molimo da nabavite kod Postulature ili preko (nad)biskupskog ordinarijata sliku Časnog Sluge Božjega i da je uokvirenu stavite na vidno mjesto u crkvi, gdje se vjernici mogu moliti (banjalučka biskupija je to već uradila). Češće propovijedajte i govorite vjernicima, napose mladima o Časnom Sluzi Božjem i njegovu svetom životu i apostolatu. A molite i za Svetog Oca Ivana Pavla II., koji nam želi podariti ovoga prvog blaženika iz naše metropolije, kad bude došao k nama. 

Jednako tako potičemo vas, vjeroučitelje da se i sami ugledate u ovoga vrsnog katoličkog pedagoga i odgojitelja mladeži, pa i vi što više oduševite mlade za Krista i njegovu Crkvu, po uzoru na Časnog Slugu Božjeg Ivana Merza. 

Skrećemo pozornost svima da je za upoznavanje ovog divnog lika naše domovinske Crkve također moguće nabaviti obilnu literaturu, odnosno okoristiti se njegovom Internet-stranicom-www.ffdi.hr/ivan-merz.

Na sve vas zazivamo obilje Božjeg blagoslova, zaštitu Presvete Djevice Marije i molimo zagovor Časnoga Sluge Božjega Ivana Merza.

Vaši biskupi: 

Vinko kard. Puljić, nadbiskup metropolit vrhbosanski, v.r.

Mons. dr. Franjo Komarica, 
biskup banjolučki i predsjednik BK BiH, v.r.

Mons. dr. Ratko Perić, biskup mostarsko-duvanjski i apostolski upravitelj trebinjsko-mrkanski, v.r.

Mons. dr. Pero Sudar, pomoćni biskup vrhbosanski, v.r.

Poslanica biskupA bk bih uoči proglašenja blaženim časnog sluge božjega 
Ivana Merza u Banjoj Luci, 22. 06 2003.:

„BLAŽENI ČISTA SRCA“

Sarajevo, Banja Luka, Mostar, Trebinje, 10. 05. 2003.

UVOD

Braćo svećenici, časni redovnici i redovnice, dragi Kristovi vjernici!

«Blago čistima, srcem:

oni će Boga gledati!» (Mt 5,8)

Ove riječi iz veličanstvena Isusova Govora na gori uzeli smo za moto Drugoga apostolskog pohoda Svetog Oca Ivana Pavla II. našoj zemlji. Taj je pohod službeno potvrdila Sveta Stolica prije dva dana, 8. svibnja riječima: «U nedjelju 22. lipnja ove godine Sveti Otac Ivan Pavao II. ostvarit će apostolsko putovanje u Bosnu i Hercegovinu, da bi u Banjoj Luci proglasio blaženim Slugu Božjega Ivana Merza».

Ostvaruje se konačno ono za što su se pojedinci više desetljeća neumorno zalagali i na koju su nakanu mnogi molili. Kristov namjesnik na zemlji svojom apostolskom vlašću uzdiže na čast oltara Katoličke Crkve prvoga blaženika ove zemlje, gdje kršćanstvo postoji još od apostolskih vremena. I taj je blaženik ujedno prvi vjernik laik iz hrvatskoga naroda!
Želimo podijeliti sa svima vama radost prouzročenu ovim divnim darom Neba i poklonom Svetog Oca Ivana Pavla Drugoga!

Želimo vam svima zahvaliti za molitve i spremnost da se što bolje upozna i što vjernije nasljeduje ovaj naš novi blaženik iz redova «običnih ljudi», koji je uistinu «čudo Božje milosti» (kard. F. Kuharić).
Ovom poslanicom, koju vam upućujemo danas, na 75. obljetnicu sretna rođenja za nebo našega novog blaženika, želimo njegov divni lik još jednom staviti pred oči vaše duše, kako bi svima postao još bliži. Posebno ga želimo predočiti mladim kršćanima, svjesni svoje zadaće da smo dužni mladima nuditi svijetle, uspjele likove u koje će se ugledati i koje će moći prihvatiti kao svojevrstan program vlastita života i rada.

Ivan Merz doista ima što reći i pokazati i današnjim mladim članovima Kristove Crkve kako u našim biskupijama, tako i u cijeloj Europi!
«Još jednom, kad bude prošao taj rat što stvara velike ljude, ne smijemo se zavući u svoje tople sobe i uz čašu vina pričati o junačkim događajima» - zapisao je Ivan Merz u svojoj 20. godini u jeku Prvoga svjetskog rata, a ni slutio nije da će «taj rat što stvara velike ljude», uz milost Božju, i njega pročistiti i pripomoći mu da postane zaista velikim čovjekom. I da će oni nakon njega «u svojim toplim sobama», pričati o «junačkim događajima» koje učini ovaj neobični Kristov vojnik u svojoj životnoj borbi protiv đavla i «njegova sjaja» na svome trnovitom putu do Božjega oltara. 

Vodila je Ivana samo jedna ideja od rane njegove mladosti sve do rane njegove smrti, tj. do svršetka života: «Moramo si biti svjesni kratkotrajnosti življenja i da je to samo minimalna faza u vječnosti, pa si gledajmo zasladiti i ovo kratko doba asketskim životom; zakunimo se poput trapista da ćemo se uvijek sami usavršavati, pa budimo uvjereni da ćemo stvoriti i velika djela!» Bog je upravo u njemu stvarao svoje «veliko djelo» baš zbog takva njegova stava prema životu i zbog takva njegova kreposna življenja!

PRESVETO TROJSTVO DJELUJE U NJEMU

1. Bog Otac započeo u njemu dobro djelo

«Prije nego što te oblikovah u majčinoj utrobi, ja te znadoh, prije nego što iz krila majčina iziđe, ja te posvetih» (Jer 1,5), kliče prorok Jeremija u svojoj riječi koju bismo doslovce mogli primijeniti i na maloga Ivana koji bijaše sin jedinac svojih roditelja. Premda pošteni i dobrodušni, oni nisu vidjeli važnost religioznog odgoja za svoje dijete. Na stvari i život uopće više su gledali svjetovnim očima, a na svoga sina kao ostvarena u nekoj od ovozemaljskih karijera koje donose dobar položaj, vidljiv uspjeh i obilatu zaradu. No, nebeski Otac imao je drukčiji plan. On ga je još kao dječaka uzeo u svoje ruke i vještinom Božanskog umjetnika iz dana u dan od njega oblikovao sve mudrije, zrelije i kreposnije biće. A on se, prepoznajući u njemu pravoga Oca, prepuštao njegovu nebeskom vodstvu kroza sve svoje mladalačke kušnje, sumnje, uspone i padove. 

2. Isus Krist nastavio

Nije Ivan kao dječak bio ništa posebno. Išao je u školu, igrao se, imao svoj bicikl, teniski pribor i sve pogodnosti za školu i zabavu. Ivan nije bio nešto posebno, ali je težio za posebnim, za nečim većim i uzvišenijim. Kroz školovanje i intelektualni rad u dubini njegove duše gorjela su vječna pitanja koja razdiru dušu svakoga mladog bića: Postoji li Bog? Gdje je? Tko sam ja? Što je ljubav? Koji je smisao života? Zašto toliko zlo na svijetu? Čemu dobrota, što nakon smrti? I mnoga druga. Tako će u svome Dnevniku zapisati: «Nema dana, mogu reći sata, kad me ne salijeću pitanja o biti života i svijeta i slično. Ja faktično čvrsto, bar dosta teoretski, bolje reći samoživo, vjerujem, no ipak se svemu čudim!» 
Kao nadaren intelektualac uživao je u raznim književnim djelima. Divio se ljepoti poezije. Duhom uranjao u dubine i tajne raznih filozofija i svjetonazora. No pravo duševno zadovoljstvo i duhovni mir u tim djelima nije nalazio. Njegova je duša čeznula za autentičnom istinom, za onom vječnom koja je jedina kadra ljudskoj duši donijeti radost i mir. A put k takvoj istini on, kao intelektualac i mislilac, nalazio je jedino u Svetom Pismu, djelima kršćanskih teologa i u raznim životopisima svetaca. Odgovor na sva svoja zagonetna pitanja nalazio je u jedinoj i pravoj, onoj vječnoj istini - Isusu Kristu! Isus je za Ivana bio odgovor na pitanja života, patnje, ljubavi, nepravde i mnoga druga koja muče ne samo pojedinca nego i cijelo čovječanstvo, ne samo danas, nego od postanka svijeta. Za Ivana Merza Krist je pravi odgovor na sve životne upitnike. 

A susret s Kristom u Euharistiji vrhunac je svih susreta i radost nad radostima. Ivan je Krista tako upoznavao postupno, iz dana u dan, po molitvi, boli, ratnim stradanjima i po poniranju u dubine. No, Krist je dobro poznavao Ivana, a znao je i za plan svoga Oca nebeskoga s njime. Tako mu se iz dana u dan sve više otkrivao i ukazivao kao jedini pravi smisao ljudske povijesti i života. 

Ivan je to i sam izrazio u jednom od pisama svojoj majci sa studija iz Pariza:
«Znadeš da me je život na sveučilištu u Beču, onda rat, studij i napokon Lurd potpuno uvjerio o istinitosti katoličke vjere i zato se cijeli moj život kreće oko Krista Gospodina!» 

Krist je, gledajući Ivanova nastojanja u ispravnoj borbi za vlastito duhovno dobro i opće dobro čovjeka i svijeta, svojom božanskom snagom vodio njegovu misao i blagoslivljao njegovo djelo. A Ivan, doživljavajući Kristovu nazočnost, blizinu i pomoć u svome životu, nastojao ga je sve više slijediti radeći na svome kršćanskom usavršavanju. Čitajući knjižicu «Nasljeduj Krista», nalazio je oduševljenje i poticaj za vlastiti duhovni rast: «Čitam 'De imitatione Christi' i razmišljam… Čovjek u svakom trenutku vidi kako je malen, a kako je velik onaj koji je umro za nas, koji je Kruh i koji sama sebe, svu svoju veličinu, svu ljubav nama daje. Ne može se izreći što se osjeća kad se on s nama sjedini. Naše srce eruptivno teži za cijelim Kristom, za Svjetlom, za Bogom-Stvoriteljem!» 

3. Duh Sveti posvetio i dovršio

«Nitko ne može reći Gospodin Isus osim u Duhu Svetome», kaže sveti Pavao (1 Kor 12,4). A Ivan nije samo izgovarao to sveto ime svojim usnama, nego ga je u svome duhu razmatrao, u svome životu svjedočio, i na druge ga radosno prenosio. A to se ne može činiti, osim u Duhu Svetome! Obećati svoju djevičansku čistoću Kristu do kraja života, od mladih dana, potpuno svjesno i slobodno, može se samo u Duhu Svetome! Duh je Sveti onaj koji je Ivanov život od početka produhovio i vodio. Duh je Sveti Ivanov život posvetio i dovršio. Živjeti u Duhu i po Duhu znači:

predati se potpuno u ruke Svemogućeg Oca;

postati intiman prijatelj Krista, svakodnevno ga primati u svoju dušu i često razmatrati njegova otajstva;

tražiti zagovor Blažene Djevice Marije u svom životu;

živjeti u Crkvi i za Crkvu u potpunu predanju i posluhu;

ljubiti Svetog Oca Papu srdačno i zanosno, kao Kristova vidljiva namjesnika i svoga poglavara i zdušno provoditi njegove Duhom nadahnute ideje i odredbe;

raditi na duhovnoj obnovi svoje domovine i moralnoj preobrazbi mladoga naraštaja koji u Kristu treba vidjeti svoj ideal i cilj, te svoje žrtve i patnje strpljivo podnositi i sa zahvalnošću i u duhu vjere prihvaćati.

Eto tako je živio i radio Ivan Merz, ljubitelj Duha Svetoga, pravi prijatelj Krista Isusa i sinovski štovatelj Oca nebeskoga. Ivan je izraz posebna nadahnuća samoga Presvetog Trojstva koje u svojoj beskrajnoj zamisli od običnih ovozemaljskih stvorenja sa svakodnevnim ljudskim slabostima stvara ideale nebeskih dosega! Stoga nam nisu nerazumljive Ivanove riječi koje u zanosu svoje nadnaravne čežnje izgovara: «U meni je plamen za beskrajnim visinama; žar za nepomućenim grljenjem Sina i Oca i Duha, a do toga se dolazi samo disciplinarnim, taktičkim svladavanjem samoga sebe!» 

Samo onaj, koji se svjesno i posvema uspije otvoriti poticajima Božjega Duha, može odgovoriti poput Ivana koji je zapisao i ove riječi:

«Jučer je bio najznamenitiji dan u mome životu. Obavio sam devetu sv. Pričest na slavu Presvetog Srca Isusova i vjerujem da ću gledati dubine Presvetog Trojstva. Neizmjernu ovu Kristovu ljubav moram barem nekako ovdje zaslužiti, pa ću Božjom pomoći gledati da što snažnije nastavim djelo posvećenja». 

Prihvaćajući od početka stvoriteljski plan Očev, po Isusu Kristu, Ivan će svoj život završiti u Duhu Svetome. A samo se u Duhu Svetome mogu na nadgrobnu ploču staviti pavlovske riječi: «Meni je život Krist a smrt dobitak!» (Fil 1,21) i nadopuniti ih riječima osobnoga čvrstog pouzdanja u milosrdnu ljubav Kristova Srca: «Očekujem milosrđe Gospodinovo i nepodijeljeno vječno posjedovanje Presvetog Trojstva».

Upravo tim riječima Ivan je zaokružio ovozemaljski život: dovršio ga je u Duhu Svetome!

U PRESVETOM TROJSTVU DJELUJE U CRKVI

1. Ljubio Crkvu Kristovu i Papu, Njegova namjesnika

Zašto ljubiš Crkvu i Svetog Oca Papu? Na tako postavljeno pitanje Ivan odgovara: «Jer u njoj vidim jasnu sliku preljubljenog Spasitelja i Boga Isusa sa svim njegovim savršenstvima, a u Svetom Ocu pod prilikama čovjeka vidim Boga svoga i Gospodina Svoga!» Tko je od svećenika, biskupa i redovnika kadar ovu rečenicu svaki dan ponavljati u svome srcu, onda taj zaista iskreno poštuje i ljubi i svoju Crkvu i njezine poglavare, a preko njih nada sve Isusa Krista, njezinu glavu i njezina nebeskoga Zaručnika. 

Ono što je u ovom milosnom trenutku proglašenja blaženim poniznoga i poslušnoga Sluge Božjega Ivana posebno korisno za našu Metropoliju jest iskreno utjecanje njegovu zagovoru za ono što je on duboko u svome srcu doživljavao: poslušnost i odanost Crkvi i njezinim poglavarima! 

Možemo ga bez ustručavanja zazivati: «Uzore poslušnosti», «Poslušni sine Crkve Katoličke», «Iskreni ljubitelju Svetog Oca», «Odani poštovatelju crkvene hijerarhije». 

Vidljivo je to iz Ivanova pisma vrhbosanskom nadbiskupu metropoliti Ivanu Ev. Šariću, u kojem, između ostalog, stoji: "Jasno je da smo se mi orlovi stavili u službu svete Crkve spremni da je milošću Božjom pomažemo u širenju kraljevstva njezina Božanskog Zaručnika. Nemamo nikakvih nuzgrednih ciljeva, već onaj jedini, glavni, da što više duša sjedinimo s Isusom. Stoga se apsolutno pokoravamo i u tom pitanju kao i u svim drugima našim biskupima. I ako oni vele da smo na krivom putu to ćemo upravo slijepom pokornošću slušati i raditi kako to oni budu željeli… Mi smo uvijek naglašavali ideju poslušnosti crkvenoj vlasti i spremni smo dati takav primjer poslušnosti i onda kada će nam to biti teško". 

Kad bude proglašen blaženim, molit ćemo ga da svojim zagovorom pritekne u pomoć svojoj Metropoliji, da se duh poslušnosti u njoj ispunjava onako kako je on živio;

da svojim zagovorom izmoli jedinstvo i skladnost naših vjernika, svećenika, redovnika i redovnica s crkvenim poglavarima onako kako je i on činio;

da izmoli ljubav i poštovanje prema Vrhovnom svećeniku i njegovim odredbama onako kako je on Svetog Oca poštovao;

da svojim zagovorom otkloni u svećeničkim redovima naših biskupija duh slobodarstva i pomodarstva a vrati duh iskrene odanosti Isusu Kristu, njegovoj Crkvi i crkvenim poglavarima postavljenim po Duhu Božjemu.

2. Posebno štovao Euharistiju i druge sakramente

Čovjek je neobično obuzet prolaznim, nebitnim i nepotrebnim, i koliko ulaže napora da postigne ono što će danas ili sutra izgubiti. Mudar je čovjek onaj koji na ovoj zemlji shvati bitno i svoje napore usmjeri prema neprolaznom i vječnom. Upravo je takav bio Ivan Merz. Nisu ga zadovoljavale ovozemaljske stvari ni uspjesi. Čeznuo je svim svojim bićem za onim vječnim i u njemu vidio konačno ostvarenje svoga bića, povijesti i čovječanstva. Stoga u iskrenom izričaju poručuje svima onima koji su zarobljeni materijalnim i ovosvjetskim: «Misleći na ovu prolaznost, ne mili mi se uopće ništa. Jedino asketski, monaški život… u obožavanju Euharistije možda daje zadovoljstvo!» Za njega je Euharistija na ovoj zemlji najuzvišenija zbiljnost jer je u njoj osobno nazočan Isus Krist. Stoga svakodnevno odlazi na svetu misu, moli, pjeva, meditira i pričešćuje se. Kad bi naši mladi s onim žarom i radošću išli nedjeljom na svetu misu kao što je Ivan išao svakodnevno! I kad bi se u čistoći duše onako ponizno i redovno pričešćivali kao što je on to činio! I kad bi znali istinski žaliti što su propustili sudjelovati u svetoj misi kao što je on žalio. Živimo u vjeri i nadi da će i naši mladi, po zagovoru Božjega ugodnika Ivana, zadobiti tu milost.

Čeznući za Euharistijom svakoga dana, Ivan je čeznuo za vječnom Euharistijom i vječnim sjedinjenjem s Presvetim Trojstvom: «O, kada ćemo biti ujedinjeni u pjevanju nebeskih korova, kada ćemo se izgubiti… u vječnom pjevanju Sanctus, Sanctus, Sanctus, obavijenom božanskim sjajem!» Ovih će dana s Božjom pomoću Sveti Otac potvrditi da Ivan sada, u blaženom ozračju Božanskoga sjaja, pjeva s nebeskim zborovima vječnu pjesmu u neprolaznu zagrljaju onoga kojega je toliko na ovoj zemlji ljubio, štovao, klanjao mu se i pjevao!

3. Neumorno nadahnjivao mladež za Krista

Po završenu studiju na velikim svjetskim učilištima, poznajući nekoliko svjetskih jezika, mogao je ostati u inozemstvu i ostvariti karijeru kakvu mnogi mladi samo sanjaju. I za kakvom mnogi čeznu odlazeći izvan svoje domovine i ne vraćajući se više. Ivan nije bio takav! Njemu je bio važniji interes njegova hrvatskog naroda u kojem je živio i djelovao nego svi njegovi osobni ciljevi i karijere! Divna li uzora mladom današnjem naraštaju!

Po povratku sa studija iz Beča i Pariza odgovorno pristupa svom profesorskom pozivu i zvanju i svojski se uključuje u život Crkve, obnovu liturgije, a u mladima proročki gleda procvat nove generacije i preporod mladoga hrvatskog naraštaja koji će ostvariti svoje ciljeve slijedeći Kristov ideal. U «Orlovskom savezu» ostvaruje te duhovne ideje i oduševljava mlade za život, za Krista, za vedrinu duše i za zdraviju sutrašnjicu. On i svim današnjim mladima otvoreno i jasno poručuje: «Nova generacija mora biti zdrava, vesela, lijepa. Ono što je ružno posljedica je grijeha. Zato se treba čovjek svladavati i njegovanje zdravlja i ljepote smatrati kao sredstvo da sebe svlada i da ojača volju!» 

Ivan je Merz na idealan način poruka mladoga čovjeka mladomu čovjeku. Ako mladi imaju problema s prihvaćanjem autoriteta u bilo kojem obliku, a imaju, evo mu nekoga koji se autoritetu podlagao slobodno i odgovorno. Evo mu njegovih riječi kojima potiče svakoga mladića i djevojku na mudrost života:

«Boga nikada zaboraviti!» To on piše u svom dnevniku sebi, a i svima mladima koji su otklonili pravoga Boga a klanjaju raznim božanstvima ovoga svijeta. 

«Društvo: rakija, vino, dim, nije društvo za me…!» To on piše u svom dnevniku sebi, ali mnogo više suvremenom mladiću i djevojci koji se gube u dimu disko-klubova i zadahu opojnih pića i smrtonosnih droga. Mladoj modernoj generaciji Ivan poručuje trajnu istinu: «Život nije uživanje nego žrtva!» 

«Bože pomozi, daj mi milost da postanem bezuvjetni gospodar tijela. Bolje je umrijeti, nego biti mekušac, igra strasti!» On je ovu molitvu molio za sebe a danas, iz nebeskoga blaženstva, moli za današnji naraštaj, da ne bude rob svoga tijela i strasti i da kreposni heroizam nadvlada tjelesni hedonizam.

«Idem sutra na svetu Pričest da opet upijem snage za borbu!» Eto gdje je izvor snage za sve životne borbe! U svetoj Pričesti! Isus je Krist jedina prava snaga, koju je Ivan tražio na redovitoj svetoj ispovijedi svake subote! Novi se naraštaj može pročistiti samo po sakramentima pokajanja, pomirenja i sudjelovanja u Kristovoj Euharistiji.

4. Kao laik svetim življenjem poziva na svetost života

Svojim poniznim životom Ivan poziva svakoga čovjeka, vjernika i nevjernika, da živi sveto i savršeno. On je ozbiljno i odgovorno shvatio Isusovu zapovijed: «Budite savršeni kao što je savršen Otac vaš Nebeski» (Mt 5,48). Ivan, mladić, student, jedan između nas, sa slabostima, padovima, borbama i ustajanjima, bio je tako običan a tako neobičan, svet. Tako svakidašnji na nesvakidašnji način. Običan, ali ne prosječan. Padao je, ali se dizao i čeznuo za visinama na nov način. 

«Ovih zadnjih dana sam dosta popustio. Bio sam polijen, neuredno sam jeo, malo se molio, nimalo trpio, ljutio se, bio i poškrt… i izgubio zato vezu s Onim…!» Kad bismo mi svaki dan raščlanili svoje postupke, kao što je to činio Ivan, sigurno bismo vjernije i dosljednije živjeli. On nije samo ispitivao savjest nego je, kako vidimo, svoj ispit savjesti stavljao na papir. Ima li ozbiljnijeg ispita savjesti? Tako je mogao analizirati svoju prošlost, uočavati sadašnjost i popravljati se u budućnosti.

«Svaki vjernik mora rado slušati Božju riječ i vršiti njegovu volju uz pomoć njegove milosti, često primati sakramente, osobito Euharistiju, često sudjelovati u svetim činima, postojano se posvećivati molitvi, samozataji, djelotvornoj službi braći i vježbanju u svim krepostima!» Kao da su ove riječi napisane Ivanovom rukom. Ako je itko kao laik u hrvatskom narodu provodio ove odrednice Drugoga vatikanskog sabora, to je bio Ivan Merz, i to 40 i više godina prije Koncila. Ako je itko čeznuo za unutarnjom obnovom Crkve, to je bio Ivan Merz, uzor ne samo mladima nego svima nama.

On je također i preteča novih drugovatikanskih ideja i s obzirom na uključivanje laika vjernika u njihovu župnu zajednicu, u biskupiju, u Katoličku akciju, u rad s mladima, u pomoć potrebnima, osobito svojim pisanim djelovanjem.

Ostavio nam je bogatu pisanu baštinu, preko 160 članaka i brošura objavljenih, a još više njegovih spisa ostalo je u rukopisu. Njegova sabrana djela, čije je objavljivanje započelo, sadržavat će deset svezaka.

U svima se očituje «sensus Ecclesiae», osjećaj i smisao za Crkvu. Uz petu obljetnicu njegove smrti napisao je tadašnji poznati katolički teolog i novinar, sarajevski svećenik Čedomil Čekada vrlo upečatljivu tvrdnju: «Nikad nije obukao reverendu, a bio je stup Crkvi Božjoj». 

U ovoj sretnoj prigodi želimo zahvaliti svemogućemu Gospodinu za dar novoga blaženika, kojega će Sveti Otac uzdići na čast oltara. Zahvaljujemo Svetom Ocu što nam još jednom dolazi da službeno, prigodom beatifikacije, ovdje u Bosni i Hercegovini, u našem hrvatskom narodu, u Banjoj Luci izgovori ime toga Bogu ugodna čovjeka! Zahvaljujemo i našemu Ivanu upravo onim riječima što su ih mladi njegova vremena stavili na vijenac na njegovu grobu: «Hvala ti, orle Kristov, što si nam pokazao put k Suncu!» 

ZAKLJUČAK

Kao što u modernom znanstvenom svijetu volimo igru statistika i u natjecateljskom sportskom svijetu obaranje novih rekorda, tako možemo govoriti i o originalnosti nekoga novoga sveca ili blaženika u Katoličkoj Crkvi. A kad je govor o Ivanu Merzu, onda mi hrvatski katolici s ponosom i zahvalnošću svemogućem Bogu ističemo nekoliko Ivanovih originalnih podataka:

On je deseti proglašeni blaženik ili svetac u Katoličkoj Crkvi u hrvatskom narodu. Ako ćemo govoriti rječnikom ljudskih nagrada, sluga Božji okrunjen je brončanom medaljom Kristovom, blaženik srebrnom, a svetac zlatnom medaljom. Ima li išta ljepše u Crkvi Božjoj od pohvale Kristove, koju na ovome svijetu iskazuje Sveti Otac Papa, Kristov vidljivi namjesnik na zemlji? Tako se zbog odličja savršena života raduje i vojujuća i pobjednička Crkva. To je onaj neraspadljivi «vijenac pravednosti» koji spominje sveti Pavao (2 Tim 4,8).

Ivan će Merz biti prvi blaženik laik u hrvatskome narodu. To je doista poseban Božji dar. Bog je njega izabrao, i to u ovome vremenu i prostoru, kako bi vjernike laike potaknuo i pozvao da svaki čovjek, bilo kojega zvanja i položaja, može postati savršen ako bude radio na sebi potpuno ponizno i predano u volju Božju.

Ivan će biti prvi blaženik u Bosni i Hercegovini. Ima li znakovitijega dara mladoj i krvlju natopljenoj zemlji koja se bori za svoju budućnost? Uvjereni smo da će joj Ivan svojim zagovorom pomoći da u njoj sretno, ravnopravno i u pravednu miru žive svi njezini narodi.

Ivan će se Merz ubrojiti među najmlađe hrvatske Božje ugodnike. I kao takav bio je, jest i bit će u prvom redu uzor i zaštitnik mladeži. Mlađi je od njega samo sveti Marko Križevčanin koji je poginuo mučeničkom smrću u 31. godini života. Eto nam putokaza i jamstva da i mladi mogu biti uzor ne samo svojim vršnjacima, nego i starijima.

Ivana možemo smatrati zaštitnikom prosvjetnih radnika, kateheta i učitelja mladih, zaštitnikom pravnika i svih zakonodavaca. Zašto? On je, osim književnosti, studirao neko vrijeme i pravo, a živio pravo, pravedno i pošteno, i po zakonu Krista i njegove Crkve, a na uzoran način poštovao ljudska i civilna prava i zakone. Kao prosvjetni radnik, tj. profesor u gimnaziji, osjetio je svu muku prosvjetnog odgoja i borbe za kruh svagdanji. A mlade je u krilu župe i Crkve vodio da kao mladi orlovi lete neprestano i radosno ususret vječnomu Suncu!

Svojom originalnom porukom Ivan nadilazi granice i Bosne, Hercegovine i Hrvatske. Svojim podrijetlom, te svojom duhovnom i intelektualnom izobrazbom ujedinjuje u sebi razne elemente europskih naroda i kultura u skladnu cjelinu prožetu katoličkom vjerom. Ujedinjena Europa u jednoj osobi na kršćanskim temeljima i načelima! Njegova borba i ustrajnost na putu svetosti istinski je primjer svim generacijama, staležima i narodima. Štoviše, izravan je dokaz da i «običan čovjek» koji ne pripada duhovnom staležu, gdje god živio i rastao i kojoj god kulturi pripadao, može ostvariti svetost života ondje gdje živi i radi. On je jasan putokaz raskršćanjenoj Europi koja se muči u agoniji suvremenih kušnja i napasti. Ivan je Merz poziv modernoj Europi da se vrati na svoje kršćanske stupove koji su je jedini kadri očuvati i vratiti joj drevno dostojanstvo: da se vrati Kristu kao svomu idealu.

Ivanovo proglašenje blaženim providonosni je dar Neba naporima katoličkih biskupa iz osam Srednjoeuropskih zemalja da duhovno-pastoralnim programom «Katoličkog dana», koji traje od svetkovine Uzašašća Gospodinova ove do iste svetkovine iduće godine, osvježi kršćanske korijene našega kontinenta i naglasi kako i za nas osmišljeni život leži u vjerodostojnom nasljedovanju Isusa Krista.

Ivan je mladi, raspjevani i zaneseni prorok suvremenoga doba. Mladi, zato što je zaista relativno kratko živio, no dostatno dugo da pokaže kako se istinski i Bogu predano živi.

Raspjevani, zato što nam je ostavio mnoštvo pisanih tekstova u obliku dnevnika, članaka, osvrta, pisama i još neobjavljenih rukopisa. A u njima poezija životu, ljubavi, prijateljstvu, Blaženoj Djevici Mariji, Euharistiji, Bogu, novim pogledima, novom naraštaju. Uvodi nas u tajne trpljenja, boli, kajanja na jednostavan i proživljen način.

Zaneseni, zato što onaj koji govori o uzvišenim nadnaravnim darovima ne može biti nego zanesen u Duhu Svetom.

Prorok, zato što ima proročkoga duha kad govori o duhovnoj i moralnoj obnovi čovjeka i čovječanstva, napose hrvatske mladeži, i kad iz njegovih riječi izlazi mudrost o Bogu, o Sinu Božjemu Isusu Kristu, o duhovnim vrijednostima.

Suvremenoga doba, zato što u svakom vremenu nalazi svoje mjesto, jer je njegova poruka dostupna svima. A možda ponajviše stoga što moderni svijet gazi uzvišene ideale i predaje se u ruke varavih idola.

Ivan je Merz hrvatski mislilac i naučitelj. «Misli» mogu biti objavljene zaista samo od velikih i mudrih ljudi. Iz Ivanove opširne literature izvučene su razne misli koje mogu biti putokaz i nadahnuće svakom čovjeku ovoga svijeta. To su duhovne misli o životu, razne izreke i misli o ljubavi, ljudskoj i božanskoj, o prolaznosti, o vjeri, braku, čistoći, o čežnji za vječnim i neprolaznim. Postulatura Ivana Merza izdala je njegove «Misli», a objavljeni su i tekstovi i misli pod naslovom «Put k suncu», «Plamen za visinama», «Ljubav i čistoća» a uskoro izlazi iz tiska knjiga «Merz i Crkva» iz koje ćemo još bolje upoznati njegovu misao i ljubav prema Crkvi, njegov rad u Crkvi i za Crkvu.

Mislilac, jer svojom mišlju uranja u Boga i u vječno i neprolazno. A svoje nam ponizne i mudre misli nesebično daruje! On zamršenim životnim rebusima daje jednostavna rješenja: Ako želiš biti sretan i na ovom i na onom svijetu, vjeruj u Krista i slijedi njegove zapovijedi ljubavi.

On je naučitelj, jer sve nas kristovski i blago poučava, upozorava i usmjeruje prema onomu što je jedini smisao ljudske povijesti i cijeloga ljudskog bivovanja: Otac nebeski, njegov Sin Isus Krist i njihova ljubav - Duh Sveti. 

Rasti i cvjetaj tu gdje jesi. To bi bila kratka i jednostavna poruka našega sutrašnjeg blaženika svima nama. Pokušajmo odgovoriti životnim izazovima i živjeti po Božjim zapovijedima ljubeći Krista, njegovu Crkvu, gdje god bili i koji god posao obavljali.

Kao članovi Kristove Crkve, kojoj je na čelu najveći misionar suvremenoga svijeta Sveti Otac Ivan Pavao II., smatramo svojom odgovornošću u ovom povijesnom trenutku beatifikacije prvoga blaženika s područja naše Metropolije i Drugoga apostolskog pohoda Kristova namjesnika na zemlji, doći na radosni susret s Papom u Banju Luku, 22. lipnja ove godine i doživjeti ljepotu kršćanskoga zajedništva.

Moleći zagovor Presvete Bogorodice, Kraljice svih svetih, zazivamo na sve vas obilje Božjega mira i blagoslova 

Vaši biskupi:

Vinko kard. Puljić, nadbiskup metropolit vrhbosanski, v. r.

Mons. Franjo Komarica, biskup banjolučki
 i predsjednik BK BiH, v. r.

Mons. Ratko Perić, biskup mostarsko-duvanjski i apostolski upravitelj trebinjsko-mrkanski, v. r.

Mons. Pero Sudar, pomoćni biskup vrhbosanski, v. r.

POZIV BISKUPA BK BIH ZA SPRJEČAVANJE 
IZBIJANJA RATA U IRAKU

Sarajevo, 07. 02. 2003.

Mi, članovi Biskupske konferencije Bosne i Hercegovine, zemlje koja je nedavno bila poprište ratnih razaranja i neopisivih patnja nevinih ljudi, pridružujemo svoj glas snažnom pozivu Svetog Oca Ivana Pavla II., najvećeg svjetskog moralnog autoriteta, da se spriječi izbijanje novog ratnog žarišta u Iraku i na Bliskom istoku, kao i svakog terorističkog čina u kojem stradavaju nevini ljudi. Pridružujemo se Papinim molitvama i svim drugim istinskim mirotvornim i molitvenim akcijama da se pravovremeno zaustavi primjena sile kao sredstva za rješavanje spornih pitanja među državama i narodima.

Pozivamo sve katolike u Bosni i Hercegovini na molitvu, kako pojedinačnu, tako i u obiteljskim i župnim zajednicama, da Bog mira odgovornima udijeli svjetlo razumu i potakne srca onih koji odlučuju o miru ili ratu. Neka otklone sve što potiče na oružani sukob i stradanja nevinih ljudi! Neka im Bog udijeli snage da nastave zajednički raditi na izgradnji međusobna povjerenja i suradnje među narodima i državama u svijetu, napose na Bliskom istoku.

Ponovno dižemo svoj glas u obranu svakog života, svih ljudskih prava i sloboda svakog čovjeka i naroda i za dobro pravde u međunarodnim odnosima, osobito u ovoj našoj zemlji koja još uvijek čezne za pravednim mirom. Na temelju onoga što nam je uzeo rat i donio nepravedni mir, mi iz iskustva poručujemo da je do pravedna mira po mjeri čovjeka moguće samo nenasiljem i pravdom!

Potičemo sve ljude dobre volje u ovoj zemlji da nam se pridruže u zauzimanju za pravedan mir i slogu među ljudima i narodima.

Svoj poziv na molitvu i apel protiv rata u Iraku i na Bliskom istoku završavamo riječima apostola naroda sv. Pavla: "Braćo, složni budite, mir njegujte i Bog ljubavi i mira bit će s vama!" (2 Kor 13,11).

Mons. Franjo Komarica biskup banjolučki
 predsjednik BK BiH

PROGLAS BISKUPA BK BIH PRIGODOM 
SREDNJOEUROPSKOG KATOLIČKOG DANA

Kupres, 19. 07. 2003.

Okupljeni na Kupreškoj visoravni, susretištu naših biskupija, zahvaljujemo Bogu za dragocjen dar katoličke vjere i za naše mjesto u krilu Crkve Kristove u kojoj baštinimo i želimo nastaviti neprekinutu nit duhovnoga zajedništva njezine dvijetisućite milosne povijesti.
Ponosni što i naš hrvatski narod u BiH već četrnaest stoljeća pripada duhovno-kulturnom kontekstu Srednje Europe, ovim svečanim slavljem našega Katoličkog dana, prigodom Osamstogodišnje Ispovijesti vjere naših pradjedova na Bilinu Polju i ovogodišnjega blagoslovljena susreta s Kristovim namjesnikom u Banjoj Luci, želimo učvrstiti svoju pripadnost i obnoviti svoju ljubav prema ovoj zemlji, koju nam višnji Bog dade kao svoj dar i kao naš zadatak.
Svjesni smo da nam je u njoj u ovom vremenu potvrđivati i u budućnosti ostvarivati svoje ljudsko zvanje i katoličko poslanje gradeći s drugima civilizaciju razumijevanja i solidarnosti. Uvjereni smo da je u ovoj zemlji različitosti život moguć iskrenom katoličkom, ekumenskom i dijaloškom otvorenošću. Mi tu spremnost i ovom prigodom očitujemo prema svima, vjerujući u Sina Božjega koji radi nas ljudi i radi našega spasenja postade čovjekom.
Poučeni povijesnim iskustvom, nedavnim ratnim stradanjima i mučnim poratnim kušnjama, uviđamo da katolički vjernici ne mogu izvršiti svoje povijesno poslanje - te bi nastojanje Katoličke Crkve i cjelokupna društva u BiH ostalo uzaludno - kad ne bi za to postojali neki temeljni uvjeti.
Stoga s ovoga mjesta svečano proglašavamo, tražimo i molimo da nam se pruže mogućnosti očuvanja naše vjerske i nacionalne samobitnosti. Vjerujemo da se u ovoj zemlji, u kojoj su, nerijetko, različitosti bile povodom stradanja njezinih ljudi i naroda, upravo te posebnosti mogu i moraju pretvarati u izvore uzajamna obogaćenja svih njezinih stanovnika.

Ohrabreni poticajima današnjega Pape, neumorna glasnika ljudskog dostojanstva i mira među narodima, mi katolici, snagom vlastite vjere u Boga i povjerenja u čovjeka još jednom potvrđujemo svoju spremnost djelotvorno poštovati i prihvaćati vjernike drugih Crkava i vjerskih zajednica, kao i sve druge građane, u njihovu vlastitu identitetu.
Da ovu spremnost možemo u svakodnevnu životu djelima potvrđivati, to isto poštovanje i prihvaćanje našeg identiteta očekujemo i od drugih. Stoga od svih koji o tome odlučuju, domaćih i međunarodnih predstavnika vlasti, tražimo očitije jamstvo i uvjerljiviju potvrdu temeljnih oznaka našega narodnoga bića.
Proglasi o samobitnosti i konstitutivnosti hrvatskoga naroda mrtvo su slovo na papiru ako nema konkretna prava na vlastito ime, na jezik, na vlastite kulturne i odgojno-obrazovne ustanove, na pravednu zastupljenost na svim razinama vlasti, te na pravičnu raspodjelu materijalnih uvjeta života, kao temeljne pretpostavke i okvire zaštite ljudskih i narodnih prava.
Oblici društvenog uređenja, kao i sva nastojanja na putu od sukoba do pravedna mira, očito pokazuju i potvrđuju da se samo zaštitom i promocijom zdravih ljudskih posebnosti može doći do skladna i bogata zajedništva.
Duboko smo svjesni da se ni od koga, pa ni od vjernika, ne može očekivati ljubav i žrtva za zemlju i društveno uređenje kojemu nije put i cilj pravičnost i zaštita građana i naroda. Stoga tražimo da se i vjernicima katolicima pruže uvjerljivi motivi i razlozi za njihov povratak i ostanak te bez pridržajno uključivanje u izgradnju budućnosti ove zemlje.
Vas, braćo i sestre, pozivamo i potičemo: ne dajte se u svojoj vjeri pokolebati, u nadi razočarati, u ljubavi obeshrabriti. Poteškoće u kojima živimo nisu nepremostive. Životne kušnje kojima smo izloženi mogu postati izvorom Božjega blagoslova. To nas je čvrsto uvjerenje okupilo danas u ovo zajedništvo u Božjoj blagotvornoj nazočnosti! Molimo Boga Oca, Sina i Duha Svetoga da to pretvori u nove izvore nade i nadahnuća! 

Vaši biskupi:

Vinko kardinal Puljić, nadbiskup metropolit vrhbosanski, v.r.

Mons. Franjo Komarica, biskup banjolučki i predsjednik BK BiH v.r.

Mons. Ratko Perić, biskup mostarsko-duvanjski i apostolski upravitelj trebinjsko-mrkanski, v.r.

Mons. Pero Sudar, pomoćni biskup vrhbosanski, v.r.

PORUKA BK BIH U PRIGODI DESETE OBLJETNICE 
PLANIRANOG I ODGOĐENOG POHODA 
PAPE IVANA PAVLA II.

Sarajevo, 08. 09. 2004.

Danas, osmog rujna ove godine navršava se DESET godina od onog, u posljednji čas dramatičnog odgađanja silno željkovanog 1. pastirskog pohoda Svetog Oca Ivana Pavla II. Sarajevu i Bosni i Hercegovini. To je povod i ovom našem obraćanju vama i svim ljudima dobre volje u našoj zemlji. 

1. I ovaj put smatramo svojom dužnošću posvijestiti sebi i drugima da je papa Ivan Pavao II., najveći priznati mirotvorac današnjice, nebrojeno puta u posljednjih 13 godina djelom pokazao kako su mu na srcu svi stanovnici ove, nepravedno izmrcvarene pa čak i pravno zgažene zemlje. Želimo ponovno osvježiti neke trenutke toga njegova neumornog zanimanja za našu dramatičnu sadašnjost i neizvjesnu budućnost i pozvati sve vas, članove Crkve u našoj Domovini, da molimo za Papu i provodimo u djelo njegove očinske savjete koje nam je davao u ime Isusa Krista, Dobroga Pastira svih nas. Također želimo potaknuti sve naše sugrađane kojima je na srcu pravedni mir i sretna budućnost ove zemlje da se još odlučnije zauzmu za liječenje teških ratnih rana iz naše nedavne prošlosti. 

2. U predvečerje njegova odgođenog pohoda Sarajevu, 7. rujna 1994. g. mi, biskupi, pisali smo Svetom Ocu između ostalog: "Sveti Oče… mi smo osvjedočeni da ste Vi kroz cijelo vrijeme ovog strašnog rata bili s nama. A sada, kada Vam je onemogućeno da dođete k nama, Vi ste s nama 'sve više i više'. S tim uvjerenjem i s nadom u srcu da ćete k nama ipak doći – i to što prije – 'da braću utvrdite u vjeri', mi ćemo i ovu kušnju, uz Božju pomoć prevladati!" 

3. Sveti Otac u svojoj je propovijedi, predviđenoj za euharistijsko slavlje u Sarajevu, 8. rujna 1994., a koju je istog dana izrekao pod misom za BiH u Castel Gandolfu uputio i ove snažne riječi: "Dosta je više rata! Dosta je više razornog bijesa. Ne može se više podnositi stanje koje rađa samo plodove smrti, ubojstava, razorenih gradova, upropaštene privrede, bolnica bez lijekova, napuštenih bolesnika i staraca, zaplakanih i razbijenih obitelji. Treba što prije postići istinski mir. Mir je moguć, ako se prizna prednost moralnih vrijednosti pred lažnim zahtjevima rase i sile."

U istoj nas je propovijedi također pozvao na 'opraštanje i traženje oproštenja'. "Bez takvog stava – rekao je Papa – teško je graditi mir. Nizanje 'krivnji' i 'kazna' neće se nikada okončati, ako se jednom ne oprosti. Oprostiti ne znači zaboraviti. Ako je sjećanje zakon povijesti, oproštenje je snaga Božja, snaga Krista koji djeluje u događajima ljudi i naroda."

4. Kada sada, nakon 10 godina čitamo ili slušamo ove riječi, neosporno najvećeg moralnog autoriteta današnjice doživljavamo ih još uvijek vrlo suvremenim. Mnogo je od tada vode proteklo našim rijekama, izmijenila su se čak 10 puta sva godišnja doba, ali je nepromijenjenom ostala istina Papinih riječi da stvarnog mira nema nigdje, pa ga ne može biti ni u našoj zemlji, dok god više vrijede lažni zahtjevi nepravde, isključivosti i sile nego moralne vrijednosti – sloboda, istina, pravda i ljubav. Također neće i ne može biti trajnog i tako željenog mira među zavađenim susjedima ako se obostrano iskreno ne ponudi i ne zatraži oproštenje i pomirenje.

5. Sveti je Otac – Bogu hvala – ipak pohodio našu zemlju - i to dva puta - i na taj način više nego upečatljivo pokazao i nama a i svijetu koliko mu je stalo do nas, ovdašnjih katolika, ali i do svih drugih ljudi kojima je BiH domovina. U svojim snažnim porukama nama biskupima, svećenicima, redovnicima, bogoslovima i sjemeništarcima, kao i svim vjernicima katolicima, ali i u porukama predstavnicima drugih vjerskih zajednica i političarima domaćim i stranim, Papa je pozvao sve da se istinski i uporno zalažemo oko ispravnog liječenja ratnih posljedica u vlastitu srcu i u našem okruženju, te da se više zauzmemo za duhovnu i materijalnu i svaku drugu nužnu pomoć svim žrtvama rata. 

6. U mnogim drugim slučajevima tijekom poratnog razdoblja, primajući službene delegacije crkvenih, političkih ili društvenih predstavnika iz BiH, Sveti Otac uvijek je iznova poticao sve, uključene u duhovnu, moralnu i materijalnu obnovu zemlje, da se ne umore oko izgradnje zajedničkog života utemeljena na istini i pravdi za svakog čovjeka i svakog naroda.

Tako je i ove godine primajući vjerodajnice veleposlanika naše države pri Svetoj Stolici izrekao vrlo znakovit govor. Evo samo nekoliko njegovih riječi koje izražavaju njegovu trajnu ljubav prema svim ljudima u našoj zemlji, prema istini i pravdi, opraštanju, ljubavi i miru: "Pozdravljam (isto tako) konstitutivne narode i ostale stanovnike BiH, koji su mi svi jednako prirasli srcu i koji su nazočni u mojim molitvama. Ljubav prema tim dragim pučanstvima potaknula me je da pođem na hodočašće u BiH u travnju 1997. i u lipnju 2003… Ova sam putovanja osjećao kao zahtjev svojega pastirskog poslanja da svakome donesem poruku ljubavi, pomirbe, oprosta i mira. Svoju sam braću katolike htio učvrstiti u vjernosti Evanđelju. Kako bismo postali 'graditelji nade' zajedno s ostalima, koji BiH smatraju svojom domovinom. Samo mir u pravdi i međusobnom poštovanju i samo promaknuće općega dobra u ozračju istinske slobode čine povoljan uvjet za izgradnju bolje budućnosti za sve." 

Govoreći, zatim, o još uvijek postojećim 'brojnim teškoćama i izazovima s kojima se valja sučeljavati na gospodarskome, društvenome i političkom području' Sveti Otac ponovno je na prvom mjestu istaknuo "neriješeno pitanje izbjeglica i prognanika s banjalučkog područja, iz Bosanske Posavine i drugih dijelova BiH, koji čekaju na povratak na svoju zemlju u potpunoj sigurnosti kako bi tamo živjeli čovjeka dostojnim života. Ovu se našu braću i sestre – naglašava Papa – ne smije ostaviti same niti se smije dopustiti da se u svojim nadama razočaraju. Što vrijeme više odmiče to postaje žurnija obveza pružanja odgovora na njihova zakonita očekivanja i njihova patnja traži pojašnjenje od naše solidarnosti". 

Sveti Otac, preko službenoga predstavnika naše države, i ovaj put ponavlja svoj nedvosmisleni, principijelni stav, i kaže: "Potičem BiH da bez oklijevanja ide putem mira i pravde. Želim istodobno podsjetiti kako je za jamstvo pravā pojedinaca i skupina prijeko potrebna stvarna jednakost svih pred zakonom i stvarno poštivanje bližnjega. Prikladno je u svezi s tim stvarati uvjete za iskreni oprost i za vjerodostojnu pomirbu, oslobađajući sjećanje od zlopamćenjā i od mržnji nastalih zbog podnijetih nepravdi i zbog umjetno stvorenih predrasuda. Ova velika zadaća – pojašnjava Papa – zahtijeva djelotvornu suradnju i ozbiljno zalaganje svih sastavnica društva, uključujući i političke čelnike." A zatim jasno ističe: "Svjesna svojega poslanja u svijetu, Crkva je tu već mnogo učinila, i nastavit će s potpunom suradnjom."

7. Riječi Svetoga Oca Ivana Pavla II. dokazanog prijatelja svih nas, zaslužuju da ih ozbiljno uzmemo k srcu i da se potrudimo, u prvom redu mi katolici, ali i svi ljudi dobre volje, koji žele za sebe i svoje bližnje sretniju i mirniju budućnost kako bismo te njegove naputke proveli u djelo. 

Dok i ovom prigodom zahvaljujemo Svetom Ocu za svu iskazanu ljubav i solidarnost želimo ponoviti njegove iskrene i znakovite riječi izgovorene na završetku svete mise u Banjoj Luci, 22. lipnja 2003.: "Zemljo Bosno i Hercegovino, Papa te nosi u svojem srcu i želi ti dane napretka i mira! Na sve zazivam blagoslov Svevišnjega, moleći Ga da u srcima sviju pobudi osjećaje oprosta, pomirbe i bratstva."

Draga braćo i sestre, dok vam danas još jednom dozivljemo u sjećanje dokazanu ljubav i očinsku skrb Svetoga Oca Ivana Pavla II. za sve nas, potičemo vas da se osobno i ubuduće još više trudite oko provođenja u život Papinih poruka!

Na sve vas zazivamo obilje Božjeg blagoslova po zagovoru Presvete Bogorodice, našega blaženika Ivana Merza i drugih naših nebeskih zaštitnika!"
Vinko kardinal Puljić, nadbiskup metropolit vrhbosanski, v.r.

Mons. Franjo Komarica, biskup banjolučki i predsjednik BK BiH v.r.

Mons. Ratko Perić, biskup mostarsko-duvanjski i apostolski upravitelj trebinjsko-mrkanski, v.r.

Mons. Pero Sudar, pomoćni biskup vrhbosanski, v.r.

POSLANICA BISKUPA BK BIH OBITELJIMA NA POČETKU TROGODIŠNJE DUHOVNE OBNOVE, NA SVETKOVINU PRESVETOG TROJSTVA, 11. 06. 2006.:

„Obitelj – zajednica i zajedništvo 
vjere, života i ljubavi“

Sarajevo, 05. 06. 2006.

Danas, na svetkovinu Presvetoga Trojstva, dok slavimo otajstvo nad otajstvima naše svete vjere, upućujemo svoju pastirsku poruku svim katoličkim obiteljima u našim biskupijskim zajednicama. Bog postoji i djeluje u trojstvenom zajedništvu osoba: Oca, Sina i Duha Svetoga koje žive u neprestanu odnosu i razmjeni ljubavi. Zato sv. Ivan apostol u svojoj Poslanici piše: „Bog je ljubav“ (1 Iv 4, 8). Bog je iz ljubavi stvorio čovjeka na svoju sliku i priliku (usp. Post 1, 26-27). Stvorio ga je kao muško i žensko i darovao mu sposobnost svoje ljubavi i zajedništva. „Čovjek je, stoga, slika Božja ne samo kao pojedinac: i bračno i obiteljsko zajedništvo na sliku su Božju. Čovjek je, naime, od iskona ne samo slika Boga stvoritelja nego je također, i to bitno, slika neistraživog božanskog zajedništva Osoba. Slika Božja nisu samo muškarac i žena pojedinačno, nego i u njihovu međusobnom zajedništvu odsijeva zajedništvo ljubavi unutar Presvetoga Trojstva.“ 

Svjedoci smo da je obitelj, kao temeljna zajednica i društva i Crkve, u naše doba napadnuta s mnogih strana i na razne načine. Gotovo je nevjerojatno da najodgovornija tijela pojedinih zemalja donošenjem protunaravnih zakona usmjerenih protiv obitelji izravno doprinose rastakanju društva koje predstavljaju. Ljubav, koja je svedena na užitak i zadovoljavanje strasti, nudi se na svakom koraku i odavna je zašla i u brojne sredine, u kojima su katolici većina, donoseći svoje gorke plodove. Brojne medijske emisije i u našoj zemlji, u kojima svatko u isto vrijeme i voli i vara svakoga, postale su razonoda u mnogim obiteljima potiskujući tako temeljne vrijednosti ljubavi utemeljene u Bogu i stavljajući kao ideal nevjernost i razaranje obitelji u ime lažne i izopačene-nazovi „ljubavi“. Internet i sve što on pruža mnogima su od nemjerljive pomoći. Ali u isto vrijeme, perverzni sadržaji koje oni nude, a koji se odnose na područje Šeste Božje zapovijedi toliko su nasilni da su velika napast i opasnost za sve koji se njima služe. 

Početkom mjeseca srpnja ove godine održat će se u španjolskom gradu Valenciji Peti svjetski susret obitelji. Tema je susreta Prenošenje vjere u obitelji. Svojim osobnim sudjelovanjem na tom Susretu Sveti Otac Benedikt XVI. želi „uzveličati ljepotu obitelji utemeljene na braku“. Ujedno time želi naglasiti važnost uloge obitelji u reevangelizaciji današnjega društva, a isto tako otkrivati vjeru kao neospornu vrijednost koju treba ponuditi mladomu naraštaju. Obitelj je odgovorno susretište ljubavi između muškarca i žene i jedino potpuno prirodno mjesto za rađanje, odgoj i rast djece. U obitelji se novim naraštajima prenose temeljne vrijednosti od kojih vjera ima posebnu važnost. Katekizam Katoličke Crkve ističe: „Obiteljski dom je prva škola kršćanskog života i 'bogatije čovječnosti'. Ovdje se čovjek uči trudu i radosti rada, bratskoj ljubavi, plemenitom praštanju stalno obnavljanom i nadasve bogoštovlju, molitvi i prikazivanju Bogu vlastitoga života“. Zato je uistinu obitelj - zajednica i zajedništvo vjere, života i ljubavi. 

Danas, na svetkovinu Presvetoga Trojstva, 11. lipnja ove godine, na osobit način u svim bogoslužnim prostorima, crkvama i svetištima u našim biskupijama svi molimo posebno za obitelji. S nama su u molitvi ujedinjeni brojni katolici iz zemalja Srednje Europe, a posebno katolici u Austriji. Budućnost Europe u velikoj mjeri ovisi o budućnosti obitelji u njoj. Europa, koja se u svojim političkim predstavnicima, ustavno odriče svojih kršćanskih korijena i Europa koja, pod dugogodišnjim utjecajem sekularizma, potkopava temelje obitelji, kakvu budućnost očekuje? Kao dio europske zajednice naroda, bez obzira na politička ili neka druga udruživanja u samoj Europi, želimo dati svoj konstruktivni udio u obrani temeljnih vrijednosti obitelji kao zajednici vjere, života i ljubavi. 

Papa Benedikt XVI. ističe da „nijedan narod, ako želi dati društvu uistinu čovječno lice, ne može zanemariti dragocjenost obitelji, utemeljene na ženidbi“. Kao pripadnici hrvatskoga naroda ponosimo se što smo već četrnaest stoljeća dio Katoličke Crkve čuvajući – unatoč ugnjetavanja i prevjeravanja - poklad vjere i baštine. S ponosom uvijek iznova ističemo upornu borbu svojih predaka za „krst časni i slobodu zlatnu“, što se nerijetko nalazi i u literaturi našeg hrvatskog naroda. Želimo i danas, živeći u ovoj zemlji u zajednici s drugima i drugačijima, biti prepoznatljivi po zajedništvu naše obitelji koja moli i vjeruje, u kojoj se uči vjeri i ljubavi prema Bogu i čovjeku, u kojoj se ne boje darovati i prihvatiti novi život. Za nas katolike obitelj je dragocjena i treba je braniti, njegovati i podupirati kao vrijedno blago koje je jamac budućnosti na zemlji ali i škola za vrijednosti koje nas vode vječnom životu. 

Na nezaboravnom slavlju 1300 godina kršćanstva u Hrvata i 1100 godina neprekinute veze sa Svetom Stolicom, koje je svečano obilježeno u Ninu 2. rujna 1979., kao naš pastoralni program i zavjet stavljen je moto: Hrvatska katolička obitelj dnevno moli i nedjeljom slavi svetu Misu. Nažalost, čini se da je u mnogim našim obiteljima gotovo zamrla zajednička molitva, a velikim dijelom i osobna. Trenutci zajedničke molitve u obitelji jesu momenti istinskog zajedništva s Bogom i jačaju zajedništvo u obitelji te bude u njezinim članovima spremnost na praštanje i hrane spremnost na dobra djela. Nedjeljno okupljanje u crkvi oko božanske osobe Isusa Krista u otajstvu Euharistije vrhunac je naše kršćanske molitve i zajedništva. Zato vas i ovom zgodom ponovno potičemo: dolazite nedjeljom na slavlje sv. mise i obnovite zajedničku obiteljsku molitvu! Pozivamo vas da, kao i nekoć, svakog dana u 21 sat izmolite: Ispovijest vjere Hrvata katolika! 

Kao pastiri biskupijskih zajednica iznova potičemo obitelji da učvršćuju i jačaju svoje zajedništvo. Neka supružnici iz dana u dan obnavljanju obećanje međusobne vjernosti, prisegnuto na Isusovu Evanđelju, kako bi prebrodili sve eventualne krize. Neka se iznova opredjeljuju za život i ne boje darivati i njegovati život. Neka u njihovoj međusobnoj ljubavi djeca prepoznaju da su iz ljubavi došla na ovaj svijet. Neka se očevi i majke trude svoju djecu nadahnjivati duhom vjere koju će svjedočiti svojim svetim življenjem, po primjeru našeg blaženog Ivana Merza, koji je kao svoje životno geslo imao: Katolička vjera moje je životno zvanje. Neka od vas i s vama nauče moliti i upoznavati Isusa Krista kao trajno prisutnoga, u kojeg smo po krštenju ucijepljeni i ukorijenjeni i koji daje puni i istinski smisao čovjekovu življenju. Neka se roditelji ne boje životnoga križa, u kojem je, po Isusu Kristu, naše vječno spasenje. 

Sve svećenike, redovnike i redovnice, a posebno one koji su aktivni u dušobrižničkom djelovanju, pozivamo da posebno skrbe za obitelji. Želimo da molitva i euharistijsko zajedništvo na svetkovinu Presvetoga Trojstva bude početak istinske obnove vrijednosti naših obitelji. Neka se obiteljima posveti osobita pozornost! U tom duhu pozivamo da se u obiteljima svaki dan izmoli Molitva Presvetom Trojstvu za obitelj kojom i završavamo ovu poslanicu:

Slavimo te Oče, Gospodaru neba i zemlje, što si dostojanstvo obitelji ustanovio na sliku svoga Trojstvenog zajedništva ljubavi. 

Klanjamo ti se, Gospodine Isuse Kriste, Otkupitelju naš, jer si se udostojao roditi u ljudskoj obitelji i jer si svojom žrtvom na križu bračnu ljubav od rane grijeha iscijelio, te bračno i obiteljsko zajedništvo ljubavi i vjernosti učinio sakramentom svoga saveza s Crkvom.

Hvalimo te, Duše Sveti Tješitelju, koji po sakramentu ženidbe, zajedničkoj molitvi i nedjeljnoj euharistiji, kršćansku obitelj neraskidivo ujedinjuješ i posvećuješ, da može biti svetište života i škola kršćanske ljubavi. 

Ponizno te molimo, Svemogući Bože, da se po uzoru na Svetu Obitelj, u našem kršćanskom domu, ostvari božanski naum o braku i obitelji - da naša obitelj bude istinska zajednica vjere, života i ljubavi. Po Kristu Gospodinu našemu. Amen!

Vaši biskupi:

Vinko kardinal Puljić, nadbiskup metropolit vrhbosanski i predsjednik BK BiH, v.r.

Mons. Franjo Komarica, biskup banjolučki, v.r.

Mons. Ratko Perić, biskup mostarsko-duvanjski i apostolski upravitelj trebinjsko-mrkanski, v.r.

Mons. Pero Sudar, pomoćni biskup vrhbosanski, v.r.

Poruka biskupa bk bih obiteljima na svršetku 
trogodišnje duhovne obnove, NA SVETKOVINU 
PRESVETOG TROJSTVA, 07. 06. 2009.

Sarajevo, o svetkovini Duhova 2009.

Mir i radost u Gospodinu svećenicima, redovnicima, redovnicama i svim vjernicima!
Na kraju Trogodišnje duhovne obnove (Presveto Trojstvo, 2006. - Presveto Trojstvo, 2009.), u kojoj su sudjelovale naše obiteljske, redovničke, osobito župne i biskupijske zajednice, obraćamo vam se ovom zaključnom Porukom sažimljući četiri stožerne teme koje su istaknute i na prigodnom plakatu i sličici: Molitva, Euharistija, Crkva, Obitelj; četiri vrijednosti kao ugaoni temeljci našega kršćanskog života. A sve želimo potkrijepiti mislima i porukama Sv. Pavla, propovjednika istine i učitelja naroda, na izmaku ove njegove Jubilarne godine.

Molitva. Kao što sok prenosi i podržava život svemu bilju ili kao što krv prenosi i podržava ljudski život, tako je i molitva poput soka i krvi u našemu duhovnom životu. Molitva kao čin klanjanja Bogu u poniznosti i stvorenosti naše ljudske naravi; molitva kao izraz kajanja zbog svih propusta dobra koje smo trebali učiniti i zbog svih čina zla koje nismo smjeli počiniti; molitva kao slava i zahvala Bogu zbog njegovih neizmjernih darova i ovozemnih provjera kojima ispituje našu slobodu; molitva kao molbenica Bogu za ispunjenje raznih potreba duhovnih i tjelesnih, zemaljskih i prekogrobnih. Molitva kao osobni i obiteljski čin vjere, ufanja i ljubavi. Gospodin Isus i praksom i poukom pokazuje da je molitva nužno sredstvo našega napretka i puta u život vječni. Zato nam je Gospodin ostavio savršenu molitvu sa sedam zaziva (Mt 6,9-13) i naredio da nam uvijek bude i u srcu i na usnama: da Božje ime bude sveto u nama i po krštenju i po kršćanskom nastojanju; da njegovo kraljevstvo istine i pravde, milosti i mira raste među nama i po darovima Duha Svetoga i po vlastitom svjedočenju; da se volja Očeva ispuni u svemu i u svima i po milosti svećeništva koje prikazuje najuzvišeniju žrtvu i po našoj spremnosti na svaku žrtvu u životu; da imamo kruha svagdanjega, a osobito žarke želje i ljubavi za euharistijskim; da praštamo dugove jedni drugima, od srca, kako bi i Bog oprostio svima nama, napose u sakramentu pomirenja; da nas oslobodi napasti kojima je ugrožen naravni red, kršćanski brak, obiteljska zajednica te da poštujemo sakrament ženidbe kao stup života; i od svakoga zla, ovozemnoga i onovječnoga, napose darom sakramentalnog pomazanja bolesnih, koje služi dobru duše, a, po volji Božjoj, i tijela!

Sv. Pavao o kršćanskoj molitvi ovako zapamtljivo poručuje: u nadi radosni, u nevolji strpljivi, u molitvi postojani! (Rim 12,12).

Euharistija jest Očev projekt koji je Sin Božji, Isus Krist, odlučno i doslovno proveo, uz cijenu vlastita života, makar ga svi sljedbenici, pa i oni najintimniji, napustili (Iv 6,67). Euharistija je istodobno otajstvo i čudo (mysterium et miraculum) koje nadilazi naše ljudsko razumsko shvaćanje, ali koje se može i treba prihvatiti vjerom, ljubavlju, srcem, svim bićem. Euharistija je spomen-čin svega Božjega djelovanja u povijesti spasenja; ona je duhovna hrana našemu životu i upućuje nas i vodi u život vječni; ona je žrtva u kojoj se krv i tijelo Kristovo predaju za nas, da budemo otkupljeni te da zajedno s Kristom pobjeđujemo svijet, grijeh, đavla i smrt. I da nam nikada ne ponestane službenika Euharistije, koje Gospodar života, na našu molitvu, poziva i šalje kao svoje poslenike u svoju ekonomiju spasenja.

Sv. Pavao insistira na tome da mi kršćani jasno i uvijek razlučujemo dobro od zla, spasenje od propasti, a to osobito činimo izbjegavajući idolopoklonstvo ovoga svijeta i prihvaćajući Krista euharistijskoga: „A neću da budete zajedničari vražji. Ne možete piti čašu Gospodnju i čašu vražju. Ne možete biti sudionici stola Gospodnjega i stola vražjega. Ili da izazivamo ljubomor Gospodnji? Zar smo jači od njega?“ (1 Kor 10,20-22). Mi se napose odričemo sotone i njegova sjaja, utjecaja i zavođenja prigodom primanja sv. krštenja i sv. Potvrde, a prianjamo uz vjeru Crkve. Euharistija nam pomaže da budemo povezani i sjedinjeni s Kristom Spasiteljem.

Crkva. Sv. Ciprijan (199.-258.), biskup u afričkoj Kartagi, crkveni otac i mučenik, u tumačenju Očenaša za Crkvu kaže da je ona „puk skupljen u jedinstvu Oca i Sina i Duha Svetoga“. Izravno povezana s Presvetim Trojstvom, jer su se sve tri božanske Osobe uključile u idejni i izvedbeni plan Crkve koja je od Oca u povijesti divno pripravljena, u Sinu ustanovljena, u Duhu Svetom očitovana. Ona je zajednica molitve, zajedništvo Euharistije i svih ostalih sakramenata. Taj puk za glavu ima Krista, za zakon novu zapovijed ljubavi, za svrhu Kraljevstvo Božje. U svijetu nazočna i djelatna na čelu s Kristovim namjesnikom i Petrovim nasljednikom i svim zborom biskupa, a u pojedinim mjesnim dijecezama po biskupu i svim sakramentima, osobito po presvetoj Euharistiji. „Kao što je Krist izvršio djelo otkupljenja u siromaštvu i progonu, tako je i Crkva pozvana da ide istim putem, da saopći ljudima plodove spasenja“ (LG, 8).

Sv. Pavao radosno i smiono: „Radujem se sada dok trpim za vas i u svom tijelu dopunjam što nedostaje mukama Kristovim za Tijelo njegovo, za Crkvu“ (Kol 1,24). Dopunja, ne u objektivnom Otkupljenju, jer je to božanski savršeno Krist učinio, nego u subjektivnom smislu, primjenjujući Kristovo Otkupljenje na sebe, na svoje vjernike, na cijelu Crkvu.

Obitelj. Ona je bila izravan povod ovoj našoj trogodišnjoj obnovi; njezina ugroženost, raspršenost, razorenost. Nasuprot tim razaralačkim silnicama postavili smo pred oči „Obitelj - zajednicu vjere, života i ljubavi.“ Tako je naslovljen i zbornik predavanja održanih u Sarajevu, Mostaru i Banjoj Luci - 2006.-2008. - pod pokroviteljstvom Biskupske konferencije. Zaželjeli smo ovu obnovu u molitvi, crkvenosti i sakramentalnosti, da se obitelj ponovno pokaže i raste kao „Crkva u malom“, kao mjesto rađanja i odgoja djece, izvorište tjelesnoga života i svih darova od Boga danih, napose duhovnih zvanja. Jer po obitelji, temeljnoj stanici života, vraćaju se među nas sve one vrijednosti koje su pogođene ratom i uništenjem i zahvaćene duhom svijeta, svjetovnim medijima na kojima zlo osvaja jednako prostora i prava kao i dobro, pa i više od dobra, relativizirajući istinu, dobrotu i ljepotu kojima je izvorište u Presvetome Trojstvu.

Sv. Pavao za kršćansku ženidbu kaže da je to „otajstvo veliko“ (Ef 5,32), jer odražava ljubav Krista i Crkve. Ne samo ženidba, nego otajstvo je veliko i cijela obitelj u kojoj struji Božja ljubav među samim roditeljima – bračna; među roditeljima i djecom – roditeljsko-sinovska; među samom djecom – bratsko-sestarska. A ništa od toga nije moguće postići bez ustrajne molitve: „Svakovrsnom se molitvom i prošnjom u svakoj prigodi u Duhu molite. Poradi toga i bdijte sa svom ustrajnošću i molitvom za sve svete“ (Ef 6,18).

Mi, vaši biskupi, do sada smo na više načina – knjigama, predavanjima, porukama, sličicama, plakatima - željeli posvješćivati tradicionalnu lozinku Hrvatska katolička obitelj dnevno moli i nedjeljom slavi svetu Misu i preporučivati Molitvu Presvetomu Trojstvu za obitelj i Ispovijed vjere Hrvata katolika. To i dalje svesrdno preporučujemo svakoj obitelji. Na svršetku ove Trogodišnje duhovne obnove stavljamo na raspolaganje također prikladan Molitvenik za obitelj sa željom da ga što češće koristite za svoje osobno i zajedničko duhovno dobro.

Na sve vas zazivamo blagoslov Trojedinoga Boga Oca, Sina i Duha Svetoga.

Vaši biskupi:

Vinko kardinal Puljić, nadbiskup metropolit vrhbosanski i predsjednik BK BiH, v.r.

Mons. Franjo Komarica, biskup banjolučki, v.r.

Mons. Ratko Perić, biskup mostarsko-duvanjski i apostolski upravitelj trebinjsko-mrkanski, v.r.

Mons. Pero Sudar, pomoćni biskup vrhbosanski, v.r.

PASTIRSKO PISMO BISKUPA BIH ČLANOVIMA FRANJEVAČKE OBITELJI U BIH

U PRIGODI ZAVRŠETKA JUBILARNE OSAMSTOTE OBLJETNICE FRANJEVAČKOG POKRETA

Sarajevo, o svetom Franji, 2009.

Draga braćo franjevci, drage sestre klarise i franjevke!

U prigodi završetka jubilarne Osamstote obljetnice Franjevačkog pokreta, 7. listopada 2009. godine želimo vam uputiti čestitku i poruku zahvalnosti, posvješćenja vašeg identiteta i mjesta u Crkvi te riječi potpore, povjerenja, nade i obodrenja.

Želja nam je

- da dragocjenu baštinu svoga Reda još bolje upotrijebite;
- da svoju ljubav prema Crkvi, osobito u našoj zemlji, po uzoru na svoga svetog Utemeljitelja Franju Asiškog, još više rasplamtite;

- i da Pravila, koja je vaš serafski otac povjerio Crkvi na odobrenje i na čuvanje, uznastojite sve revnije obdržavati.

Zahvalnost izričemo svakom članu vaše velike Franjevačke obitelji na području naše Biskupske konferencije i Metropolije, bilo da je fizički ovdje među nama ili je privremeno u nekoj od zemalja diljem europskog ili drugih kontinenata. Želimo svakome od vas da budući vaš život bude prožet vjernošću prema Kristovom Evanđelju i prema Crkvi, ugledajući se trajno u lik sv. Franje i uvažavajući njegove naputke.

Blagoslovljeni izvor

Vjerujemo da su mnogi i mnoge od vas, Franjinih duhovnih sinova i kćeri, bili barem jednom u Asizu i posjetili najvažnija mjesta vezana za ovozemaljski život svetog Franje. Zacijelo ste zamijetili jedan oltar u kripti bazilike Sv. Marije Anđeoske, nedaleko od ostataka malog samostana u kojem je živio sv. Franjo. Oltarnu ploču nose grane jednog odrezanog stabla. Očito se i na taj način željelo prikazati istinu o Franjevačkom pokretu koji je sličan snažnom razgranatom stablu punom života.

Bogu hvala da je tako!

Već punih osam stotina godina traje povijest Franjevačkog pokreta, koji svoje početke ima u maloj asiškoj crkvici, poznatoj kao Porcijunkula. Ta povijest je slična povijesti cijele Kristove Crkve; u njoj je prepoznatljiv rast, procvat, plodnost, drame, padovi, uništenja pa obnavljanja. Zahvaljujući Duhu Svetom, koji ju je zahvatio od samih njezinih početaka, ta povijest franjevaštva se raširila po mnogim narodima zemaljske kugle i traje sve do u naše vrijeme, a ako Bog da teći će i dalje. Ta povijest je prepoznatljivo obilježena velikim brojem svetaca, blaženika, istinskih svjedoka vjere i drugih zaslužnih sluga i službenica Božjih.

Povijest obvezuje

S obzirom na slavnu prošlost vašega Pokreta, tako bogatog svetošću, apostolskom revnošću i požrtvovnošću u izgradnji Božjeg kraljevstva diljem svijeta kao i promicanjem kulture i civilizacije prožete duhom Evanđelja, morali biste i vi, današnji članovi velike Franjevačke obitelji, sve dublje uviđati svoju obvezu da ste dužnici takve slavne prošlosti te da se i sami trudite vjerodostojno ispisivati nove, svijetle epizode i etape te iste povijesti.

Podsjećanje na same početke Franjevačkog pokreta kao i na najvažnije odsjeke povijesti Reda općenito, a posebno njegove nazočnosti u našim krajevima, treba biti paradigma, obrazac za vaše djelovanje i angažiranje u sadašnjosti, u našim aktualnim okolnostima, potrebama i mogućnostima. I vi ste danas, jednako kao i prijašnje generacije Franjevačke obitelji, pozvani da poslanje, koje vam je Bog po svojoj Crkvi udijelio, izvršavate kroz svoju vjernost Pravilima sv. Franje.

Sjećanje i posvješćivanje na veliki Božji dar Crkvi i svijetu u liku asiškog Siromaha, treba i vas potaknuti da znakove današnjeg vremena ispravno čitate i prepoznajete, te da se nastojite u neprekidnoj dinamičnoj vezi otvarati aktualnim izazovima i odgovarati na legitimna očekivanja Crkve i svijeta. Također vas ozbiljno potičemo da se pripravljate za davanje svoga konstruktivnog priloga u zajedničkim naporima Crkve u izgradnji civilizacije ljubavi, odnosno reevangeliziranja današnjeg društva gdje god se to od vas bude tražilo.

Sveti Franjo - kao trajni uzor

Promatrajući dugu povijest Crkve, uočavamo kako njezina Božanska Glava Isus Krist, svjetlo svijeta (usp. Iv 8,12), uvijek iznova pali na svome mističnom tijelu nove jake 'reflektore', koji kao dragocjeni učitelji i putokazatelji života pomažu mnogim zalutalima, klonulima i dezorijentiranima naći i postići smisao i cilj svoga života. Takav iznimno snažan i učinkovit 'reflektor' bez sumnje je i veliki sin Crkve, utemeljitelj velike vaše duhovne obitelji, sveti Franjo Asiški. Bog ga je izabrao i osposobio za izvanrednu zadaću koju je trebao obaviti u Crkvi, ne samo radi njega osobno, nego i radi spasenja mnogih drugih.

Franjin izbor i primjer vama je svima dobro poznat. On je od početka svoga odazivanja Božjem pozivu uspijevao jasno čitati Evanđelje i uzeo je sebi u zadatak da ga provodi u djelo. Njegov pogled je bio usredotočen na Vječnu Božju Riječ, koja je postala čovjekom, našim bratom. 

Nasljedovanje života te usvojenje Božje Riječi od rođenja pa do smrti Franjo je bio uzeo sebi kao životni zadatak. Isus Krist je za Franju bio jedini učitelj kojega je on slijedio radikalno, beskompromisno, cijelim svojim bićem, neslomljivom vjernošću i potpunom samozatajom. 

On se potpuno opredijelio i zalagao za život u najvećem siromaštvu i samoodricanju te u potpunoj spremnosti služiti Bogu i bližnjemu, tj. braći i sestrama. Franjo je ljude, stvari i zbivanja (kao što je bila i njegova dugotrajna bolest) samo toliko cijenio i smatrao vrijednim koliko su mu pomagale ostvariti onaj najviši ideal koji ga je nezaustavljivo privlačio i prožimao, a to je: biti s Kristom razapet na križ, kako to za sebe izreče i apostol Pavao (usp. Gal 2,19). Takav 'kristoliki' način života, koji se sastoji u radikalnom odgovoru u nasljedovanju Krista, nije bio predložen samo apostolu Pavlu i drugim apostolima, niti samo Franji Asiškom, nego i tolikim drugim Kristovim sljedbenicima tijekom duge povijesti Crkve. 

Mnogi su taj prijedlog ozbiljno shvatili i nastojali na njega odgovoriti preuzimanjem evanđeoskih savjeta, tj. životom u redovništvu. Tako su postupili i prvi Franjini sudrugovi. U tom duhu je i sam Franjo njima i svima iza njih dao jasne naputke i ostavio dragocjenu duhovnu baštinu. Snagom Božjega Duha, koji je bio na djelu i kod Franje i u njegovoj duhovnoj baštini, opstalo je tijekom svih ovih osam stoljeća Franjevačkog pokreta trajno jedinstvo među svim generacijama Franjinih sinova i kćeri. Radikalno nasljedovanje Krista je uvijek ujedno i proročki znak Crkve u konkretnom vremenu i ambijentu. A taj znak je namijenjen i Crkvi i svijetu i potreban je i jednom i drugom.

I vi, današnji članovi velike Franjevačke obitelji pozvani ste, poput vašega Utemeljitelja i tolikih drugih njegovih sljedbenika – otvarati se sadašnjosti i budućnosti prepoznajući u svakidašnjici nazočnost i djelovanje utjelovljenog Sina Božjega, koji je „isti i jučer i danas i zauvijek“ (Hebr 13,8).

Duh sv. Franje u vašem životu i djelovanju

Suvremeno naše društvo treba, kao i ono jučerašnje, duh sv. Franje, jer treba Krista. A Franjo je uspijevao Kristov duh širiti oko sebe i ostaviti ga svojim sljedbenicima u baštinu. Taj 'franjevački duh' sastoji se u vjerodostojnom nasljedovanju Krista, živeći s Kristom, od Krista i za Krista, propovijedajući i riječima i djelima njegovo Evanđelje, radeći na vlastitom obraćenju i pomažući u obraćenju drugih te zalažući se i brinući se za spasenje duša. 

Sve to podrazumijeva trajnu vjernost Kristovoj Crkvi i njezinu nauku, odnosno njezinu vodstvu i učiteljstvu, kako je to i sv. Franjo pokazao svojim vlastitim primjerom i naučavao svojim riječima. Jer, on nikada nije dopustio da se i najmanje odijeli od onih koje je prepoznao kao Božje glasnike u Kristovoj Crkvi. Imao je i Franjo svojih muka, gorkih razočaranja i nesporazuma, ali je uspijevao uvijek nadići ograničenosti pojedinih osoba i nebitnih događanja, gledajući pred sobom svoga božanskog Učitelja i slušajući njegove riječi: “Oče, posveti ih u istini, tvoja je riječ istina“ (Iv 17,17).

Trebamo svi zajedno moliti zagovor sv. Franje da svima nama Duh Sveti uvijek prosvjetljuje pamet i pokreće srce kako bismo svi ostali vjerni Kristu i njegovoj Crkvi i u aktualnim izazovima i poteškoćama naše životne sredine. 

Zacijelo se osjećate ponukanim da, kao Franjini duhovni sinovi i kćeri, današnjim ljudima, našim sunarodnjacima i suvremenicima, zorno pokazujete sliku svoga Utemeljitelja, za kojega njegovi životopisci tvrde da je bio „vir catholicus, totus apostolicus“, tj. katolički, potpuno apostolski čovjek.

Uvijek u zajedništvu s Crkvom

I za vas je potrebno da se istinski trudite ići stopama Kristovim (usp. 1 Pt 2,21) slijedeći svoj dragocjeni uzor - sv. Franju, koji je sav živio za Krista i njegovu Crkvu. Budete li tako živjeli, vaš će život, poput Franjina, biti to vjernija slika Krista Spasitelja, poslušnog, djevičanskog i siromašnog.

Time ćete učinkovitije svjedočiti za njegov dar spasenja i taj dar izmoliti i 'isposlovati' mnogim dušama naših suvremenika. 

Važno je i za vas, kao i za cijelu našu domovinsku Crkvu, da slijedite i uvažavate od Crkve autentično iznošeno i tumačeno njezino učenje, kako bi se izbjegle zabune i neugodnosti pa i nepotrebni nemiri, koji su uvijek bili štetni za jedinstvo i plodnost Crkve.

Potičemo vas i ovom prigodom da rado slušate i uvažavate što govori Crkva i što od vas očekuje! Ispunjavajte rado i njezine želje kad se radi o učvršćenju i proširenju Božjeg kraljevstva u dušama vjernika i drugih naših suvremenika. Posvećujte sami sebe u duhu svojih redovničkih Pravila, koja su plod Božjega nadahnuća i putokaz kako se Evanđelje Kristovo provodi u djelo! Vaš sveti Osnivač jasno ističe da mu je sam Bog objavio kako će živjeti, da Pravila dolaze od Boga i da se moraju doslovno vršiti. Zacijelo vam je poznat suvremeni nauk Crkve, istican u više navrata i od vaših redovničkih poglavara, kako je vaša redovnička poslušnost nasljedovanje samoga Krista u njegovoj poslušnosti Ocu i u njegovom spasiteljskom poslanju u svijetu. Očekuje se s pravom od svakog člana vaših zajednica, koji je svjestan svoje uloge u zajednici Crkve, da se trudi kako ne bi izdao osnovna nadahnuća svoga zavjeta poslušnosti, nego da se uvijek ravna prema Isusovu primjeru, premda to katkada može biti i teško. Ispravan primjer starijih članova u vašim zajednicama pomoći će mladima više nego mnoga teorijska predavanja i razmatranja o poslušnosti. 

Nerijetki su Pape, pa i u prošlom stoljeću, uvijek iznova isticali Franjevački red kao evanđeoski autentičan. Kao takav zaslužuje divljenje, simpatije i povjerenje ljudi samo ako pohlepa za posjedovanjem zemaljskih dobara nikako ne prodre u franjevačke samostane i u duše Franjinih sljedbenika. Pape podsjećaju na poznatu istinu da je Franjo svoj Red osnovao na dubokim temeljima savršenog siromaštva. Zato bi to savršeno siromaštvo trebalo biti posebno obilježje Franjevačkog reda posvuda gdje se on nalazi. Članovi Reda - u duhu Franjinog stava – ne bi smjeli ništa vlasnički posjedovati, ni pojedinačno ni u zajednici. Za sv. Franju, kako to stoji i u Pravilima (usp. pogl VI.) slava najuzvišenijeg siromaštva je to što je braću siromaštvo učinilo baštinicima i kraljevima nebeskog kraljevstva, osiromašilo ih je u stvarima, a uzvisilo u krjepostima. 

Franjo stavlja svu brigu za uzdržavanje svoje braće u ruke Božje Providnosti. A ona će braću to više pomagati što oni budu vjerniji siromaštvu.

To ujedno znači da onoliko koliko se braća budu udaljila od siromaštva, toliko slabiji će biti rezultat njihova apostolskog života i rada, jer će se i ljudi udaljiti od njih.

Specifičnost franjevačke duhovnosti

Nema sumnje da su sv. Franjo i cijeli Franjevački pokret, tj. svi redovi nastali iz toga pokreta, učinili mnogo za Crkvu, kao i za duhovnu i kulturnu obnovu i napredak društva, odnosno svijeta, i to upravo zahvaljujući svome siromaštvu. Analizirajući povijest Franjevačkoga pokreta i Franjevačkih redova - muških i ženskih - može se ustanoviti da je bilo uvijek šteta i za sam pokret, tj. Redove, odnosno za franjevačku karizmu, kao i za one kojima su franjevci i franjevke bili poslani od Božje providnosti, odnosno od Crkve, kada su braća ili sestre napuštali ideale svoga svetog Utemeljitelja i vodili međusobno ili s drugima u Crkvi ili u društvu rasprave o siromaštvu, odnosno o pravu na posjedovanje materijalnih dobara. 

Pape ističu da pravi franjevački duh iziskuje veliku, savršenu poniznost, koja uključuje potpuno povjerenje u Božju providnost i poslušnost Crkvi i vlastitim redovničkim poglavarima te potpunu neovisnost odnosno nenavezanost na materijalna dobra po zavjetima siromaštva i djevičanstva, odnosno čistoće.

Nema sumnje da je franjevaštvo specifičan stil života koji zahtijeva herojstvo. Ali ono je i utemeljeno na posebnom Božjem pozivu. Ono može računati na posebne darove Duha Svetoga i može biti izvor izvrsnih utjeha, koje proizvode slatke plodove istinske radosti, kako je zabilježeno od životopisaca Reda još iz prvih njegovih godina.

Osjetljivi za potrebe ljudi

Crkva danas promatra i vaše redovničke kuće - samostane kao svojevrsne duhovne centrale, koje svoju životnu okolinu opskrbljuju snažnom energijom ispravnog življenja. Svojim riječima i primjerom svoga života vi, kao redovnici i redovnice, pokazujete ne samo članovima Crkve, nego općenito ljudima put ispravnog, kreposnog života. Tako ujedno učvršćujete temelje svakog normalnog ljudskog društvenog poretka.

Cijela Crkva, pa tako i naša domovinska, s pravom očekuje od vas, članova velike i zaslužne Franjevačke zajednice, da se vaša nazočnost i danas u svijetu suvremenih i naših domaćih izazova, problema i šansi očituje u službi i u ljubavi prema ljudima u duhu primjera vašeg velikog Utemeljitelja asiškog Siromaška, a to znači u duhu Isusa Krista. Slično se očekuje i od Bogu posvećenih osoba u drugim redovničkim družbama, koje će uzvišene ciljeve svoga poziva ostvarivati u vjerodostojnom i ustrajnom nasljedovanju svojih svetih utemeljitelja i utemeljiteljica. Ali, primjer sv. Franje sadrži doista jedinstvenu originalnost koja se razlikuje od sličnih primjera drugih velikih duša i svetih utemeljitelja. Zato i ima Franjin primjer tako privlačnu snagu. Doista je upadljiva činjenica da sv. Franjo ni nakon osam stotina godina nije ništa izgubio od svoje svježine, privlačnosti i životnosti, te se i danas kao i kroz sva dosadašnja stoljeća njemu dive i kršćani i nekršćani. On pripada cijelom čovječanstvu.

Kako to da sv. Franjo ima utjecaja na tolika i tako raznovrsna ljudska srca? Zacijelo i zbog prepoznatljivog i vjerodostojnog evanđeoskog njegova stava, držanja, koji trajno ižaruje i socijalnu poruku, a koja je uostalom bitna sastavnica Kristove Radosne vijesti. Kad god bi Franjo propovijedao recimo o pravednosti ili o nužnosti dijeljenja, on bi tada ujedno pojašnjavao i vječnu i bitnu vrijednost Isusovih blaženstava. Sama struktura povijesti čovječanstva, a pogotovo sama srž Kristova Evanđelja, nezamislivi su bez tih blaženstava.

Voljeti današnjeg našeg čovjeka i njemu istinski pomagati, znači sigurno ulijevati u njegovo beznađe kršćansku nadu. Znači također zalagati se odlučnije za obespravljene potičući i njih same da više drže do svoga dostojanstva i da se ne umaraju u traženju povratka oduzetog im dostojanstva i mnogih od njihovih neupitnih osnovnih ljudskih prava i sloboda; znači zalagati se za duhovnu i materijalnu obnovu pojedinaca, skupina i cijele zemlje; poticati sve žrtve rata na velikodušno opraštanje i pomirenje s drugima pa i s neprijateljima – sve u duhu Franjinog hvalospjeva: „Hvaljen budi, moj Gospodine, za sve one koji iz ljubavi prema tebi opraštaju i slabosti, nevolje i progonstvo podnose…..“

Otvoreni za budućnost

Potičemo vas, braćo i sestre, članovi velike Franjevačke obitelji, koji Božjom providnošću živite i zauzeto djelujete na području naših nad/biskupijskih zajednica u Bosni i Hercegovini i gdje, osobito vi braćo franjevci, niste od jučer nego više od sedam stoljeća, ujedinite se u žarkoj, iskrenoj molitvi svomu velikom duhovnom ocu Franji i molite osobito za sebe i svoje zajednice:

- Ti si, sveti naš oče Franjo, svoje suvremenike uspio približiti Kristu; pomozi i nama da mi svoje suvremenike također približimo Kristu, u ovom našem kritičnom i dramatičnom vremenu i podneblju.

- Ti si cijelim svojim srcem suosjećao s poteškoćama ljudi svoga vremena; pomozi da i mi imadnemo svoja srca naslonjena na Kristovo Božansko srce, u kojem ima mjesta za sve ljude, te da i mi mognemo spremno nositi i rješavati terete i probleme našeg životnog ambijenta: socijalne, kulturne, društvene, privredne, moralne, političke i sve druge jade današnjih ljudi u našim selima i gradovima, njihove zbunjenosti, frustriranosti, razočaranja, zastranjenja, nemire i neizvjesnosti.

- Pomozi nam da tu pomoć, koju trebamo i želimo drugima pružiti, obučemo u ruho Kristova Evanđelja, kako bi i za kršćane i nekršćane naše zemlje i našeg vremena Krist zasjao kao jedini „Put, Istina i Život“ (Iv 14.6), tj. kao istinski Spasitelj i Usrećitelj čovječanstva.

Dok vam zahvaljujemo za svu vašu dosadašnju vjernost Kristu i vašu apostolsku revnost za dobro duša suvremenika, u duhu saborskih i posaborskih dokumenata te naputaka i odluka posljednjih Papa, potičemo vas da s kršćanskom nadom i optimizmom izgrađujete današnjicu spremajući se i za sutrašnjicu – vremenitu i vječnu.

Zato vas potičemo:

- Neka ljubav prema Kristu i njegovoj Crkvi bude u središtu vaših briga i nastojanja!

- Primajte s povjerenjem smjernice koje naša Crkva određuje i odluke koje ona donosi na različitim područjima crkvenog života na dobro svih njezinih članova!

- Dajite i dalje svjedočanstvo vjernosti svoje redovničke zajednice Petrovoj Stolici i mjesnoj Crkvi na čelu s njezinim Biskupom!

- Sudjelujte svjesno i angažirano, u duhu karizme svoga Reda, u volji i nakani Crkve da učinkovito pomogne posrnulom, klonulom i dezorijentiranom čovjeku našeg podneblja!

- Prihvatite svjesno i odgovorno sadašnju situaciju i izazove s kojima se sučeljava naš hrvatski narod u ovoj zemlji, kao i drugi narodi oko nas, opterećeni još mnogim i otvorenim ranama ratne pustoši, nepravde i beznađa, i naviještajte mu Krista evanđeoskom strpljivošću i na način koji će im najviše pomoći u njihovim životnim situacijama.

- Neka svaki član vaše zajednice bude svjestan da je na temelju svoga krsnog i redovničkog poziva dužan sudjelovati u poslanju naše domovinske ali i sveopće Crkve, u skladu s apostolatom koji vrši u svojoj redovničkoj zajednici i koji ona obavlja u zajednici Božjeg naroda u našoj zemlji i po cijelom svijetu.

Molimo za sve vas Krista, Dobrog Pastira da vam – po zagovoru Presvete Bogorodice Marije, koju je sv. Franjo osobito častio, kao i vjernog Kristovog Sluge sv. Franje te sv. Klare i drugih svetih članova Franjevačkih redova - omogući radostan i blažen susret s njime na pragu vječnosti.

Neka Vas sve blagoslovi Trojedini Bog, Otac i Sin i Duh Sveti!

Vaši biskupi:

Vinko kardinal Puljić, nadbiskup metropolit vrhbosanski i predsjednik BK BiH, v.r.

Mons. Franjo Komarica, biskup banjolučki, v.r.

Mons. Ratko Perić, biskup mostarsko-duvanjski i apostolski upravitelj trebinjsko-mrkanski, v.r.

Mons. Pero Sudar, pomoćni biskup vrhbosanski, v.r.

III. APELI, IZJAVE, PISMA, PRIJEDLOZI I PRIOPĆENJA BISKUPA BK BIH S OBZIROM NA DRUŠTVENO-POLITIČKA PITANJA U ZEMLJI

APEL BISKUPA BK BIH DOMAĆOJ I SVJETSKOJ JAVNOSTI U VEZI S VRLO TEŠKIM STANJEM 
U NJIHOVIM BISKUPIJAMA

Banja Luka, 15. 07. 1998.

Na svom 13. redovnom zasjedanju u Banjaluci od 13. do 15. srpnja 1998., mi, biskupi Bosne i Hercegovine razmotrili smo stanje katolika naše četiri biskupije. Izvješća o političkoj i socijalnoj situaciji u BiH, koja su nam izložena, pokazala su sliku vrlo teškog stanja. Sve četiri biskupije trpe zbog podijeljenosti zemlje na "entitete". Bolna je činjenica da su još uvijek gotovo dvije trećine naših vjernika izvan svojih domova. Iako je ova godina proglašena godinom povratka prognanika i izbjeglica, povratak u entitet Federacije BiH otežan je mnogim zaprekama, nerijetko i terorističkim činima; a u entitetu Republike Srpske nisu stvoreni ni osnovni zakonski uvjeti za siguran i uspješan povratak. Ratna razaranja, nezaposlenost, socijalna i politička nesigurnost, glavni su uzrok ne samo slabog povratka izbjeglica, nego često i iseljavanja onih koji su u Bosni i Hercegovini izdržali ratne strahote.
Politička situacija u Bosni i Hercegovini još uvijek je nejasna. Dobiva se dojam da nedostaje iskrenosti i političke volje, kako kod međunarodnih mjerodavnih predstavnika, tako i kod domaćih političara, za uspostavljanje pravne države na cijelom području Bosne i Hercegovine. Ponovno apeliramo na svjetske i domaće političare, posebno na političare hrvatskog naroda, da dosljedno provode dogovorene mjere normalizacije političkog i civilnog života na području oba entiteta. I ovaj put, vjerni svojim dosadašnjim stavovima, zauzimamo se za dosljedno poštivanje temeljnih ljudskih i građanskih prava i sloboda svakog pojedinca i naroda u BiH. Pozivamo na dijalog sve one koji, iako pripadnici raznih političkih opredjeljenja, miroljubivim putem mogu doprinijeti boljitku hrvatskog i svih ostalih naroda u BiH.
Spremni smo i ubuduće, računajući na pomoć katoličkih vjernika i ljudi dobre volje diljem svijeta, podupirati svaki pozitivan napor na političkom, ekonomskom i kulturnom području. Potičemo svakog vjernika, a posebno odgovorne u društveno-političkim strukturama, da iskreno i zauzeto promiču veliko djelo pomirenja među pojedincima i narodima. Katolička Crkva u BiH će i ubuduće davati karitativnom djelatnošću svoj poseban doprinos u ublažavanju svakodnevnih nevolja stanovništva, kao što je činila i tijekom teških ratnih godina. Zahvaljujemo katolicima i svim dobrim ljudima širom svijeta za dosadašnju obilnu pomoć pučanstvu BiH. Ta pomoć će biti nužna i u buduće, radi što bržeg saniranja teških posljedica ratnog razaranja.
Predstojeći rujanski izbori su nova prigoda da se demokratskim putem stvore još bolji uvjeti za normalizaciju života u BiH. Stoga potičemo sve svoje vjernike koji imaju pravo glasa, da iskoriste to pravo i ispune svoju građansku dužnost. Povjerenje poklonimo onim kandidatima koji se iskreno zalažu za dobrobit ove zemlje i svih njezinih stanovnika.
Sjećajući se riječi Svetoga Oca Ivana Pavla II., izgovorenih prošle godine u Sarajevu, da je "Božja zora već među nama", s pouzdanjem u Božju providnost, utemeljeno se nadamo boljim danima.
Vinko kardinal Puljić, nadbiskup metropolit vrhbosanski i predsjednik BK BiH, v.r.

Mons. Franjo Komarica, biskup banjolučki, v.r.

Mons. Ratko Perić, biskup mostarsko-duvanjski i apostolski upravitelj trebinjsko-mrkanski, v.r.

Mons. Pero Sudar, pomoćni biskup vrhbosanski, v.r.

PISMO BISKUPA BK BIH VISOKOM 
PREDSTAVNIKU ZA BIH CARLOSU WESTENDORPU:

„TRAŽIMO ODLUČNIJU PODRŠKU 
MEĐUNARODNE ZAJEDNICE U PROVODENJU 
ANEKSA 7 DAYTONSKOGA SPORAZUMA“

Sarajevo, 04. 12. 1998.

Ekscelencijo! Mi, niže potpisani katolički biskupi iz Bosne i Hercegovine obraćamo se Vama, kao glavnom predstavniku međunarodne zajednice; zaduženom za uspostavljanje pravne države na cijelom teritoriju Bosne i Hercegovine. Činimo to poglavito u ime onih članova naših biskupijskih zajednica koji su tijekom nedavnog rata protjerani ili izbjegli iz svojih domova i iz svoga zavičaja, a sada se žele vratiti. Poznato nam je da upravo njih niti domaći političari niti predstavnici međunarodnih organizacija zaduženih za omogućavanje povratka, dostatno ne pomažu. Naprotiv, nerijetko ih se i sprječava u ostvarivanju jednog od osnovnih njihovih ljudskih prava: - prava na imovinu odnosno na zavičaj. Općenito je poznato da se u ove tri godine vratio mali broj prognanika i izbjeglica, osobito na područje Republike Srpske.
Nedavno smo - 05.11.1998. - iz Banja Luke, s našeg susreta s episkopima Srpske Pravoslavne Crkve u BiH, zajednički "konstatirali žalosnu činjenicu da se povratku prognanih opiru oni koji su ovaj rat iskoristili za vlastiti interes" i ujedno ponovo zatražili "od međunarodnih i domaćih odgovornih predstavnika" - da svećenicima i vjernicima "ne onemogućavaju nego pomažu povratak".
Kao i u svakom našem dosadašnjem zajedničkom ili pojedinačnom javnom obraćanju domaćim ili međunarodnim političarima, tako i ovaj put tražimo ostvarenje prava na siguran povratak i život dostojan čovjeka na vlastitom posjedu i u svom zavičaju, ne samo za pripadnike svoje katoličke zajednice koji se žele vratiti nego i za pripadnike svake druge vjerske zajednice ili etničke skupine. Smatramo da je doista krajnje vrijeme da Vi osobno, odnosno međunarodna zajednica, koja ističe da na području cijele BiH želi što prije uspostaviti pravnu i socijalnu državu, ravnomjerno djelujete na domaće političare iz sva tri konstitutivna naroda u BiH, kako bi se stvorili isti pravni uvjeti za čitav teritorij BiH. Očekujemo odlučniju i učinkovitiju zajedničku akciju, kako političara tako i međunarodnih organizacija koje se bave zbrinjavanjem povratnika, kako bi se što prije ostvario povratak na svim prostorima BiH.
Apeliramo na Vas, da odlučno poduzmete sve potrebne pravne korake preko lokalnih vlasti, da se konačno započne i službeno evidentiranje svih koji se žele vratiti u svoj zavičaj i da im se pri povratku materijalno pomogne obnoviti vlastite domove i oživiti gospodarstvo potrebno za vlastito uzdržavanje.
Pomoću naših crkvenih karitativnih organizacija i sami želimo surađivati u naporima međunarodne zajednice i lokalnih vlasti oko uspostavljanja mirna zajedničkog života i svestrane obnove na području naših biskupija, tj. na području cijele Bosne i Hercegovine.

Vinko kardinal Puljić, nadbiskup metropolit vrhbosanski i predsjednik BK BiH, v.r.

Mons. Franjo Komarica, biskup banjolučki, v.r.

Mons. Ratko Perić, biskup mostarsko-duvanjski i apostolski upravitelj trebinjsko-mrkanski, v.r.

Mons. Pero Sudar, pomoćni biskup vrhbosanski, v.r.

PISMO BISKUPA BK BIH PREDSJEDNIŠTVU BIH, 
VIJEĆU MINISTARA BIH, OHR-U, OSCE-U, UNHCR-U 
I MEĐUNARODNOM CARITASU U VEZI S TEŠKIM SOCIJALNIM STANJEM KATOLIKA U BIH

Banja Luka, 14. 07. 1999.

Poštovana gospodo!

Mi biskupi, članovi Biskupske konferencije Bosne i Hercegovine, okupljeni na svom redovitom XVI. zasjedanju od 12. do 14. srpnja 1999. u Banjoj Luci, razmotrili smo na temelju izvještaja naših biskupijskih Caritasa pitanja koja se tiču povratka raseljenih i izbjeglih osoba u BiH, te socijalno stanje onih koji žive u BiH ili se u nju vraćaju, a posebno položaj starih, bolesnih i osoba s poteškoćama u razvoju.

I ovom prigodom potvrđene su već poznate ocjene o vrlo teškom stanju, u kojem se nalazi većina stanovnika, a napose povratnici. Nesigurno političko okružje, neriješena ustavna pitanja konstitutivnosti naroda, teška ekonomska situacija, velika nezaposlenost, vrlo sporo rješavanje povrata privatne imovine i drugi problemi velike su prepreke za značajniji povratak izbjeglica. Započeta privatizacija je dodatni kamen spoticanja pri odluci za povratak. Zabrinjava nas i nedosljednost međunarodnih čimbenika u obećanoj pomoći s obzirom na povratak prognanika i izbjeglica, povrat imovine i ostvarenje drugih ljudskih prava i sloboda. Imamo pouzdane podatke da se velik broj prognanih katolika žele vratiti. Stoga ne stoji tvrdnja nekih međunarodnih institucija da se Hrvati iz BiH ne žele vraćati na svoje.

Unatoč želji za povratkom i ostankom, mlade su obitelji, ne samo za vrijeme, nego djelomično i nakon rata u većem broju prisiljene na odlazak. Ostaju stare, bolesne i iznemogle osobe, od kojih se mnoge nisu u stanju brinuti za sebe. Među povratnicima u BiH vrlo je velik broj upravo takvih osoba.

Državne institucije, što iz financijskih, što iz strukturalnih razloga, a dijelom i iz nemara, nisu u stanju brinuti se za spomenute i druge skupine ugroženog stanovništva. Niske mirovine kao i neriješena pitanja mirovina iz susjednih zemalja, manjkavosti novonastale organizacije zdravstva te teškoće u zbrinjavanju starijih osoba, posebno nedostatak smještajnih kapaciteta, razlog su da su mnogi prepušteni sami sebi.

Za vrijeme rata navedene institucije u najvećoj mjeri nisu mogle funkcionirati. Tada smo preko svojih biskupijskih Caritasa i uz pomoć dobročinitelja iz inozemstva nastojali ublažiti nastale nevolje. Uspijevali smo kroz protekle ratne i poratne godine pribavljati hranu, odjeću, obuću, lijekove, sjetvu, pomoć za obnovu kuća, infrastrukture i drugo.

U posljednje vrijeme pomoć iz inozemstva osjetno opada, iako smo svjedoci da je dio našeg stanovništva ugroženiji nego čak i u ratu.

Caritas Biskupske konferencije Bosne i Hercegovine u posljednje dvije godine temeljito je analizirao svoju dosadašnju djelatnost, te postavio svoje daljnje zadaće. Uz stalnu brigu za primarnu pomoć najugroženijima dali smo prednost povratku prognanih, kao i projektima koji su usmjereni na zbrinjavanje starih, bolesnih i nemoćnih.

Budući da obavljamo posao od općeg društvenog interesa, za ostvarenje tako važnih programa tražimo i očekujemo financijsku i drugu pomoć od mjerodavnih državnih tijela, kao što je to praksa u svim demokratskim zemljama.

Radi toga Vam se obraćamo s molbom da između predstavnika Biskupske konferencije Bosne i Hercegovine i mjerodavnih državnih ustanova što prije započne razgovor o rješavanju spomenutih problema. Iako ovdje nastupamo u ime Katoličke Crkve u BiH, smatramo da i druge vjerske zajednice u našoj zemlji imaju pravo na sličan postupak.

Očekujemo Vaš pozitivan odgovor!

Vinko kardinal Puljić, nadbiskup metropolit vrhbosanski i predsjednik BK BiH, v.r.

Mons. Franjo Komarica, biskup banjolučki, v.r.

Mons. Ratko Perić, biskup mostarsko-duvanjski i apostolski upravitelj trebinjsko-mrkanski, v.r.

Mons. Pero Sudar, pomoćni biskup vrhbosanski, v.r.

PISMO BISKUPA BK BIH DOMAĆOJ I SVJETSKOJ JAVNOSTI - O NEKIM OSNOVNIM ŽIVOTNIM 
PITANJIMA CRKVE U BIH

Banja Luka, 14. 07. 1999.

Dragi vjernici!

Na 16. zasjedanju Biskupske konferencije Bosne i Hercegovine u Banjoj Luci od 12. do 14. srpnja 1999. razmatrali smo, na osnovi stručno pripremljenih izvještaja, između ostalog, i neka osnovna životna pitanja naše Crkve, kao što su poteškoće prognanih, pitanje imovine, mladih, nezaposlenosti, umirovljenika, zbrinjavanja starijih i bolesnih osoba. Učinili smo to iz osjećaja odgovornosti pred poviješću, iz odgovornosti za opće dobro i za dobro vas, povjerenih nam vjernika. Kao duhovni pastiri Katoličke Crkve u ovoj zemlji željeli smo imati što širi i dublji uvid u konkretno stanje životnih prilika i svojih vjernika i ostalih građana.

Bolno je pitanje prognanih i raseljenih osoba u ovom trenutku. Iz izvješća o dosadašnjim povratcima prognanih i raseljenih uočili smo da, uz redovite poteškoće, jedni obeshrabruju i priječe povratak, a drugi ga onemogućuju i zabranjuju. Žalimo što neki utjecajniji predstavnici međunarodne zajednice, unatoč izjašnjavanju za povratak, imaju neujednačena mjerila prema različitim nacijama i religijama. Više smo puta zamolili i zatražili od međunarodnih predstavnika da odlučno i zauzeto rade na povratku svih prognanih i raseljenih. Stoga, unatoč ovakvim neprilikama, iskreno se radujemo svakom ostanku i povratku na vlastita ognjišta. Kolikogod to bilo do sada brojčano maleno, ipak potvrđuje da je povratak moguć i služi kao primjer i poziv svima ostalima da se vrate na svoje.

Saslušali smo izvještaje o dosadašnjem velikom i mnogostrukom radu naših Caritasa. Ponovno zahvaljujemo svima koji se neumorno trude u izvršenju Kristove zapovijedi ljubavi. Čvrsto se nadamo da će planirani projekti od strane naših Caritasa, potpomognuti međunarodnim dobrotvorima, za ovu i sljedeće godine pomoći rješavanju teških prilika naših povratnika i svih drugih ugroženih ljudi.
Iako shvaćamo teško stanje u kojem se nalaze mladi ljudi, ipak smo zabrinuti izvješćem o nekim oblicima ovisnosti o drogi i alkoholu te o mladenačkoj delikvenciji. Pozivamo sve svećenike, redovničke i župne zajednice, kao i društvene institucije da pomognu mladima usmjerujući ih prema dobru.

Crkva ne može i ne želi zamjenjivati državne i druge institucije koje imaju obvezu i sredstva rješavati ta osnovna životna pitanja. No, ona će u duhu svoga poslanja i u skladu sa svojim mogućnostima i dalje služiti za socijalno ugrožene. Isus je rekao: "Što god učiniste jednom od ove moje najmanje braće, meni učiniste ... Što god ne učiniste jednom od ovih najmanjih, ni meni ne učiniste" (Mt 25, 40. 45). Stoga smo svi mi, u ovim osobito teškim vremenima, obvezatni, prema svojim mogućnostima, pomagati svim ljudima u potrebi, osobito "domaćima u vjeri" (Gal 6, 10).

Potičemo vas; dragi vjernici, da u molitvi budete ustrajni, u nevoljama neslomljivi, a Bog, gospodar ljudske povijesti, nagradio dobra vaše savjesti i vjere. 

Vaši biskupi:

Vinko kardinal Puljić, nadbiskup metropolit vrhbosanski i predsjednik BK BiH, v.r.

Mons. Franjo Komarica, biskup banjolučki, v.r.

Mons. Ratko Perić, biskup mostarsko-duvanjski i apostolski upravitelj trebinjsko-mrkanski, v.r.

Mons. Pero Sudar, pomoćni biskup vrhbosanski, v.r.

OTVORENO PISMO BISKUPA BK BIH 
PREDSJEDATELJU PAKTA O STABILNOSTI U JUGOISTOČNOJ EUROPI BODI HOMBACHU:

„ZAŠTO SE PROGNANICIMA I IZBJEGLICAMA I DALJE UPORNO OPSTRUIRA POVRATAK U NJIHOV ZAVIČAJ?“

Sarajevo, 23. 08. 2000.

Sudionicima samita Pakta o stabilnosti a jugoistočnoj Europi, koji je održan u Sarajevu 29. i 30 srpnja 1999. godine, uputili su Vinko kardinal Puljić, nadbiskup vrhbosanski, i mons. Franjo Komarica, biskup banjalučki, Otvoreno pismo sa zamolbom da se konačno omogući svim prognanicima i izbjeglicama povratak u njihov zavičaj. Utemeljeno smo tada dijelili nadu mnogih stotina tisuća obespravljenih žitelja Bosne i Hercegovine te Republike Hrvatske i SR Jugoslavije da će najodgovorniji politički predstavnici, kako lokalni tako i međunarodni, udruženim snagama konačno odlučnije pristupiti provođenju daytonskoga sporazuma u njegovoj najosjetljivijoj i najpotrebnijoj točci - u Anexu 7 - to jest u pitanju povratka prognanih i izbjeglih.
Godinu dana nakon toga, svjedoci smo nažalost, da dogovor u Sarajevu velikog broja europskih državnika uključujući i najmoćnije izvaneuropske države ni izdaleka nije donio očekivane plodove. Ispravljanje nepravde nanesene tolikim živućim. Žrtvama rata izbjeglicama, prognanicima te raseljenim osobama napose s područja Bosne i Hercegovine odvija se neshvatljivo sporo. To vrijedi posebno za područje entiteta Republike Srpske gdje se i prije sarajevskog summita Anex 7 daytonskog sporazuma jedva provodio.

Kao službeni predstavnici katolika u Bosni i Hercegovini dosljedni smo i ovaj put u svom dosadašnjem principijelnom stavu da svaki čovjek bez obzira na svoju vjersku ili nacionalnu pripadnost mora imati pravo na ravnopravnost s drugima i na sva osnovna ljudska prava i slobode pa tako i pravo na svoje vlasništvo i svoj zavičaj. Imajući u rukama službene podatke Ureda Visokog predstavnika kao i UNHCR-a od 08. 08. 2000. o tzv. manjinskim povracima (kako ružna i nedopustiva riječ!) u BiH u vremenskom razdoblju od 01. 0l. do 30. 06. 2000. godine, ne možemo ne izraziti svoju žalost nad doista bijednim rezultatima provedbe odluka Pakta o stabilnosti a dijelu tzv. manjinskog povratka, napose kad su u pitanja katolici; (Hrvati i drugi) na području Republike Srpske. Prema tim istim službenim podacima u prvih šest mjeseci ove godine vratilo se na područje RS 6.554 Bošnjaka muslimana a samo 474 Hrvata!!! Prema općinama u Republici Srpskoj podaci o povratku Hrvata su sljedeći: Banja Luka - 166; Brod - 23; Derventa - 6; Gradiška - 9; Jezero - 4; Kotor Varoš - 100; Modriča- 1; Mrkonjić Grad - 1; Orašje - 12; Pelagićevo - 73; Prnjavor - 6; Šamac - 38; Teslić - 18; Trebinje - 5; Vukosavlje - 12. Također prema spomenutim podacima nijedan katolik se u tom istom razdoblju nije vratio u ove općine RS u kojima su prije rata živjeli: Bileća, Bijeljina, Bratunac, Doboj, Gacko, Kostajnica, Dubica, Laktaši, Lopare, Ljubinje, Milići, Nevesinje, Novi Grad, Pale, Prijedor, Ugljevik, Vlasenica i Zvornik!

U istom službenom izvještaju stoji da se u vremenu od 01. 01. 1996. do 30. 06. 2000., dakle u 4 i pol godine, na područje Republike Srpske vratilo samo 1.090 Hrvata ( od preko 220.000 prognanih i izbjeglih katolika - Hrvata i drugih).
Tko je sve odgovoran od političkih dužnosnika domaćih i inozemnih da se na ovaj način zapravo cementira jedan od najtežih zločina protiv čovječnosti: oduzimanje prava na dom i domovinu, na svoj rodni kraj? Zbunjeni smo pred nedosljednošću svih onih odgovornih za sudbinu ljudi i naroda u ovoj zemlji kao i u njezinom okruženju, koji već više puta jedno zaključuju a drugo rade.

U ime istine i pravde, u ime Božjih i ljudskih prava koja štite dostojanstvo svakog čovjeka, ponovno dižemo svoj glas protiv faktičke legalizacije jednog od zločina protiv čovječnosti - oduzimanja prava na dom i zavičaj. Ne možemo i ne smijemo prihvatiti manipulaciju s prognanima i izbjeglicama niti obmanjivanje domaće i svjetske javnosti, a što čine pojedini domaći i međunarodni političari.
Ponovno apeliramo da se poštuju zakonski rokovi za donošenje pozitivnih rješenja za podnesene zahtjeve o povratku imovine kako od strane Ministarstva za izbjeglice i raseljena lica u Vladi RS tako i od međunarodne komisije (CRPC) i da se ta rješenja bez odlaganja provedu u djelo. Neshvatljivo je i neprihvatljivo da ni nakon godinu dana pa i više od datuma pozitivnog rješenja mnogi vlasnici kuća ili stanova ne mogu ući u svoje posjede.
Također ponovno molimo međunarodne predstavnike da provedu kontrolu trošenja sredstava koje oni daju namjenski za stvaranje nužnih preduvjeta tzv. manjinskom povratku. Tražimo još jednom da se, u skladu s Posebnim izvješćem o kršenju imovinskih prava Katoličke Crkve na području Banje Luke i susjednih općina i o kršenju slobode vjeroispovijesti katoličkih vjernika u biskupiji Banja Luka koje je 05. 04. 2000. donijela g. Gret Haller, ombudsman za ljudska prava za BiH, konačno vrate bespravno oduzeti crkveni objekti, župne kuće, pastoralni centri i samostani. Ne možemo pristati na nikakve političke, administrativne ili druge prepreke od strane općinskih ili drugih vlasti pri obnovi naših porušenih i devastiranih crkvenih objekata; naprotiv, očekujemo za to i financijsku pomoć kako od lokalnih tako i međunarodnih mjerodavnih čimbenika.
Također inzistiramo da vlasti Republike Srpske konačno rasvijetle sudbinu dvojice protuzakonito odvedenih svećenika Ratka Grgića, župnika u Novoj Topoli, i Tomislava Matanovića, župnika a Prijedoru, i njegovih roditelja o kojima je još 06. kolovoza 1997. godine Visoki dom za ljudska prava donio presudu u sporu protiv RS.
U nadi da će konstruktivni politički i drugi djelatnici konačno prevladati u pozitivnom rješavanju sudbine ove zemlje kao i cijele regije i sami izražavamo ponovno svoju spremnost da aktivno tome pridonesemo, posebno u građenju mostova povjerenja i suživota u međusobnom uvažavanju.

Vas molimo da se ne oglušite o ovaj naš ponovni apel, nego da provjerite ove naše navode i, shodno nadležnostima koje imate, odlučno pridonesete što skorijem pozitivnom rješavanju ovih gorućih problema!

Vinko kardinal Puljić, nadbiskup metropolit vrhbosanski i predsjednik BK BiH, v.r.

Mons. Franjo Komarica, biskup banjolučki, v.r.

Mons. Ratko Perić, biskup mostarsko-duvanjski i apostolski upravitelj trebinjsko-mrkanski, v.r.

Mons. Pero Sudar, pomoćni biskup vrhbosanski, v.r.

APEL BISKUPA BK BIH PREDSJEDNICIMA DRŽAVA - POTPISNICA DAYTONSKOG SPORAZUMA: SAD, VELIKA BRITANIJA, FRANCUSKA, RUSKA FEDERACIJA, NJEMAČKA I EU, BIH, RH I SRJ

Sarajevo, 14. 05. 2001.

Ekscelencijo!

Mi, niže potpisani biskupi Katoličke Crkve u Bosni i Hercegovini, brinemo se u prvom redu za duhovna dobra i potrebe katoličkih vjernika. Ali, kao građani Bosne i Hercegovine smatrali smo, i u ratnim i u poratnim godinama sve do sada, da je naša moralna obveza dijeliti patnje i nade sa svim našim sugrađanima, bez obzira na njihovu vjeru i naciju. Dizali smo i dižemo i dalje svoj glas za poštivanje nepovredivosti čovjekova dostojanstva i temeljnih ljudskih i građanskih prava i sloboda, osobnih i nacionalnih, a protiv bezakonja, nasilja ili zloporabe javne vlasti, bez obzira tko to činio. Više smo puta upućivali molbe i apele domaćim nositeljima vlasti, kao i predstavnicima međunarodne zajednice u Bosni i Hercegovini da se zaustavi nasilje i bezakonje i da se isprave velike nepravde učinjene u ratu i nakon rata.
Nažalost, do sada od toga nije bilo znatnije koristi. To se posebno odnosi na one naše apele u kojima smo se zauzimali za članove naše pokrajinske Crkve, koji su uglavnom pripadnici hrvatskoga naroda. Oni se, kao najmalobrojniji od tri konstitutivna naroda u Bosni i Hercegovini, od Daytonskog sporazuma sve do sada, nalaze u još težem diskriminacijskom položaju! U Bosni i Hercegovini još uvijek, nažalost, vlada zakon jačega i bezobzirnijega, a ne zakon istine i pravde! Nacionalno pitanje Hrvata, kao konstitutivnog naroda u Bosni i Hercegovini, nije riješeno.
Od svih prognanih i izbjeglih osoba, prema službenim podacima visokoga predstavnika za Bosnu i Hercegovinu, začuđujuće mali broj Hrvata uspio se do sada vratiti u svoj zavičaj, zbog očite opstrukcije lokalnih vlasti, napose u entitet Republike Srpske, koji obuhvaća pola države (iako su Srbi zastupljeni s 31 % pučanstva), gdje ih se od 220.000 vratilo do kraja 2000. godine samo 3845! S dubokom žalošću Vas izvješćujemo da je izostala također nužna pravna, politička i materijalna pomoć međunarodne zajednice za masovniji povratak kao i za održiv ostanak Hrvata povratnika!
Službeni predstavnici međunarodne zajednice u Bosni i Hercegovini su nekim očito nepravednim odlukama i postupcima posebno u posljednje vrijeme (a koji su Vama zacijelo poznati) obeshrabrili Hrvate koji se žele vratiti u svoj zavičaj, i zaplašili mnoge koji se nalaze u Bosni i Hercegovini potičući ih na iseljavanje.
Kao kršćani naviještamo i promičemo među ljudima i narodima praštanje i pomirenje kao jedan od nužnih uvjeta za sretnu budućnost ove zemlje. Iako kao njezini građani podupiremo pravedno suđenje svakomu tko je počinio zlodjelo, ne možemo ne istaknuti činjenicu da međunarodni sud u Den Haagu spremno izriče presude nad Hrvatima, dok uglavnom ne procesuira ratne zločine počinjene nad Hrvatima - katolicima.
Neprihvatljiva je praksa međunarodne zajednice u Bosni i Hercegovini da se otvoreni politički problemi hrvatskoga naroda, prouzročeni značajnim dijelom i njezinom krivnjom, rješavaju antidemokratskim metodama i primjenom sile, tj. stvaranjem još većih problema, a ne konstruktivnim dijalogom i uvjerljivim argumentima.
Ako je daytonski sporazum značio zaustavljanje rata, a ne definitivno mirovno rješenje za narode Bosne i Hercegovine, kako nam tvrde neki međunarodni predstavnici, ovim apeliramo na Vas, kao predstavnika zemlje supotpisnice toga ugovora, da poduzmete potrebne mjere kako bi se iz daytonskog sporazuma uklonile bitne zapreke i tako konačno počela ostvarivati konstitutivnost, tj. puna ravnopravnost sva tri naroda na području cijele zemlje. Samo će tako biti moguć povratak i opstanak Hrvata i pripadnika drugih naroda u daleko većem broju nego do sada u njihov zavičaj na području cijele zemlje.
Bez hrvatskoga naroda, kao jednoga od tri konstitutivna naroda u Bosni i Hercegovini, i bez povratka svih na svoje, Bosna i Hercegovina nije moguća kao zemlja zajedništva u različitosti i kao proklamirani model višenacionalne i plurireligiozna Europe.

Vjerujući da je ovo i Vaš demokratski ideal, očekujemo da ćete sa svom ozbiljnošću uvažiti ovaj naš apel!
Izvolite, Ekscelencijo, primiti izraze našega dužnog poštovanja!

Vinko kardinal Puljić, nadbiskup metropolit vrhbosanski i predsjednik BK BiH; 

Mons. dr. Franjo Komarica, biskup banjolučki; 

Mons. dr. Ratko Perić, biskup mostarsko-duvanjski i apostolski upravitelj trebinjsko-mrkanski; 

Mons. dr. Pero Sudar, pomoćni biskup vrhbosanski. 

POZIV BISKUPA BK BIH VJERNICIMA NA PRAVOVREMENU REGISTRACIJU I IZLAZAK 
NA IZBORE, 05. 10. 2002. GODINE:

„USUSRET IZBORIMA U BIH, 05. LISTOPADA 2002.“
Sarajevo, 27. 05. 2002.

U više navrata smo mi, katolički biskupi BiH, u godinama nakon rata pozivali vas vjernike kako u zemlji, tako i one izbjegle u inozemstvu, u prvom redu u Republici Hrvatskoj, te u mnogim drugim zemljama da iskoristite svoje građansko pravo i ispunite svoju građansku dužnost odazivajući se pozivu na izbore. Pri tome smo bili vođeni željom da svi skupa doprinesemo normalizaciji života i općem dobru u ovoj ratom izmučenoj zemlji u kojoj su i naši duboki korijeni vjernički i nacionalni.
To činimo i ovaj put pred izbore koji su predviđeni 5. listopada ove godine.
Svjesni svoje suodgovornosti i u duhu dosadašnje naše solidarnosti sa svima koji u ovoj zemlji, na svojim pradjedovskim ognjištima, i u buduće žele živjeti životom dostojnim čovjeka pozivamo i ovaj put sve vas, katoličke vjernike, kao i pripadnike drugih vjeroispovijesti, s područja BiH, koji kao izbjeglice boravite u Republici Hrvatskoj ili drugim zemljama širom svijeta da se pravovremeno registrirate za izbore, te da sudjelujete na jesenskim izborima. Proces registracije traje do 20. lipnja ove godine i uvjet je da se kasnije putem pošte može sudjelovati na jesenskim izborima. Cijeli proces ovaj put je vrlo pojednostavljen i neće za vas značiti nikakve posebne materijalne izdatke.
Vlasti u zemljama, u kojima kao izbjeglice boravite, koliko nam je poznato, garantiraju da vi svojim registriranjem i sudjelovanjem na izborima ni na koji način ne ugrožavate svoja sadašnja prava. Ali, istovremeno vi stvarate uvjete da oni koji žive u BiH ili će se u nju vratiti, imaju svoje predstavnike u ovdašnjoj vlasti i da mnogi od vas, bez obzira da li ćete se vratiti ili ne, možete u BiH preko svojih predstavnika u vlasti puno brže doći do svojih oduzetih prava, posebno prava na povrat imovine.
Odazivajući se na registraciju i izbore svjedočite u svojoj savjesti ali i pred svojom djecom i drugima pripadnost svome narodu i solidarnost s onima koji žive u BiH kao svojoj domovini. Ujedno aktivno doprinosite ispravljanju velikih nepravdi, te ispunjavate svoju vjernički dužnost u korist općeg dobra. 

Mons. Franjo Komarica 
biskup banjolučki

predsjednik BK BiH
IZJAVA BISKUPA BK BIH O KULTURNOM I 
VJERSKOM IDENTITETU HRVATSKOGA 
KATOLIČKOG NARODA U BIH

Travnik, 11. 09. 2003.

Mi, članovi Biskupske konferencije Bosne i Hercegovine, sastali smo se na izvanredno zasjedanje u Travniku, 9. rujna 2003., u povodu administrativnih, političkih i drugih pritisaka predstavnika međunarodne zajednice na politička i prosvjetna tijela hrvatskoga naroda u BiH s obzirom na stvaranje obrazovnog sustava, na uporabu jezika i pisma u tom sustavu, posebno na sadašnji asimilacijski program «administrativnog ujedinjenja dviju škola pod jednim krovom».
Poznata je činjenica da je Katolička Crkva, duboko ukorijenjena kroz duga stoljeća u duhovno i kulturno biće hrvatskoga naroda, dala nemjerljive plodove na svakom području njegove baštine i života. Ona je prva osnivala i vodila odgojno-prosvjetne ustanove, od dječjih vrtića do sveučilišta, trajno stvarala i promicala hrvatski jezik kojim je naviještala Evanđelje, slavila Boga, razvijala duhovnost i njegovala kulturu ovoga naroda. Osjećamo svoj dio povijesne odgovornosti za očuvanje i njegovanje vjerskoga, moralnoga i kulturnog identiteta hrvatskoga katoličkog naroda u BiH. Razumijemo da postoji potreba za zdravom školskom reformom u skladu s europskim standardima. Ali ne razumijemo i ne prihvaćamo da ta reforma bude instrumentom u zatiranju identiteta mladih naraštaja hrvatskoga naroda. Zato, vjerni načelima Kristova Evanđelja i crkvenoga nauka i poštujući autentične demokratske zasade, dižemo i ovom prilikom svoj glas u obranu temeljnih ljudskih prava i građanskih sloboda svakoga čovjeka i naroda. Smatramo da se samo tako ispravno poštuju međunarodne konvencije i o pravima djece i roditelja. Budući da se tek sada naziru sve opasnosti i ciljevi već dugo najavljivane reforme školstva, obraćamo se katoličkoj i hrvatskoj javnosti i svim mjerodavnim tijelima u BiH ovim Priopćenjem.
Već više puta ponavljamo da je dosadašnje nepravedno političko rješenje u BiH polučilo, čak i osam godina nakon svršetka rata, tek izrazito malen broj povratnika u odnosu na veoma velik broj prognanih i izbjeglih katolika. Uočavajući negativne posljedice čestih eksperimentiranja i političkih manipuliranja te strahujući da bi ovakvo provođenje reforme školstva u BiH moglo mnoge obitelji potaknuti da napuste ovu svoju domovinu, ističemo sljedeće točke: 
1. Kulturni i vjerski identitet. Hrvatski narod kao suveren, državotvoran i ravnopravan s drugima narodima u Bosni i Hercegovini, ima neotuđivo pravo čuvati i razvijati svoj nacionalni, kulturni i vjerski identitet. On time, prema međunarodnim dokumentima i standardima, ničim ne osporava i ne ugrožava nego afirmira nacionalna i kulturna prava drugih naroda i nacionalnih manjina u BiH.
2. Naziv i uporaba jezika. Hrvatski narod u Bosni i Hercegovini služi se hrvatskim jezikom, normiranim i govornim, i ima pravo svoj jezik nazivati vlastitim narodnim imenom, izučavati ga, na njemu svoju djecu poučavati u svim predmetima i upotrebljavati ga na svakom području svoga privatnog i javnog života i djelovanja. Smatramo da su jezične razlike među konstitutivnim narodima u BiH bogatstvo, a nasilno brisanje tih razlika značilo bi osiromašenje, jer se niječe mogućnost zajedništva u različitosti. 
3. Ustanove. Hrvatski narod u Bosni i Hercegovini ima naravno, povijesno i ustavno pravo na prosvjetne, znanstvene i druge ustanove odgoja i obrazovanja na hrvatskom jeziku s latiničnim pismom u cjelini svoga odgojno-obrazovnoga sustava. Posebno ističemo da ima pravo na škole s planom i programom na hrvatskom jeziku. Sadašnja reforma sa «zajedničkom jezgrom» na «zajedničkom» jeziku i posebnom skupinom nacionalnih predmeta unosi zabunu, otvorena je svakodnevnim incidentima i vodi k brisanju nacionalne grupe predmeta. Ovakva reforma vodi i neprihvatljivoj segregaciji i neprihvatljivoj «asimilaciji» učenika pod jednim krovom!

Stoga tražimo od hrvatskih političara u BiH da, dogovorno s predstavnicima međunarodne zajednice koji moraju jamčiti ravnopravnost svima, ostvare pravo na izdavanje udžbenika na hrvatskom jeziku i s obzirom na «zajedničku jezgru» i na nacionalne predmete. 
4. Mediji. Hrvatski narod u Bosni i Hercegovini ima također pravo na svoj tisak i elektronske medije, radio i televiziju s kanalima i programima na hrvatskom književnom jeziku i latiničnom pismu s ciljem suvremenog informiranja, odgoja, obrazovanja i promicanja svoje duhovne baštine i nacionalne tradicije. 
5. Roditelji - djeca. Imajući u vidu međunarodne dokumente o pravima djece i roditelja te načela, norme i praksu suvremene demokratski usmjerene škole u europskim zemljama, učenici svih uzrasta u školama kao pripadnici Katoličke Crkve u BiH imaju pravo na školski vjeronauk, tj. primati vjerski odgoj i obrazovanje u školi u duhu katoličkoga nauka i tradicije. Pokušaj nasilna nametanja nekoga «neutralnog» religioznog odgoja u školama u suprotnosti je s navedenim pravima i praksom jer ne omogućuje odgoj i ostvarenje vlastitoga vjerskog identiteta učenika. 
6. Nazivi ustanova. Katolička Crkva u hrvatskom narodu ima svoju dugu povijest, bogatu tradiciju i vjersku baštinu, svoje simbole i vrijednosti, svoje duhovne velikane i blaženike; književnike, znanstvenike, kulturne preporoditelje i narodne vođe o kojima je povijest izrekla svoj neprijeporno pozitivan sud. Hrvatski katolički narod ima pravo svoje škole, kulturne i znanstvene ustanove naslovljavati imenima svojih velikana. U školama mora biti mjesta za simbole iz duhovne i kulturne baštine hrvatskoga naroda kao što je to praksa u drugih europskih naroda.
7. Promjena ustava. Kao građani ove zemlje pozdravljamo javno napisane izjave kompetentnih predstavnika međunarodne zajednice da «Dayton naprosto treba mijenjati i te promjene shvatiti kao lijek ili uvjet bez kojeg se ne može». Očekujemo od predstavnika hrvatskoga naroda u BiH da od međunarodne zajednice traže da se konačno isprave nepravde i štete nanesene hrvatskom narodu Daytonskim sporazumom, a koje su «tihom revizijom» Daytona, tj. dodatnim ustavnim promjenama i zakonima, još više, nažalost, umnožene.

8. Referendum. Ako ova načela i prava nisu dostatno uvjerljiva i prihvatljiva, hrvatskom narodu u BiH u ovom odsudnom trenutku ostaje pravo, služeći se demokratskim sredstvima i poštujući ustavno uređenje, izjasniti se na referendumu, i od mjerodavnih međunarodnih foruma zatražiti zaštitu svojih vitalnih interesa i temeljnih uvjeta svoga opstanka u ovoj zemlji.

Vinko kard. Puljić, nadbiskup metropolit vrhbosanski, v.r. 

Mons. dr. Franjo Komarica, biskup banjolučki i
 predsjednik BK BiH, v.r. 

Mons. dr. Ratko Perić, biskup mostarsko-duvanjski i apostolski upravitelj trebinjsko-mrkanski, v.r. 

Mons. Pero Sudar, pomoćni biskup vrhbosanski, v.r.

IZJAVA BISKUPA BK BIH:

„TRAŽIMO uspostavU pravednOG zakonskOG sustavA I ukidaNJE nepravednE podjelE zemlje“
Mostar, 18. 03. 2005.

Na svome redovitom 33. zasjedanju u Mostaru, od 16. do 18. ožujka ove godine, mi, članovi Biskupske konferencije Bosne i Hercegovine, na temelju izvješća i prijedloga vijeća i komisija dajemo ovu Izjavu: 
Mnogo puta i na više načina upozoravali smo uoči, tijekom rata i u poraću, na očite nepravde, pozivali na pravedan i trajan mir, upućujući raznim naslovima izjave i apele sa željom da naš glas dopre do svih ljudi. Nazivajući zlo zlom, pozivali smo ljude i narode u ovoj zemlji, kao i one koji o njezinoj sudbini odlučuju, da se solidariziraju i zauzimaju za opće dobro, na ljudskom i Božjem putu.

Tako i ovom prilikom kada se s raznih strana i na razne načine u ime pravde ozakonjuje nepravda, u ime humanizma niječe čovjek, u ime ideologije ignorira istina, želimo javnosti ponoviti svoje stavove i osude bezakonja.
U povodu desetgodišnjega prestanka rata uvidom u stanje naše Katoličke Crkve, ističemo ne samo određene promašene projekte ugrađene u daytonski sporazum, protivne povijesti, sadašnjosti i budućnosti ove zemlje i njezinih naroda, nego i očite nepravde učinjene implementacijom toga sporazuma od 1995. godine. U kontaktu s nositeljima društvenoga života, napose s predstavnicima međunarodne zajednice, ne prestajemo u ime vjernika svojih biskupija, koji su u najvećem broju članovi hrvatskoga naroda, upozoravati na mnogobrojna gaženja ljudskih prava i nacionalnih sloboda. 
Najveću nepravdu vidimo u tome što se ratnim strahotama, etničkim čišćenjem i daytonskom nepravednom podjelom Bosne i Hercegovine katoličko pučanstvo u ovoj zemlji gotovo prepolovilo. Nije čudno što se tek poneke starije osobe odlučuju u takvo stanje vratiti, a mladi nastoje nepovratno otići. Toj pojavi pogoduje opće stanje u ovoj državi: od radne nezaposlenosti i životne nesigurnosti preko oružanih napada na život i imovinu do namjerne opstrukcije povratka. Bolna je činjenica što se međunarodne snage, koje su zadužene da se založe za izgradnju pravednog mira i ekonomske sigurnosti ljudi i za poštovanje narodnih identiteta, sve više doživljava kao predstavnike stranog protektorata i tražitelje vlastitih interesa. A još je bolnije što mnogi domaći političari, braneći parcijalne interese pojedinih skupina i stranaka, a sve pod izlikom interesa vlastitih naroda, omogućuju da se agonija građana i naroda ove zemlje nastavlja. 
Osim toga, te se nepravde od Daytona nadalje, pod okriljem međunarodne zajednice, očituju najviše na račun opstanka najmalobrojnijeg naroda, i to u pojedinim postupcima Haaškoga tribunala, u nametanju izbornih pravila, u rušenju zakonitih ustanova i legalno izabranih narodnih predstavnika, u nepravednu procesuiranju pojedinih ljudi, u zakonu o javnim medijima, u zapostavljanju hrvatskoga jezika, u reformi školskoga sustava, u ustroju grada Mostara. Tako se postupno Hrvate, od konstitutivnoga naroda, nedopustivo i neprihvatljivo pretvara u nacionalnu manjinu.

Smatramo da bez ravnopravnosti ljudi i naroda ova zemlja nema budućnosti kao država prava, slobode i zdrava napretka, kamoli pristupa ostalomu demokratskom svijetu.
Unatoč svemu, vjerujemo da je moguće na pravednim osnovama urediti ovu zemlju, u kojoj će svaki narod i građanin uživati jednaka prava i biti svoj na svome u svakom njezinu dijelu. 
Stoga iznova pozivamo domaće nositelje vlasti i službene međunarodne predstavnike da u ovoj državi Bosni i Hercegovini uspostave pravedan zakonski sustav ukidajući nepravednu, na etničkom čišćenju i na ratnim zločinima zasnovanu podjelu zemlje.
Uvjereni da će Bog, koji vodi povijest svakoga čovjeka i svakoga naroda, po zagovoru sv. Josipa, muža pravedna (Mt 1, 19), zaštitnika hrvatskog naroda i cijele Crkve, služeći se sposobnostima i pametima ljudi, dati građanima i narodima ove zemlje pravedan mir i red, pozivamo sve svoje vjernike, redovnike, redovnice i svećenike neka se pridruže našim zajedničkim molitvama za taj veliki Božji dar. 

Vinko kardinal Puljić, nadbiskup metropolit vrhbosanski i predsjednik BK BiH, v.r.

Mons. Franjo Komarica, biskup banjolučki, v.r.

Mons. Ratko Perić, biskup mostarsko-duvanjski i apostolski upravitelj trebinjsko-mrkanski, v.r.

Mons. Pero Sudar, pomoćni biskup vrhbosanski, v.r.

prijedlog BISKUPA BK BIH za 
društveno-pravNo uređenje BiH:

„BOSNA I HERCEGOVINA - IZVOR NESTABILNOSTI
 I PRIJETNJA MIRU ILI BUDUĆA ČLANICA EU“

Sarajevo, 29. 10. 2005.

Daytonskim sporazumom iz 1995. godine međunarodno priznata država Bosna i Hercegovina, koja je nastala raspadom bivše Socijalističke Federativne Republike Jugoslavije, podijeljena je u dva entiteta: Federaciju Bosne i Hercegovine i Republiku Srpsku. Takva nepravedna podjela zemlje de facto je ozakonila zakon jačega, a ne zakon pravde, što je rezultiralo nefunkcionalnošću i neodrživošću društvenog uređenja države. Iako je općeprihvaćeno mišljenje i u zemlji i među predstavnicima međunarodne zajednice uključenih u rješavanje budućnosti ove zemlje da je Daytonski sporazum zaustavio rat u zemlji, ali nije donio pravedni i trajni mir za njegova tri konstitutivna naroda: Bošnjake, Srbe i Hrvate, ipak su ga mnogi i međunarodni, a i neki domaći političari tumačili kao "nedodirljivu činjenicu". Stoga je u ovih deset godina nakon Daytona izostao svaki ozbiljan razgovor o nužnim ustavnim promjenama koje bi postigle poželjni trajni mir u zemlji i ujedno prikladnost zemlje da uđe u proces europskih integracija kao civilizirana, demokratska, pluralistička (multietnička, multikulturalna, multireligijska) država, s ostvarenim visokim standardima ljudskih prava i sloboda. 

Dosadašnje političko uređenje ove višenacionalne države prema dvostrukim standardima koji se manifestiraju u postojanju tri različita ustava - dva za dva entiteta i jedan za cijelu državu, a koji međusobno nisu u suglasju, ima za posljedicu nemogućnost funkcioniranja Bosne i Hercegovine i sprječava njezin poželjni i potrebni demokratski razvitak. Umjesto napretka i integracije, bosanskohercegovačko društvo je sada, deset godina nakon Daytonskoga sporazuma, prema svim ozbiljnim analizama, u dubljoj političko-socijalnoj krizi nego u vrijeme njegova potpisivanja. 

Stanje hrvatskoga naroda 

Prihvaćanjem ovako nepravednog uređenja kojim su tri konstitutivna naroda BiH: Bošnjaci, Srbi i Hrvati - smješteni u dva politička entiteta, i to neravnomjerno, najviše je donio štete pripadnicima hrvatskoga naroda čiji su predstavnici uvijek prvi potpisivali sve što su tražili predstavnici međunarodne zajednice da bi se okončala tragedija u BiH. Iako su najmalobrojniji i najveće žrtve rata (USIA) - prognano ih je 67 %, a vratilo se do sada samo 13 %, a žrtve su, nažalost i Daytonskog sporazuma jer kao konstitutivni narod nemaju ni prava manjine, Hrvati, kao najstariji narod u BiH, traže samo da u pravima i dužnostima budu izjednačeni s druga dva naroda u toj zemlji. Odredbama Daytonskoga sporazuma su dokinuti dogovori i zaštitni mehanizmi iz Washingtonskog sporazuma i tako omogućeno da Bošnjaci u entitetu FBiH, a u Srbi u entitetu RS-a jednostavnom većinom donose zakone ne obazirući na stavove ili poziciju Hrvata. Bez i protiv predstavnika hrvatskog naroda u vlasti, sazivaju se sjednice Vlada i Parlamenata i donose odluke. 

Godinama nakon rata konstitutivnost pojedinog naroda tumačila se tako da su u RS-u bili samo Srbi, a u FBiH samo Bošnjaci i Hrvati konstitutivni. Tako je bilo do odluke Ustavnog suda iz 2000. godine kojom je određeno da su sva tri naroda podjednako konstitutivni u svakom dijelu BiH. No, ta odluka u mnogim bitnim segmentima ne provodi se u praksi. Primjerice, u BiH se biraju tri člana državnog Predsjedništva koji su vrhovna izvršna vlast u zemlji. Iz RS-a se bira srpski član Predsjedništva, a iz FBiH se biraju hrvatski i bošnjački članovi Predsjedništva. To znači da Hrvat ili Bošnjak koji živi u RS-u, a Srbin iz FBiH, nema pravo biti kandidiran za člana državnog Predsjedništva, što je izravno kršenje europske konvencije o ljudskim pravima koja definira pravo svake osobe da bira i bude izabrana u tijela vlasti. 

Pod izlikom da takvu situaciju želi promijeniti i nepravdu ispraviti, visoki predstavnik Wolfgang Petritsch 2002. godine pokušava ostvariti odluku Ustavnog suda o konstitutivnosti sva tri naroda i proglašava (nameće) ustavne promjene u FBiH, a političarima u RS-u da sami prihvate kozmetičke izmjene Ustava RS-a. Tako provedene ustavne promjene temeljito pogoršavaju u cijeloj BiH pravni položaj Hrvata kao jednog od konstitutivnih naroda. Prema Daytonskom sporazumu, Hrvati su u FBiH, barem načelno, bili ravnopravni jer su u najvišim tijelima vlasti bili jednakopravno zastupljeni kao i Bošnjaci. Petritschevim ustavnim promjenama uvodi se ključ prema kojemu primjerice Vladu RS-a čini 9 Srba, 5 Bošnjaka i 3 Hrvata. Dakle, taj entitet ostaje "u rukama" Srba jer mogu demokratski nadglasati Hrvate i Bošnjake zajedno. Tu položaj Hrvata nije promijenjen u odnosu na odredbe Daytona. Međutim, njihov položaj se posve mijenja u Federaciji BiH, jer Vladu FBiH formira 9 Bošnjaka, 5 Hrvata i 3 Srbina i time FBiH prelazi "u ruke" Bošnjaka. Što to u praksi znači, vidi se kod donošenja bilo kojega zakona, pa i onih od vitalnog interesa za hrvatski narod. Nakon što i takve zakone (školstvo, mediji, policija...) nadglasavanjem većine prihvati Zastupnički dom Federacije BiH, on ne stupa na snagu dok ga ne potvrdi Dom naroda BiH, gdje predstavnici naroda imaju pravo veta pozivajući se na vitalni nacionalni interes. Međutim, i tu je situacija prividno riješena, jer nakon pozivanja na vitalni nacionalni interes o tome ima li osnove da se proglasi vitalni nacionalni interes pojedinog naroda, ne odlučuje Doma naroda, nego u konačnici Povjerenstvo koje je ustanovljeno unutar Ustavnog suda FBiH. A u Ustavnom sudu članovi se imenuju tako da većinski narod ima više članova. U RS-u uopće nije uveden dvodomni parlament kao u FBiH ili kao u državi BiH, nego je uz Skupštinu RS-a uvedeno Vijeće naroda, koje ima puno manje ovlasti nego Dom naroda u BiH ili u FBiH. Iz ovoga je vidljivo da se u Vladama i u Parlamentima oba entiteta sve odluke mogu donositi bez Hrvata, a i protiv njih. 

Daytonski sporazum je kantonima u Federaciji BiH dao određene ingerencije prema kojima Hrvati donekle mogu prakticirati i konzumirati svoju konstitutivnost i ostvariti ravnopravnost u nekim segmentima. Sada, nakon nametnutih ustavnih promjena, Parlament FBiH, u kojemu potpunu dominaciju imaju bošnjačke političke elite, donosi propise kojima kontinuirano oduzima te ingerencije. Tako se neizravno, ali bitno ugrožava status hrvatskoga naroda i u Federaciji BiH (o Republici Srpskoj da i ne govorimo). Stoga je nerazumljiv prijedlog tzv. Venecijanske komisije koja predlaže ukidanje kantona, a jačanje entiteta. To bi značilo izravnu potporu podjeli BiH na srpski i bošnjački entitet - državu iz kojih bi Hrvata, koji su već sami Daytonskim sporazumom i njegovom implementacijom u BiH životno, ali i biološki ugroženi, te je upitna njihova opstojnost, trebalo nestati. Možda i ne znajući i ne htijući, članovi te i sličnih komisija, tragom nepravednog Daytonskog sporazuma i njegovom još nepravednijom implementacijom, definitivno dokidaju multietničku oznaku države BiH dajući tako nove razloge nacionalnim tenzijama na Balkanu. 

Osim na državnoj i entitetskoj razini, neravnopravnost hrvatskoga naroda u odnosu na druga dva može se uočiti i na primjeru grada Mostara koji je jedino regionalno, ekonomsko i političko središte u kojemu bi Hrvati mogli imati političku (relativnu) dominaciju kakvu imaju Bošnjaci u Sarajevu, Tuzli ili Zenici, odnosno Srbi u Banjoj Luci, Doboju ili Bijeljini, a to nije slučaj. Za razliku od ovih spomenutih gradova i svih drugih gradova i općina u BiH, zašto samo Mostar ima limite u zastupljenosti konstitutivnih naroda? 

Želi li se BiH kao demokratska i višenacionalna država?

U BiH se brani i opstaje, ili pak definitivno pada načelo multidržava. Mnogi prognani stanovnici Bosne i Hercegovine, koji su prisiljeni živjeti u drugim zemljama, pokazuju svojim primjerom da su kadri živjeti u dobro uređenim demokratskim državama. Takvo je razmišljanje i većine populacije koja je trenutačno u zemlji koja je sigurno voljna i sposobna živjeti zajedno i graditi ovu zemlju kao višenacionalnu, višekulturalnu i višekonfesionalnu državu. Građani i narodi u BiH imaju pravo na pravedan pravni okvir i nedvosmislenu potporu u ostvarivanu jednakopravnosti sva tri naroda i jamčenju svih osobnih ljudskih i građanskih prava i sloboda. 

Sigurno je da će ustavno-pravni položaj hrvatskoga naroda, a samim time i ostala dva naroda u BiH, biti pravednije i kvalitetnije uređen u jedinstvenoj, cjelovitoj i decentraliziranoj državi bez dosadašnje entitetske podjele. Ta snažna decentralizacija Bosne i Hercegovine bi morala ići u dva pravca: prema općinskoj i prema regionalnoj razini vlasti. Vlast na općinskoj razini morala bi biti postavljena proporcionalno po načelu «jedan čovjek jedan glas» i to je razina na kojoj bi se ostvarivala vlast građanskoga društva. Vlast na regionalnoj ili federalnoj razini bi morala biti limitirana, i to na način da se odredi minimalna zastupljenost svakoga od tri konstitutivna naroda u zakonodavnoj i izvršnoj vlasti. 

Općine kao administrativno-upravne jedinice već postoje i one bi mogle uglavnom nastaviti funkcionirati u sadašnjem obliku dok s regijama to nije slučaj. Umjesto zadržavanja dosadašnje nezgrapne i nepravedne disproporcije s dva entiteta i deset kantona u jednome od njih, trebalo bi pristupiti preustroju regionalne razine vlasti. Jedan od mogućih modela mogao bi biti sljedeći: Bosna i Hercegovina ustrojena u 4 kantona (odnosno regije, provincije, distrikta, federalne jedinice…): Sarajevski, Banjolučki, Mostarski i Tuzlanski s granicama formiranim po kriterijima ekonomske, prometno-komunikacijske, prirodne, povijesne, geografske i (više) nacionalne naravi. Uz eventualne korekcije, mogle bi biti preuzete regije kako ih je, za potrebe svoga djelovanja već formirala, primjerice, misija OSCE-a u BiH. Bilo bi, međutim, vrlo bitno odrediti da u svakom od četiri kantona (regije, federalne jedinice itd.) svaki konstitutivni narod mora imati najmanje 30 % udjela u zakonodavnoj i izvršnoj vlasti, (k)ako nikada pripadnici jednoga naroda ne bi mogli nadglasati pripadnike druga dva naroda. 

Zaključak 

Građani i narodi BiH su kroz povijest bili česte žrtve mnogih totalitarnih režima i raznovrsnih dominacija. Današnje stanovništvo te zemlje nosi traume komunizma koji je završio okrutnim i besmislenim ratom. Kada smo se ponadali miru i demokraciji, postali smo svojevrsnom žrtvom nepravednog mira. Desetogodišnje razdoblje nakon Daytonskog mirovnog sporazuma više je nego očito pokazalo da dosadašnje političko administrativno uređenje BiH ne omogućuje, zapravo sprječava pravedni i demokratski razvoj države. To je velik izazov i poziv svima, koji o budućnosti BiH odlučuju, prvenstveno supotpisnicima Daytonskog sporazuma, da učine još jedan nužan i hrabar korak kako bi zaustavljanje nepravednog rata prije deset godina konačno bilo sada okrunjeno ispravljanjem očito nepravednog mira. 

Ako međunarodna zajednica ne želi da BiH ostane i u budućnosti trajni izvor nestabilnosti i prijetnja miru na ovim prostorima, nego da se razvija kao civilizirana, demokratska, pluralistička (multietnička, multikulturalna, multireligijska država) s ostvarenim visokim standardima ljudskih prava i sloboda, onda to mora ne samo jasno kazati, nego i konačno sve poduzeti da bi BiH mogla krenuti tim putem i tako biti sposobna za poželjne i potrebne europske integracije. Nužni put za to je stavljanje izvan snage dosadašnjeg rješenja o podjeli zemlje na dva entiteta i nefunkcionalnog u političkom uređenju BiH. To uključuje i promjenu Ustava BiH kao uvjet za očekivani i potrebni početak pregovora o pridruživanju Europskoj uniji. Do sada su od strane međunarodne zajednice uloženi mnogi i napori i sredstva, ali je učinak mali zbog dosadašnjeg političkog sustava zemlje. Očito je da tako više ne treba raditi, a mi smo uvjereni da se treba i može bolje i svrsishodnije - za opće dobro, ukoliko se ima političke volje. 

Vinko kardinal Puljić

nadbiskup metropolit vrhbosanski

predsjednik BK BiH

IZJAVA BISKUPA BK BIH U POVODU NEDEMOKRATIČNIH PREGOVORA 
O IZMJENI USTAVA BIH

Mostar, 22. 03. 2006.

Prateći višemjesečni tijek pregovora o izmjeni Ustava BiH mi, katolički biskupi u Bosni i Hercegovini, sa žaljenjem konstatiramo da se promjena ovoga temeljnoga dokumenta državnosti i demokratičnosti naše zemlje izvodi na nedemokratičan i gotovo konspirativan način. Pitali smo se, a sada pitamo organizatore i sudionike pregovora o promjeni Ustava, kako i čijim ovlaštenjem mijenjaju Međunarodni mirovni sporazum iz Daytona bez sudjelovanja i suglasnosti svih država potpisnica i da se ne pitaju za mišljenje građani i narodi ove zemlje? Od kada se to međunarodni ugovori ne mijenjaju barem načinom na koji su i nastali?

Imajući u vidu Sporazum, koji je rezultat ovako provedenih pregovora, s pravom se bojimo da je riječ o izravnoj prijetnji boljoj budućnosti građana i ravnopravnosti naroda jer bi se ovom ustavnom kategorijom potvrdilo ratom provedeno i Daytonom ozakonjeno etničko čišćenje i nepravedna podjela Bosne i Hercegovine. Naime, kako se u ovako presudnome trenutku za našu zemlju, ne pitati, u ime koje se demokracije i kakve pravde, te kakve budućnosti Bosne i Hercegovine, uvodi entitetsko načelo odlučivanja u Zastupničkome domu (čl. IV, toč. 10 f), i ustavnom kategorijom sudbina ove zemlje predaje u ruke zastupnicima dvaju naroda koji jedini mogu osigurati "1/3 poslanika ili članova s teritorija svakog entiteta"?

Duboko žalimo da su ostali bez odjeka brojni naši apeli tijekom desetogodišnje "tihe revizije" Daytonskoga sporazuma, kojom je utvrđivana nepravedna podjela Bosne i Hercegovine a hrvatski narod sustavno svođen na manjinu. Unatoč tomu, i ovom prigodom ne možemo ne upitati, kojim demokratskim načelom se hrvatskom narodu, koji je u ovoj zemlji konstitutivan, oduzima temeljno pravo da zajedno s druga dva naroda ravnopravno sudjeluje u političkome životu i donošenju zakona? Komu je u interesu da se ovakvim iznuđenim kompromisima dovodi u pitanje mogućnost suživota u ovoj zemlji i da daje do znanja kako u njoj nema mjesta za sve njezine građane i narode?

Upravo zbog toga, mi u ovome presudnome trenutku za budućnost hrvatskoga naroda, a s njime i Bosne i Hercegovine pozivamo zastupnike hrvatskoga naroda ali i sve odgovorne političare i druge ljude kojima je multietničnost i demokratičnost ove zemlje na srcu da, vodeći se općim dobrom i demokratskim načelima, učine sve kako ovako zamišljene ustavne promjene ne bi poprimile formu parlamentarne potvrde.

Podsjećamo da desetogodišnje iskustvo i kakvoća "prve faze" ustavnih promjena ne daje nikakva jamstva da bi se u nekoj "drugoj fazi" bilo što moglo i htjelo učiniti na bolje. Utemeljen je strah da bi prihvaćanje predloženih promjena otvorilo put dokidanja i preostalih washingtonsko-daytonskih mehanizama zaštite interesa hrvatskoga naroda, kao što su županije i vitalni nacionalni interes. Ako, unatoč jamstvima Daytonskoga ustava, Hrvati u Bosni i Hercegovini ne mogu imati ni tv kanal ni škole na hrvatskome jeziku, onda su to najjasniji pokazatelji za koje se standarde na početku trećega tisućljeća valja zalagati! 

Kao biskupi Katoličke Crkve i pripadnici hrvatskoga naroda, i ovaj put potičemo svoje vjernike da se još odlučnije zauzimaju za svoja neotuđiva prava i zajedno s drugima izgrađuju pravedni mir u ovoj zemlji. 

Vinko kardinal Puljić, nadbiskup metropolit vrhbosanski i predsjednik BK BiH, v.r.

Mons. Franjo Komarica, biskup banjolučki, v.r.

Mons. Ratko Perić, biskup mostarsko-duvanjski i apostolski upravitelj trebinjsko-mrkanski, v.r.

Mons. Pero Sudar, pomoćni biskup vrhbosanski, v.r.

PISMO BISKUPA BK BIH SVEĆENICIMA I 
VJERNICIMA U POVODU JESENSKIH IZBORA 2006.:

„VAŠE JE PRAVO I DUŽNOST IZAĆI NA IZBORE“

Banja Luka, Mostar, Sarajevo, 09. 06. 2006.

U Bosni i Hercegovini 1. listopada ove godine održat će se izbori na kojima će se birati politički predstavnici za sve razine vlasti, od općinskih preko županijskih i entitetskih do državnih. Mi smo biskupi svjesni da su mnogi naši sunarodnjaci i sugrađani umorni, pa čak i razočarani, od tolikih izbora koji su se u ovoj zemlji odvijali u poratnom razdoblju. Ti izbori su nerijetko bili povezani s mnogim proceduralnim poteškoćama a donosili su male ili nikakve promjene. Također smo svjesni da su ljudi često sumnjičavi prema političkim programima koji im se nude, jer su poučeni iskustvom da se nakon preuzimanja vlasti često provodi sasvim drukčija politika od obećane. Brojne stranke iz hrvatskoga naroda najavljuju izlazak na izbore s „hrvatskim“ predznakom, umjesto da budu dvije ili najviše tri jake stranke koje će okupiti birače, ponuditi kvalitetne programe te razložno prijeći izborni prag. 

Međutim, koliko nas god opterećivalo prijašnje iskustvo i koliko god jaka bila naša bojazan, još je jače naše uvjerenje da kao vjernici moramo biti odgovorni članovi svoga naroda i društva u kojem živimo, te da se nikada ne smijemo predati u borbi za ostvarenje društvenih odnosa kojima je istina temelj, pravda sredstvo, a mir i opće dobro trajan cilj.

Pred nadolazeće izbore obraćamo se ovim pastirskim pismom svim članovima naših (nad)biskupijskih zajednica s nakanom da posvijestimo važnost izbora svakomu našem svećeniku, redovniku, redovnici i vjerniku laiku. Na to nas još više nuka gorko sjećanje na nedavne događaje oko ustavnih promjena, kojima je trebalo legalizirati ishode ratnih strahota i marginalizirati hrvatski narod do stupnja na kojem njegovi politički predstavnici ne bi bili u mogućnosti promicati niti braniti interese onih koji su ih izabrali da čine upravo to, i samo to. U jednom ovakvom povijesnom trenutku, kada je konstitutivnost jednoga naroda u našoj zemlji - konkretno hrvatskog naroda, ozbiljno dovedena u pitanje, svaki je odgovorni član naših nad/biskupijskih zajednica dužan usprotiviti se nepravdi i odgovornim izvršavanjem svojih građanskih dužnosti učiniti ono što je u njegovoj moći da bi se postiglo opće dobro čime se ostvaruje i dobro svakoga čovjeka. Upravo radi toga, apeliramo na savjest i odgovornost hrvatskih stranačkih predstavnika da se razumno udružuju, koaliraju, osobito na državnoj razini, kako ne bi propao nijedan hrvatski glas. Istodobno pozivamo svakoga hrvatskog katoličkog vjernika s pravom glasa da se pravovremeno spremi za predstojeće izbore što uključuje sljedeće:

1. Pribavite na vrijeme važeće dokumente. Novost ovih izbora jest takozvana pasivna registracija birača. Da bi netko mogao glasovati na listopadskim izborima, mora imati novu bosansko-hercegovačku osobnu kartu (CIPS). Vađenjem osobne karte u BiH automatski se dolazi na glasački popis te se može ostvariti pravo glasovanja. Znamo da je u pojedinim područjima pribavljanje osobne karte znatno otežano zbog uništavanja matičnih knjiga i drugih isprava. Ova činjenica na poseban način predstavlja velik problem za starije osobe, a mnogi su povratnici upravo iz te skupine, koje nisu kadre udovoljiti svim administrativnim zahtjevima da bi dobili dokumente. Dodatne poteškoće za registraciju imaju mnoge desetine tisuća naših prognanih i izbjeglih vjernika. Međutim, nemojmo smetnuti s uma da je i to dio nečije strategije našega zatiranja na ovim područjima. Ne smijemo se pomiriti s tim nepravdama. Zato pozivamo, u prvom redu političare ali i sve druge, na međusobnu solidarnost i povezivanje kako bismo pomogli svakoj osobi, koja to još nije učinila, da pribavi novu osobnu kartu iz BiH i da se registrira na vrijeme i na taj način stekne pravo glasovanja. 

2. Izađite masovno na izbore. Neizlaženje na izbore nije tek bezazleno propuštanje da se iskoristi građansko pravo koje se ima. Neizlazak na izbore znači prepuštanje drugima da odlučuju o našoj sudbini, a to može značiti i daljnje obespravljenje hrvatskoga naroda u BiH. Neizlazak na izbore također znači podupiranje onih snaga koje, nažalost, žele uništiti našu suverenost, politički subjektivitet, konstitutivnost i hrvatski identitet i tako onemogućiti hrvatski narod da bude ravnopravan s drugim narodima u ovoj zemlji. Zato vas sve pozivamo da iskoristite svoje građansko pravo i savjesno ispunite svoju građansku dužnost, da izađete na izbore i dadnete svoj glas. Mi biskupi često u vaše ime dižemo svoj glas protiv nepravdi i nejednakopravnosti koje mnoge od vas taru već dugi niz godina jer smo svjesni da vaš glas, makar bio i krik neizmjerne boli, nažalost ne dopire do ušiju javnosti. Ali na izborima vaš se glas čuje i vaš se glas računa. Zato je vrlo važno da na izbore izađe svaki punoljetni vjernik katolik koji na to ima pravo – bilo da je u zemlji ili inozemstvu - i neka svojim glasačkim listićem učini da se njegov osobni i naš zajednički glas čuje prije svega u ovoj zemlji ali i izvan nje.

3. Glasujte odgovorno i po savjesti! Podsjećamo vas da je Crkva odbacila totalitarne ateističke ideologije, povezane, u moderno doba, s "komunizmom" ili "socijalizmom" (Katekizam Katoličke Crkve, br. 2425) i sinkretizmom religija.

Crkva također uči da «oni koji imaju političku odgovornost ne smiju zaboraviti ili podcijeniti moralnu dimenziju zastupanja, koja se sastoji u nastojanju da se dijeli sudbina naroda i u traženju rješenja društvenih problema.» (Kompendij socijalnog nauka Crkve: KSNC, 410). Nadalje uči: «Javna uprava kao instrument države na svakoj razini – nacionalnoj, regionalnoj, općinskoj – za svrhu ima služenje građanima.» (KSNC, 412).

Zato katolik po svojoj savjesti ne će glasovati za one kojima je temeljno opredjeljenje i nakana stvarati budućnost svijeta bez Boga, u duhu materijalizma i pretjerana liberalizma. 

A kao član svoga hrvatskoga naroda glasovat će za one koji se dokazano istinski zalažu za opće dobro hrvatskoga naroda na cijelom području BiH, a također poštuju i sve druge domicilne narode i narodnosti. 

Pozivamo vjernike-birače da na temelju informirane prosudbe, savjesno i odgovorno zaokruže ono ime ili onu političku stranku za koju doista vjeruju da će nas časno predstavljati i odgovorno djelovati u institucijama lokalne i državne uprave, imajući u vidu uvijek opće dobro i dobro svoga izbornog tijela a ne svoje osobne interese ili interese pojedinih skupina. 

Poštovani vjernici, u ovom kritičnom trenutku naše povijesti moramo biti svjesni da nikada ni jedan narod nije dobio slobodu na dar, nego se morao za nju izboriti. Jednako tako, nikada nažalost veći nije manjega priznavao sebi jednakim ili ravnopravnim - ako nije morao. Za svoju slobodu i pravo čovjek se mora izboriti. I mi to želimo i možemo. Povijesni usud, mnoga i raznovrsna stradanja doveli su do toga da je hrvatski narod, koji od pamtivijeka nastanjuje ova bosansko-hercegovačka područja, danas postao najmanji među ovdašnjim konstitutivnim narodima. Ali, naše dostojanstvo i naše pravo na slobodu i jednakost, život i prosperitet, povijesno pamćenje i planiranje budućnosti niti jesu niti mogu biti uvjetovani tom činjenicom. Bog je sve nas ljude stvorio jednakima u našem ljudskom dostojanstvu i narodnom identitetu. Svaki ljudski zakon, pa tako i zakon u ovoj zemlji, to mora poštovati. 

Vođeni tom vjerom i tim stavom, pozivamo vas i potičemo da ne klonete duhom i ne povjerujete onima koji nas smatraju malenima, slabima pa čak i otpisanima! Imamo veliku i dostojanstvenu svoju prošlost. Budimo dostojanstveni i u svojoj budućnosti, izgrađujući konstruktivno ovu zemlju BiH zajedno s drugim narodima i za dobro svih njenih naroda. 

Zato ovaj poziv upućujemo svakomu od vas, koji imate pravo i mogućnost izaći na izbore i dati svoj glas onim ljudima, koji će naš narod predstavljati i za njega se zauzimati na najbolji mogući način.

S poštovanjem vas pozdravljamo zazivajući Božji mir na sve vas. 

Vaši biskupi:

Vinko kardinal Puljić, nadbiskup metropolit vrhbosanski i predsjednik BK BiH, v. r.

Mons. dr. Franjo Komarica, biskup banjolučki, v. r. 

Mons. dr. Ratko Perić, biskup mostarsko-duvanjski i apostolski upravitelj trebinjsko-mrkanski, v. r.

Mons. dr. Pero Sudar, pomoćni biskup vrhbosanski, v. r.

IV. ZAJEDNIČKE POSLANICE KATOLIČKIH 
BISKUPA I PRAVOSLAVNIH EPISKOPA 
U BOSNI I HERCEGOVINI

PRIOPĆENJE ZA JAVNOST S PRVOG SUSRETA 
BISKUPA BK BIH I EPISKOPA SPC U BIH

Tuzla, 17. 03. 1998.

Uz obostranu želju i spremnost, dana 17. 03. 1998. u Tuzli održan je susret episkopa Pravoslavne Crkve i biskupa Katoličke Crkve s područja Bosne i Hercegovine. Nakon iskrenog razgovora i rasprave o aktualnim pitanjima, Episkopi i Biskupi se obraćaju svojim svećenicima, vjernicima i svima ljudima dobre volje.

Sastavši se u korizmenom vremenu, u kojem se pripremamo za susret sa raspetim i uskrslim Gospodinom Isusom Kristom, Spasiteljem ljudskog roda i svega svijeta, iskazujemo svoju zahvalnost Bogu i izričemo svoju ljudsku i kršćansku radost zbog ovog bratskog susreta. U isto vrijeme izražavamo svoju žalost i bol zbog svega zla što se dogodilo u ovom tragičnom ratu na našim prostorima. I sa ovog mjesta, zajednički osuđujemo svaku nepravdu nanesenu ljudima i svako rušenje svetinja. Suosjećamo sa svima koji su patili i koji još uvijek pate i molimo Boga da im udjeli utjehu i mir. Tražimo poštivanje svih neotuđivih prava i sloboda svakog ljudskog bića i naroda, a napose prava na identitet, dom, zavičaj, imovinu. Kajemo se i žalimo zbog zla koje su u ovom ratu učinili neki članovi naših zajednica, iako to nisu činili u ime naših Crkava. Opraštamo svima koji su nama nanijeli zlo, i u ime Evanđelja molimo uzajamno oproštenje. Očitujemo svoju spremnost za pomirenjem i izgradnjom istinskih ljudskih odnosa i suživotu.

Otvoreni smo za dijalog i pozivamo na bilateralne susrete i suradnju ostale tradicionalne vjerske zajednice u Bosni i Hercegovini, kao i sve ljude dobre volje. Istovremeno, tražimo zaštitu naših dviju sestarskih Crkava od svake manipulacije, a posebno političke kao i uopće od zloporabe vjere, vjerskih osjećaja i obilježja. Zahtijevamo od nadležnih državnih vlasti i predstavnika Međunarodne zajednice poštivanje i ostvarenje slobode nesmetanog kretanja i pastoralnog djelovanja svih svećenika i vjerskih službenika.

Krajnje je vrijeme da se učine svi napori u pronalasku nestalih osoba, napose dvojice župnika banjalučke biskupije, Ratka Grgića i Tomislava Matanovića. Također tražimo puštanje iz zatvora svih zarobljenika i zatvorenika protiv kojih se ne vodi pravno zasnovan sudski postupak. U procesu zaživljavanja pomirenja i trajnog mira očekujemo primjenu uobičajene poslijeratne amnestije.

Molimo sve svećenike i vjerske službenike da u mjestima svoga djelovanja nastoje pomagati jedni drugima i svim ljudima u potrebi.

Kao predstavnici svojih crkava dogovorili smo se da ovakvi susreti budu redoviti, kako bismo i na ovaj način doprinijeli općem poboljšanju zajedničkog život i rada, na ovim od Boga nam danim prostorima i u ovim od njegove providnosti darovani nam vremenima.

Naša ljudska i kršćanska obveza u ostvarenju svega ovoga, povećana

je pogotovo našim hodom u susret velikom jubileju dvijetisućite godišnjice kršćanstva. U Duhu Svetome molimo od Uskrslog Gospodina obnovu duša i srdaca naših - za mir svega svijeta i blagostanje ljudskog roda.

Vinko kardinal Puljić, nadbiskup metropolit vrhbosanski i predsjednik BK BiH, v.r.

Mons. Franjo Komarica, biskup banjolučki, v.r.

Mons. Ratko Perić, biskup mostarsko-duvanjski i apostolski upravitelj trebinjsko-mrkanski, v.r.

Mons. Pero Sudar, pomoćni biskup vrhbosanski, v.r.

Mitropolit dabrobosanski Nikolaj, v.r. 

Episkop banjalučki Jefrem, v.r. 

Episkop zvorničko-tuzlanski Vasilije, v.r 

Episkop zahumsko-hercegovački i primorski Atanasije, v.r.

Priopćenje za javnost s DRUGOG REDOVNOG 
SUSRETA BISKUPA BK BIH I EPISKOPA SPC U BIH

Biskupska rezidencija u Banjoj Luci, 05. 11. 1998.

Prema dogovoru s prvog susreta u Tuzli 17. ožujka 1998., u prostorijama Biskupskog ordinarijata u Banjaluci su se 5. studenoga 1998. u bratskom ozračju sastali na drugom susretu biskupi Katoličke Crkve i episkopi Srpske Pravoslavne Crkve s područja Bosne i Hercegovine. Sastanku nije mogao prisustvovati gospodin Atanasije, episkop zahumsko-hercegovački.

Biskupi i episkopi konstatiravši žalosnu činjenicu da se povratku prognanih opiru oni koji su ovaj rat iskoristili za vlastiti interes, raspravljali su o svojoj dužnosti i mogućnostima kako pomoći povratak prognanika u ispražnjene župe i parohije. Duboko uvjereni da na tuđem i u tuđem nema ni sreće ni Božjeg blagoslova, biskupi i episkopi pozivaju svoje svećenike i vjernike da se vrate na svoja ognjišta, a od međunarodnih i domaćih odgovornih predstavnika ponovno traže da im ne onemogućavaju nego pomažu povratak. Kao zakoniti predstavnici svojih Crkava, biskupi i episkopi su još jedanput zauzeli zajednički stav da se ne može pristati na planove podjele ljudi i naroda na ovim prostorima. Prema službenim podacima preko 200 000 poginulih, preko dva milijuna prognanih, tolike ljudske patnje i stradanja, kao i očita činjenica da će ljudi lakše prežaliti grobove nego ognjišta, pokazuju svu nemoralnost i neprihvatljivost ovakvih planova.

Predloženo je da biskupi i episkopi kleru svojih dijeceza upute pastoralno pismo pozivajući i potičući ih da na međusobnim regionalnim susretima traže putove i načine uzajamne pomoći i kršćanske solidarnosti u svemu, a napose u gore spomenutom pitanju važnom za svakog pojedinca i sve narode.

Dotičući teško stanje u kojem se nalaze svećenici i sveštenici, kao i svi ljudi ove zemlje, zaključili su da zajednički od nadležnih državnih vlasti u oba entiteta zahtijevaju definiranje pravnog statusa Crkve, kao i drugih vjerskih zajednica. Idući u susret Jubileju 2000. obljetnice Kristova rođenja biskupi i episkopi su imenovali predstavnike obiju kršćanskih tradicija da predlože način i sadržaj zajedničkog obilježavanja ovog događaja spasenja. U duhu Kristove velikosvećeničke molitve za jedinstvo Crkve, biskupi i episkopi su naglasili da Jubilej obvezuje na dublje doživljavanje, ali i očitovanje jedinstva kršćana. Jubilej je dodatna obveza, ali i prilika Crkve založiti sve sile na ispravljanju svih nepravdi nanesenih ljudima ovih prostora bez obzira na vjersku, nacionalnu ili bilo koju drugu pripadnost.

Ocjenjujući da su ovakvi susreti katoličke i pravoslavne hijerarhije u Bosni i Hercegovini od izuzetnog značenja, dogovoreno je da se treći redovni susret održi na proljeće u Sarajevu.

Vinko kardinal Puljić, nadbiskup metropolit vrhbosanski i predsjednik BK BiH, v.r.

Mons. Franjo Komarica, biskup banjolučki, v.r.

Mons. Ratko Perić, biskup mostarsko-duvanjski i apostolski upravitelj trebinjsko-mrkanski, v.r.

Mons. Pero Sudar, pomoćni biskup vrhbosanski, v.r.

Mitropolit dabrobosanski Nikolaj, v.r. 
Episkop zvorničko-tuzlanski Vasilije, v.r.

Episkop banjalučki Jefrem, v.r. 

Episkop bihaćko-petrovački Hrizostom, v.r.

Priopćenje za javnost s trećeG REDOVNOG 
SUSRETA BISKUPA BK BIH I EPISKOPA SPC U BIH

Nadbiskupska rezidencija u Sarajevu, 03. 07. 2000.

Dana 3. srpnja 2000. u prostorijama Nadbiskupskog ordinarijata vrhbosanskoga u Sarajevu održan je treći po redu ekumenski susret biskupa Katoličke Crkve i episkopa Pravoslavne Crkve u Bosni i Hercegovini. Susretu je bio nazočan, po želji sudionika, i nadbiskup Giuseppe Leanza, apostolski nuncij u Bosni i Hercegovini. Radni sastanak je protekao u otvorenoj i bratskoj atmosferi.

Episkopi i biskupi razgovarali su, između ostaloga, o zajedničkom obilježavanju Velikoga jubileja 2000 godina od Rođenja Isusa Krista. Jednodušno je prihvaćen prijedlog o organiziranju zajedničkih slavlja koja će predložiti i pripremiti Koordinacijski odbor, osnovan ovom prilikom. Poseban je naglasak stavljen na činjenicu kršćanskoga jedinstva u bogatstvu tradicijskih različitosti Kristove Crkve u Bosni i Hercegovini, što dodatno obvezuje u godini Velikoga jubileja.

Biskupi i episkopi razmatrali su važno pitanje otuđene crkvene imovine u oba bosansko-hercegovačka entiteta. Oni smatraju nužnim donošenje i dosljedno provođenje zakona o povratu ili restituciji, odnosno pravednoj nadoknadi materijalnih dobara Crkve i drugih vjerskih zajednica. Pozivaju dužnosnike međunarodnih organizacija da u obnovi Bosne i Hercegovine uzmu u obzir i obnovu vjerskih objekata. jer su i oni u službi ne samo duhovne nego i svake druge obnove zemlje.

Sa žaljenjem je konstatiran i odlučno odbačen pokušaj određenih međunarodnih i domaćih političkih čimbenika da Crkvi bezrazložno pripisuju odgovornost za prošli rat i njegove tragične posljedice u našoj domovini.

U pitanju školskoga vjeronauka zauzeto je jednodušno stajalište da je plan i program ovoga predmeta li isključivoj mjerodavnosti Crkve. I na ovom je sastanku uočena i naglašena korist i potreba redovitih susreta duhovnih natpastira Kristove Crkve u Bosni i Hercegovini.

Susret je završen zajedničkim pohodom pravoslavnoj sabornoj crkvi Bogorodičina rođenja i bratskim objedom u prostorijama Dabrobosanske mitropolije u Sarajevu.

Vinko kardinal Puljić, nadbiskup metropolit vrhbosanski i predsjednik BK BiH, v.r.

Mons. Franjo Komarica, biskup banjolučki, v.r.

Mons. Ratko Perić, biskup mostarsko-duvanjski i apostolski upravitelj trebinjsko-mrkanski, v.r.

Mons. Pero Sudar, pomoćni biskup vrhbosanski, v.r.

Mitropolit dabrobosanski Nikolaj, v.r.

Episkop zvorničko-tuzlanski Vasilije, v.r.

Episkop bihaćko-petrovački Hrizostom, v.r.

Episkop zahumsko-hercegovački i primorski Grigorije, v.r.

Četvrti redovni SUSRET 
BISKUPA BK BIH I EPISKOPA SPC U BIH

Episkopska rezidencija u Banjoj Luci, 03. 04. 2003.

Četvrti redovni susret biskupa Biskupske konferencije Bosne i Hercegovine i episkopa Srpske Pravoslavne Crkve održan je 03. 04. 2003. u prostorijama banjalučke eparhije. Na susretu su sudjelovali svi biskupi BK BiH: kardinal Vinko Puljić, nadbiskup vrhbosanski i predsjednik BK BiH, mons. Franjo Komarica, biskup banjalučki, mons. Ratko Perić, biskup mostarsko-duvanjski i apostolski upravitelj trebinjsko-mrkanski, i mons. Pero Sudar, pomoćni biskup vrhbosanski. Sudjelovali su i slijedeći episkopi: mitropolit dabrobosanski Nikolaj, episkop banjalučki Jefrem, episkop zvorničko-tuzlanski Vasilije i episkop zahumsko-hercegovački Grigorije. Sa susreta nije izdano priopćenje za javnost.

Priopćenje za javnost s PETOG SUSRETA 
BISKUPA BK BIH I EPISKOPA SPC U BIH:

„ZAJEDNIČKI STAV EPISKOPA I BISKUPA O 
VJERONAUKU I 'KULTURI RELIGIJA'“

Biskupska rezidencija u Mostaru, 04. 11. 2003.

Mi, nižepotpisani episkopi Srpske Pravoslavne Crkve i biskupi Rimokatoličke Crkve u Bosni i Hercegovini, na svome petom susretu, održanom u Mostaru, 4. studenoga 2003. godine, razmatrali smo, uz ostala zajednička pitanja, i status vjeronauka u školama. Iznenađeni načinom izrade i primjene Zakona o osnovnim i srednjim školama, obraćamo se vjernicima svojih Crkava i svim mjerodavnim domaćim ustanovama i predstavnicima međunarodne zajednice u BiH. Izražavamo svoje čuđenje da je u ovoj državi moguće o tako važnoj stvari; kao što je odgoj i obrazovanje mladih generacija, odlučivati bez temeljite javne rasprave? Zar zbilja samo kod nas roditelji nemaju neotuđivo pravo odlučivati kako i o čemu će biti poučavana njihova djeca, i što čini njihov vjerski, kulturni i nacionalni identitet?

Od sloma komunizma Crkve i vjerske zajednice u BiH dogovorno, sustavno i uspješno rade na uvođenju i provedbi konfesionalnog vjeronauka u školama, ravnajući se prema standardima demokratskih zemalja u svijetu. Vjeronauk, kao izborno-obvezatni predmet, s radošću je prihvatilo više od 95% učenika bez razlike kojoj Crkvi ili vjerskoj zajednici u BiH pripadaju. I ta činjenica, uz tolike druge, svjedoči religioznost naših ljudi te sama po sebi opovrgava uporne i nedobronamjerne tvrdnje prema kojima bi, uz nacionalne i kulturne, također i vjerske razlike i učenja bili izvorom netrpeljivosti, pa čak i sukoba.

Mi, u ime Isusa Krista okupljeni, i s ovoga susreta očitujemo svoje uvjerenje i iskustvo: naše razlike jesu naše bogatstvo. I tko god želi istinsko dobro ljudima i narodima ove zemlje, on te razlike, kao uvjet njihove sretnije budućnosti poštuje i istinski promiče.

Prošlost i sadašnjost BiH, koliko god obilovala napetostima i proturječnostima, svjedoči ukorijenjenost i opredijeljenost naših ljudi i naroda za temeljne duhovne vrednote. Zato nas smetaju i plaše doista čudne odredbe iz Zakona o školstvu, prema kojima se škole pozivaju učiniti sve da učenici ne pohađaju nastavu vjeronauka. S tom očitom namjerom, a bez sudjelovanja zakonitih predstavnika naših Crkava i bez pitanja i pristanka roditelja, kao obvezatan nameće se i u škole uvodi novi predmet «Kultura religija»!

Uvjereni da će ta odluka u školskom procesu i u dušama učenika izazivati zbunjenost i proturječja, u ime svojih vjernika, građana ove zemlje, tražimo da predmet «Kultura religija» bude alternativan predmet za vrlo mali broj učenika koji se ne odlučuju za konfesionalni vjeronauk. Kako bi i ovaj predmet, po svojoj naravi, trebao tretirati vjerske teme, tražimo da o njegovu sadržaju, udžbenicima i predavačima suodlučuju Crkve i vjerske zajednice.

U ime pripadnika naših Crkava još jedanput izričemo svoju opredijeljenost za uvažavanje i izgradnju pozitivnih ljudskih i vjerskih vrednota na dobrobit svih građana i naroda ove nam zajedničke domovine. U tome duhu smo otvoreni za suradnju i dijalog sa svim dobronamjernim ljudima i ustanovama.

Na svoje vjernike zazivamo obilje Božjega blagoslova, a svim ljudima, posebno mladima i njihovim roditeljima, želimo i od Boga molimo mir i radost života!

Vinko kardinal Puljić, nadbiskup metropolit vrhbosanski, v.r.

Mons. Franjo Komarica, biskup banjolučki i predsjednik BK BiH v.r.

Mons. Ratko Perić, biskup mostarsko-duvanjski i apostolski upravitelj trebinjsko-mrkanski, v.r.

Mons. Pero Sudar, pomoćni biskup vrhbosanski, v.r.

Mitropolit dabrobosanski Nikolaj, v.r.

Episkop zvorničko-tuzlanski Vasilije, v.r.

Episkop zahumsko-hercegovački i primorski Grigorije, v.r.

PRIOPĆENJE ZA JAVNOST SA ŠESTOG 
SUSRETA BISKUPA BK BIH I EPISKOPA SPC U BIH

Episkopska rezidencija u Trebinju, 04. 11. 2004.

Sa svoga šestog susreta, održanog 4. studenog 2004. godine u Trebinju mi, Episkopi Srpske Pravoslavne Crkve i Biskupi Rimokatoličke Crkve u Bosni i Hercegovini iznosimo svoje stavove o određenim zajedničkim i aktualnim pitanjima naših Crkava. Svjesni i ponosni da nam je Bosna i Hercegovina zajednička domovina, upravo zbog njenih sadašnjih teškoća, izražavamo svoju zajedničku spremnost, na što pozivamo svoje vjernike kao i sve ljude dobre volje, da daju svoj doprinos za dobrobit i prosperitet svih ljudi u njoj. Da bi ova nastojanja urodila plodom pozivamo sve odgovorne domaće predstavnike vlasti BiH s predstavnicima međunarodne zajednice da poštuju i provode, a ne opstruiraju zakone koje su sami donijeli, a u kojima su sadržani najviši standardi ljudskih prava i vjerskih sloboda. Ne shvaćamo i ne prihvaćamo da ni doneseni Zakon o slobodi vjere i pravnom položaju Crkava i vjerskih zajednica još nije, ni nakon osam mjeseci, u primjeni. Zbog toga je moguće da se među kršenjima drugih temeljnih ljudskih prava i sloboda kao što su, pravo na povratak, imovinu, na temeljne uvjete života i deset godina nakon rata kontinuirano i nekažnjeno fizički napadaju, bez temelja ozloglašavaju crkveni i vjerski službenici, da se oskvrnjuju crkve, hramovi, groblja i druge svetinje. 

Ponovo izražavamo svoju "zajedničku kršćansku i evanđeosku opredeljenost za pravdu i slobodu svakog čovjeka i naroda i otvorenost za suradnju s drugim tradicionalnim vjerskim zajednicama u BiH". U tom duhu smatramo svojom moralnom obvezom tražiti i promicati konkretne oblike međusobnoga dijaloga koji će biti u službi ljudskoga dostojanstva i suživota u BiH. Upravo zbog toga ne možemo ne izraziti svoje žaljenje i zabrinutost zbog upornog i nedobronamjernog tretiranja, iskrivljivanja kršćanstva i njegovih vrijednosti stoljećima utkivanih u biće ove zemlje. 

Mi, Episkopi i Biskupi najodlučnije tražimo od društvene zajednice i Ureda visokog predstavnika da Crkvama i vjerskim zajednicama, kao i svima drugima konačno vrate nepravedno oduzete objekte bez kojih ne mogu organizirati svoje osnovno i redovno djelovanje. Tražimo da se ispravi decenijska nepravda te da se i SPC najhitnije da u posjed zgradu bogoslovije u Sarajevu, kako bi se u njoj organizirao odgoj i obrazovanje svećeničkih kandidata. 

Pozivamo svećenike i vjernike naših Crkava ali i sve sinove i kćeri ove drage nam domovine BiH da se snagom vjere u Boga i ljubavi prema čovjeku i rodnoj grudi, ne bojeći se žrtve, međusobno u ljubavi susreću, pomažu i hrabre u nastojanju povratka i opstanka u ovoj zemlji pradjedova. Neka ne napuštaju svoja ognjišta, nego neka ih oživljavaju i obogaćuju životom svojih obitelji. Zajedno sa nama, neka i oni traže od političkih predstavnika, domaćih i međunarodnih, da se omogući povratak i opstanak svima kojima je ova zemlja njihova draga domovina. Već sad vam želimo priopćiti da ćemo vam se zajednički obratiti poslanicom pred najradosniji kršćanski blagdan - Božić. Na sve zazivamo obilje Božjega blagoslova i zagovor Presvete Bogorodice iskreno pozdravljamo!

Vinko kardinal Puljić, nadbiskup metropolit vrhbosanski, v.r.

Mons. Franjo Komarica, biskup banjolučki i predsjednik BK BiH v.r.

Mons. Ratko Perić, biskup mostarsko-duvanjski i apostolski upravitelj trebinjsko-mrkanski, v.r.

Mons. Pero Sudar, pomoćni biskup vrhbosanski, v.r.

Mitropolit dabrobosanski Nikolaj, v.r.

Episkop zvorničko-tuzlanski Vasilije, v.r.

Episkop zahumsko-hercegovački i primorski Grigorije, v.r.

PRIOPĆENJE ZA JAVNOST SA SEDMOG 
SUSRETA BISKUPA BK BIH I EPISKOPA SPC U BIH

Biskupska rezidencija u Banjoj Luci, 11. 12. 2006.

Prema već ustaljenoj praksi susreli smo se po sedmi put, 11. prosinca 2006. u Biskupskom ordinarijatu u Banjoj Luci, mi episkopi Srpske Pravoslavne Crkve i biskupi Katoličke Crkve, da bismo raspravili neka zajednička pitanja naših Crkava. 

U otvorenoj i bratskoj atmosferi raspravljano je, uz ostalo, o potrebi i korisnosti nastavljanja ne samo ovakvih susreta nego i o njihovoj konkretizaciji u životu Crkava. Stoga je zaključeno da će se u ime dviju Crkava, ili u ime episkopata, imenovati osobe, koje bi ove u svijetu jedinstvene susrete episkopa i biskupa, najprije temeljito pripremile a onda i u život provodile. Također je dogovoreno da se na razini eparhija i biskupija, a gdje god je to inače moguće, organiziraju i zajedničke molitve ili druge vrste duhovnih susreta u osmini molitve za jedinstvo kršćana. Episkopi i biskupi pozivaju i ovog puta svećenike kao i vjernike svojih Crkava na međusobno razumijevanje i suradnju, kako bi u duhu Evanđelja dali svoj doprinos boljem i ljudskijem životu u ovoj našoj zajedničkoj domovini. U tom duhu pozivaju sve ljude u Bosni i Hercegovini, a napose svoje vjernike, da izbjegavaju svaki govor netrpeljivosti koji bi poticao bilo kakve čine ekstremizma prema drugima i drugačijima. 

Analizirajući trenutno stanje pravoslavnih i katoličkih vjernika u Bosni i Hercegovini episkopi i biskupi, unatoč radosti zbog spoznaje i iskustva da crkvenog duha i privrženosti vlastitoj duhovnoj tradiciji ne nedostaje, osjećaju egzistencijalnu ugroženost i svojevrsno beznađe kod ljudi kao posljedicu opće socijalne bijede i društvene nesigurnosti. Isto je tako izražena bojazan zbog nebrige i dvostrukih mjerila koja se primjenjuju kad su u pitanju raseljeni i prognani. Mnogi građani ove zemlje, prognani i izbjegli iz svojih domova i krajeva, bez mogućnosti održivog povratka, kao da su zaboravljeni, pa im se više ne pružaju nikakvi oblici konkretne pomoći. Stoga episkopi i biskupi ponovno pozivaju međunarodne i domaće institucije i vlasti da tim ljudima pomognu u rješavanju životnih pitanja, a da ih ne zloupotrebljavaju ni u kakve političke svrhe. 

Nadalje pozivaju nadležne državne i sve druge strukture da se čim prije donese zakon o restituciji, a da se do tada crkvena imovina i imovina vjerskih zajednica ne otuđuje. Sa žalošću se konstatira, da nakon svih obećanja zgrade Pravoslavne bogoslovije u Sarajevu i Nadbiskupske gimnazije i sjemeništa u Travniku nisu vraćene legitimnim vlasnicima i izvornoj svrsi. 

Uvjereni unatoč svemu da je i u ovoj zemlji, uz dobru volju i zajedničku suradnju moguć doličan život i bolja budućnost episkopi i biskupi pozivaju svoje vjernike i sve ljude dobre volje da se ne umore u nastojanju oko dobra. Skori veliki blagdan kršćanstva, rođenje Isusa Krista, neuništivi je zalog nade i boljega svijeta, što ga je Bog obećao čovjeku i čovječanstvu. Zato pozivaju vjernike na iskrenu duhovnu radost i duhovno zajedništvo ali i otvorenost i solidarnost sa svim ljudima, napose onima koji su u najvećoj potrebi. Dobrota prema čovjeku bit će najbolji način i dokaz prihvaćanja božićne poruke. Zahvalni Bogu za dar vjere u Sina Božjega, utjelovljena po Duhu Svetomu i rođena od Djevice Marije, episkopi i biskupi svim kršćanima u našoj zemlji čestitaju blagdan Kristova rođenja i žele njima i svim stanovnicima ove zemlje, blagoslovljenu i mirnu novu 2007. godinu.

Vinko kardinal Puljić, nadbiskup metropolit vrhbosanski i predsjednik BK BiH, v.r.

Mons. Franjo Komarica, biskup banjolučki, v.r.

Mons. Ratko Perić, biskup mostarsko-duvanjski i apostolski upravitelj trebinjsko-mrkanski, v.r.

Mons. Pero Sudar, pomoćni biskup vrhbosanski, v.r.

Mitropolit dabrobosanski Nikolaj, v.r., 

Episkop banjalučki Jefrem, v.r., 

Episkop zahumsko-hercegovački i primorski Grigorije, v.r.

PRVA ZAJEDNIČKA BOŽIĆNA PORUKA 
biskupa BK BIH i episkopa SPC u BiH:

„SLAVA NA VISINAMA BOGU, A NA ZEMLJI 
MIR LJUDIMA, MILJENICIMA NJEGOVIM“

Sarajevo, 28. 12. 2004.

Draga braćo i sestre po Bogočovjeku Isusu Kristu!

Mi, Biskupi Rimokatoličke Crkve i Episkopi Srpske Pravoslavne Crkve u Bosni i Hercegovini, već se nekoliko godina redovito sastajemo u uzajamnu bratskom razumijevanju i poštovanju. Na nedavnom našem sastanku u Trebinju odlučismo uputiti vama, katoličkim i pravoslavnim vjernicima u Bosni i Hercegovini, u prigodi ovogodišnjega najdražeg kršćanskog blagdana - Božića, prvi put našu zajedničku poruku vjere, nade i poticaja. Nemamo namjeru i nismo u prilici priopćiti vam nikakve, po ljudsku govoreći, velike namjere, planove ili uspjehe, jer se naša sila u nemoći pokazuje (2 Kor 9,12). Naša iskrena želja i velika potreba jest očitovati uvjerenje da su svi ljudi po Kristu i u Kristu postali miljenici Božji. To želimo ponuditi i vama kao nepresušno vrelo nadahnuća i snage za vaše međuljudsko razumijevanje i kršćansku ljubav u svagdanjem životu. Dugotrajne poteškoće života, svojevrsno beznađe mnogih od vas i mnogovrsne pogibelji pozivaju i potiču nas da, snagom Duha Svetoga i milošću Bogočovjeka koji je s neba sišao i u Betlehemu se rodio radi nas ljudi i radi našega spasenja (Vjerovanje), i mi vas podsjetimo i potaknemo na kršćansku zauzetost za dobro svakoga čovjeka u našoj zajedničkoj Domovini.

Božja poruka pomirenja i mira

Upravo o Božiću radosna srca slavimo ulazak Tvorca svemira u povijest ljudskoga roda, koji je tako postao Knezom mira i Izvorom najveće nade za čovjeka. Držimo stoga da je prije svega potrebno posvijestiti svima nama tu, za nas kršćane ali i za druge ljude - najznačajniju poruku Neba, upućenu svakom ljudskom srcu. Snagom vjere osvjedočeni smo da je najkraći, ako ne i jedini istinski put od čovjeka do čovjeka uvijek bio i ostaje onaj put kojim se sam Bog zaputio i koji od Boga započinje. Ljudima svih vremena, a napose današnjem čovjeku, jedina istinska poruka nade i ohrabrenja jest ona što je Nebo šalje zemlji, Bog čovjeku. Poklik što su ga anđeli na Betlehemskom polju, u trenutku Kristova rođenja uputili priprostim pastirima, svojim odjekom posvetio je svemir i postao sadržajem nade i smislom života milijardama ljudi u dvije-tisućitoj povijesti kršćanstva. Ta poruka mira i pomirenja snažno i upečatljivo obilježila je ljudsku povijest. Slava na visini Bogu doista je jedini temelj i jamstvo mira na zemlji ljudima, miljenicima njegovim (Lk 2,14).

Baštinici istog Evanđelja

Radosnu vijest da je Bog, radi svoga čovjekoljublja, razdro Nebesa i sišao (Iz 63,19) među ljude, doprla je i do ovih krajeva prije više od petnaest stoljeća. Tu Radosnu Vijest prihvatila su kao susjedi i naša dva Slavenska naroda, hrvatski i srpski. Iz toga božanskog sjemena Evanđelja izrasle su i naše mjesne Crkve. 

Oplođene bogatstvom zapadne i istočne crkvene tradicije, iako s povijesno uvjetovanim – nemalim međusobnim razlikama, one su postale i ostale čvrstim egzistencijalnim i moralnim osloncem i smjerokazom našim kršćanskim narodima. Dosta je prisjetiti se samo Ninske Biskupije, Samostana Sv. Stjepana i Sv. Marije u Solinu za jedan i značenja svete Gore Atosa i manastira Gračanice za drugi od naših dvaju naroda. Zahvalni smo Bogu, Ljubitelju čovjeka i Razveselitelju svijeta, što milošću krštenja i darom vjere u njegova utjelovljenog Sina ni danas ne prestaje preporađati i oplemenjivati duše hrvatskoga i srpskoga naroda. Mi smo svjesni da nas ta milost i vjera povezuju i ujedno obvezuju na dublje međusobno kršćansko zajedništvo. Božić je vrlo pogodna prilika da i vas, dragi kršćanski vjernici, podsjetimo na tu ohrabrujuću spoznaju i pozovemo na obvezujuće vjerničko zajedništvo.

Priznanje istine o prošlosti

Priznajemo da tijekom teške povijesti do u najnovije doba, u ovoj plemenitoj i zajedničkoj nam domovini mnogi pripadnici naših naroda i naših sestrinskih Crkava nisu uvijek ni znali, a možda ni mogli, svjedočiti duh i bogatstvo Evanđelja - ni međusobno ni prema drugima. Podsjećamo vas na riječi iz „Priopćenja za javnost“ s našeg zajedničkog susreta u Tuzli, 17. ožujka 1998. godine, kada smo između ostalog rekli i ovo: 

„ Izražavamo svoju žalost i bol zbog svega zla što se dogodilo u ovom tragičnom ratu na našim prostorima. I s ovog mjesta zajednički osuđujemo svaku nepravdu nanesenu ljudima i svako rušenje svetinja. Suosjećamo sa svima koji su patili i koji još uvijek pate i molimo Boga da im udijeli utjehu i mir. Tražimo poštivanje svih neotuđivih prava i sloboda svakog ljudskog bića i naroda, a napose prava na identitet, dom, zavičaj, imovinu. Kajemo se i žalimo zbog zla koje su u ovom ratu učinili neki članovi naših zajednica, iako to nisu učinili u ime naših Crkava. Opraštamo svima koji su nama nanijeli zlo i u ime Evanđelja molimo uzajamno oproštenje. Očitujemo svoju spremnost za pomirenjem i izgradnjom istinskih ljudskih odnosa i suživota.“

Osjećamo da ima još dosta pitanja iz prošlosti u nama i oko nas, na koja nam s ove vremenske distance nije moguće dati odgovore, a koji bi nas više ohrabrili nego obeshrabrili, više pomogli nego odmogli. Stoga smo spremni dopustiti prošlosti da ostane prošlost, kako bi budućnost mogla biti budućnost koja nas ne plaši nego potiče. Ali to ne znači da smo zaradi prividnoga mira ili uljepšane slike o sebi spremni žrtvovati istinu o sebi samima. Ne zaboravljamo i ne smijemo zaboraviti Kristovu poruku i pouku da će nas istina, koliko god bila bolna i gorka, konačno osloboditi (Iv 8,23).

Vjera u snagu Božje milosti

Međutim, koliko god naša zajednička povijest bila bolna a sadašnjost teška, mi snagom Duha Božjega želimo vjerovati i tako kršćanski djelovati da ona, kao prohujala prošlost, ne ostane temeljem naše budućnosti i ne postane njezinom nepremostivom zaprekom. 

Naša nam vjera u Gospodara gospodara i Kralja kraljeva (Otk 17, 14) pomaže shvatiti da breme teške ljudske prošlosti i nepravedne sadašnjosti na nama, ne nadilazi snagu Božje milosti i moći. Naši narodi, u kojima Kristova nauka i milost ima višestoljetne snažne korijene, gorko su iskusili razarajuću i razdvajajuću moć zemaljske mržnje, zločina i zla. 

Ali, kao kršćani, znamo da ni mržnja, ni zlo, ni zločini nisu jači od milosti vjere i krštenja kojim nas je Presveto Trojstvo sa sobom povezalo i uzajamne ljubavi na koju nas je obvezalo. Stoga, nikakve okolnosti, nametnute surovošću okoline, ne bi smjele ubiti u nama kršćansku vjeru, nadu i ljubav. Dapače, Isus Krist kao nepresušni izvor našega zajedništva i zajedničkog ohrabrenja, poziva nas da budućnost naših Crkava i naroda, ali i ove zemlje, posve svjesno i bez pridržaja povjeravamo Bogu i riječi milosti njegove (Dj 20, 32). Božić je jasan božanski dokaz da Božja milost neće izostati. Jer, Sin je Božji, postavši čovjekom, dokazao da Bog ostaje vjeran svojim spasiteljskim obećanjima unatoč našoj ljudskoj nevjernosti i da se on ovoga svijeta ne odriče ni kad taj svijet njega poriče ili za njega ne mari.

Pozvani smo na život po vjeri

Teologija ljudske povijesti daje nam pravo na nadu i na nju nas obvezuje. Ljudi i narodi u našoj Domovini obilježeni su mnogim, čak i otvorenim ranama. Mnogi su okovani strahom iznutra te neshvaćeni izvana. Uz to su nerijetko obuzeti osjećajem: Nevolje odasvud: izvana borbe, iznutra strepnje (2 Kor 7,5) pred sutrašnjicom. Ipak, nisu bez izgleda za skoru bolju budućnost. Koliko god se činili bezdušnim i nerijetko pokazivali nemilosrdnim, oni posjeduju onu mjeru nepatvorene plemenitosti i dobrote, na kojoj je moguće graditi bolji svijet i pravednije društvo. Ni višestoljetna neljudska iskušenja kao ni nedavni višedesetljetni bezbožni vihor, nisu ugušili sjemena niti ugasili svjetla vjere u dušama mnogih ljudi ove zemlje. Mi smo tome svjedoci! Dosta je zaviriti u njihove vjerničke duše. Stoga je potrebno tome sjemenu i svjetlu, što ga ljudi nose u srcima i dušama, dati više značenja u javnom životu, a u državnom zakonodavstvu ove zemlje ostaviti više prostora. Tako će se njihovom konstruktivnošću moći više i učinkovitije prožeti strukture ovoga društva. Jer, svi smo mi tužni svjedoci pogubnih nastojanja da se odgovori na pitanja ljudskoga života i uređenja društva isključivo po mjeri čovjeka, traže i daju na temelju posve materijalnih probitaka i samo političkim pragmatizmom, kojima su iz javnog života istisnuta moralna načela. Napose se to pokazalo tragičnim u našoj zemlji na koju su, i zbog toga, zločini rata i nepravedna mira bacili sjenu smrti i posijali sjeme zla i beznađa. Sve nas to pred Bogom i ljudima obvezuje da vas, Kristove vjernike, neodloživo pozovemo i ohrabrimo vjerodostojno i vjerno proživljavati temeljne zasade kršćanske vjere i autentične vrijednosti ljudskoga života.

Odlučnije se zalagati za dostojanstvo svakog čovjeka

Nama nije i ne može biti svejedno hoće li u našoj domovini Bosni i Hercegovini biti pravde i pravičnosti za sve njezine građane i narode! Kao kršćani ne možemo pasivno i ravnodušno prihvatiti život nedostojan čovjeka, da bismo tako očuvali svoju malu, uskogrudnu sreću, bez obzira što se oko nas nalazi i događa. Naše je duboko uvjerenje da pravedno društvo, koje treba ova zemlja, nije moguće bez evanđeoske vjere u Boga i vjernosti njegovim zapovijedima, bez otvorenosti životu i prihvaćanja bogolikosti svakog čovjeka, bez ljubavi prema ovoj zemlji i izgradnje njezina društva na načelima pravde i jednakosti za sve. U temelje naše sutrašnjice nužno je ugraditi one vrijednosti što ih je Nebo objavilo zemlji, a Bogočovjek Isus Krist pokazao svojim naukom i primjerom. Za to se po savjesti moraju odlučno zalagati svi koji vjeruju u jednoga Boga. Ne može biti niti se zvati pravim kršćaninom i vjernikom onaj koji bi svojim nekršćanskim i bezbožnim duhom disao prema bilo kojem čovjeku. A disati ljudskim, vjerničkim i kršćanskim dahom danas znači suosjećati s ljudima u njihovoj duhovnoj i tjelesnoj nevolji, napose sa svima koji su zlom i nepravdom najteže pogođeni. Nije i ne može pred Bogom biti ispravan onaj tko obespravljuje, prezire ili ubija čovjeka, tko je, na bilo koji način, prisvojio i uživa tuđe. Uzalud se nada blagoslovu Neba i onaj koji bezobzirno i nepravedno zgrće zemaljska dobra dok stotine tisuća siromaha nemaju ni najnužnije za život. A onaj koji ima bogatstva ovoga svijeta, i vidi svoga brata u potrebi, pa zatvori pred njim srce – kako ljubav Božja ostaje u njemu? (1 Iv 3,17).

Zajedno izgrađivati pravednije društvo

Držimo da je krajnje vrijeme da domaći i međunarodni dužnosnici u strukturama vlasti učine sve što je neophodno da bi bosansko-hercegovački društveni okvir prestao gušiti opravdanu nadu građana ove zemlje. Kao ljudi i kao kršćani ne možemo ne pitati sve odgovorne: tko i u ime koga ili čega već više od jednoga desetljeća priječi da se podignu srušeni temelji nade i budućnosti ove zemlje? Žalosno je da se, uz deklarativnu spremnost svih odgovornih, nije u svoje domove i svoj zavičaj moglo vratiti više od polovice prognanih i raseljenih naših sunarodnjaka i sugrađana. Moramo pitati sebe i vas: jesmo li mi bez moralne odgovornosti pred tom, u Nebo vapijućom nepravdom nad našim bližnjima, našim sugrađanima? Umjesto radosti povratka na svoje i među svoje, umjesto održiva opstanka na svome i pobjede dobra, praštanja i pomirenja, mi smo s tugom i bolju gledali i još uvijek gledamo kako mnoge tisuće, napose mladih, nakon završetka rata nastoje otići iz svoje Domovine. Razumljiva je njihova želja i čežnja za humanijim uvjetima, u kojima će moći živjeti od svoga rada i bez straha od diskriminacije. Ali je neprihvatljivo da su, i unatoč svemu prirodnom bogatstvu ove zemlje, nerijetki njezini žitelji prisiljeni mijenjati svoje za tuđe, postajući tuđinu sluge pa čak i 'bijelo roblje'. Tako ujedno doprinose da stranci zagospodare našom zemljom i našim životima. Kojem je normalnom i humanom čovjeku u interesu da gorke posljedice nerazumnih ratnih događaja postanu našom trajnom sudbinom? Već se jasno pokazalo da to, zasigurno, nije na dobrobit ni jednoga građanina niti naroda u ovoj zemlji.

Ostati u svojoj Domovini

Istina je da među našim narodima postoje i određene razlike. Ne treba žaliti za nedavnim vremenima i sustavima koji su te razlike nijekali. Ali, i uza sve to što se među nama događalo, trebamo nastojati, upravo kao vjernici Kristovi, biti jedni drugima što bliži i njegovati međusobne kršćanske i prijateljske odnose. Na to smo vas i do sada, u više navrata zajednički poticali! Čvrsto smo uvjereni da građani i narodi u Bosni i Hercegovini, u okviru pravednosti i ravnopravnosti, mogu izgrađivati i voljeti ovu zemlju kao zajedničku Domovinu. 

Oni znaju da je vlastitu sreću u ovoj zemlji moguće samo onda graditi na tvrdim temeljima, ako se dopusti i pomogne drugima da jednako tako sagrade svoju sreću. Znaju za Isusovo „zlatno pravilo“ : „Sve, dakle, što želite da ljudi vama čine, činite i vi njima (Mt 7, 12). A „ljubav bližnjemu zla ne čini“ (Rim 13,20).

Stoga, pozivamo sve vas, članove naših Crkava, da ponovno otkrijete i razbuktate u sebi ljubav prema Bogu i bližnjemu, prema rodu i domu svome i ostanete u zemlji svojih pradjedova, odnosno da se u nju vratite i borite za njezin prosperitet. Potrebno je doista, da svatko od nas dadne svoj nesebičan i konstruktivan doprinos kako bi zora ljudskije budućnosti za svakoga našeg vjernika, sunarodnjaka i sugrađanina i za sve narode u Bosni i Hercegovini što prije svanula.

Blagoslov i pozdrav

Na kraju vas još jednom želimo podsjetiti na Božju poruku ljudima svih vremena, poruku Božićne noći: Ne bojte se! Evo javljam vam blagovijest, veliku radost za sav narod! Danas nam se u gradu Davidovu rodio Spasitelj - Krist, Gospodin. I evo vam znaka: naći ćete novorođenče povijeno gdje leži u jaslama (Lk 2,10-12). Riječima ove poruke želimo čestiti Božić i sveto Isusovo Porođenje, Hristos se rodi – svim kršćanima, katoličkim, pravoslavnim i drugima, a blagoslovljenu novu godinu, 2005. - svim građanima Bosne i Hercegovine!

Sve vas iskreno pozdravljamo, zazivamo na sve blagoslov Trojedinoga Boga, Oca i Sina i Duha Svetoga i hrabrost života molimo od Novorođenoga Betlehemskog Kralja, Krista Gospodina. 

Sarajevo, 28. prosinca 2004.

Vinko kardinal Puljić, nadbiskup metropolit vrhbosanski, v. r.

Franjo Komarica, biskup banjolučki i predsjednik BK BiH, v. r. 

POZIV METROPOLITA VRHBOSANSKOG I MITROPOLITA DABROBOSANSKOG NA ZAJEDNIČKU MOLITVU TIJEKOM MOLITVENE OSMINE ZA JEDINSTVO KRŠĆANA 2009. GODINE

Sarajevo, 05. 01. 2009.

Dragi vjernici,

Kao i prošle godine, prigodom Tjedna molitve za jedinstvo kršćana, s radošću i nadom vas pozivamo da nam se i ove godine pridružite u tome činu i izričaju naše vjere u Boga i zahvalnosti zbog pripadnosti njegovoj Svetoj Crkvi. Naime, u svijetlu vjere ali i u tjeskobnome ozračju općesvjetskih događanja te stanja duha u našoj Domovini sve jasnije uviđamo vlastitu vjerničku i kršćansku obvezu dosljednijega svjedočenja Boga kako nam ga je objavio i živio naš Gospodin Isus Krist.

Osim vjere i zahvalnosti, ovim pozivom na zajedničku molitvu, kojom ćemo, u nedjelju 18. siječnja, Tjedan za jedinstvo započeti u katoličkoj Katedrali a završiti, u nedjelju 25. siječnja, u pravoslavnoj Sabornoj crkvi, želimo očitovati i posvjedočiti i naše uvjerenje da Bog kršćane na ovim prostorima povijesnoga susretišta bogatstva različitosti dodatno obvezuje na razumijevanje i tijesnu suradnju.

Naime, zajedničkim naviještanjem i svjedočenjem Kristove istine o čovjeku mi, kao kršćani, možemo i trebamo doprinijeti da se napast ljudi i naroda ovih prostorima međusobne teškoće rješavati kroz sučeljavanja i sukobe preokrene u spremnost na susretanje i međusobno prihvaćanje. Prostor na kojemu nam je Bog dao živjeti i povijesni trenutak u kojem nas poziva svjedočiti dodatno obvezuju da jedinstvo kršćana ne shvaćamo kao rubno nego bitno obilježje Crkve. Po mjeri jedinstva svijet nas prepoznaje i prihvaća kao Kristove učenike i svjedoke. Jedinstvo Crkve, za koje Isus moli, apostol Pavao shvaća kao neraskidivu povezanost tijela i glave u različitosti udova.

Iako, poput apostola Svetoga Pavla čiju godinu obilježavamo, i sami osjećamo kako nam, na ovome planu, htjeti ide, ali ne i činiti (Rim 7,18), ipak znanjem vjere znamo da Bog može i hoće i naše htijenje, potvrđivano i utvrđivano ovim malim znakovima, ugraditi u veliko djelo svoga spasiteljskog plana.

Nisu nam nepoznati ovozemaljski, ljudski gledano možda i opravdani, razlozi za oprez i suzdržanost kada je u pitanju ekumenizam i svjedočenje naše želje za jedinstvom Kristove Crkve kroz zajedničku molitvu. Ali, želimo i moramo reći da svi ovozemaljski i ljudski razlozi ne mogu i ne smiju prevladati pred razlogom i zakonom ljubavi prema čovjeku jer je čovjek i prema Crkvi jer je Kristova. Tome zakonu nas je Krist poučio i pretvorio ga mjerilo naše vjernosti i ljubavi prema njemu. (usp. Mt 25, 40. 45)

To nas ohrabruje da se, unatoč ožiljcima i još otvorenim ranama na Mjesnim Crkvama kojima vi milošću Božjom pripadate a mi i pripadamo i predsjedamo, snagom naše kršćanske vjere međusobno prihvaćamo i zajednički molimo nadahnuće i lijek Božjega Duha.

Molimo i želimo sebi i vama da, kao kršćani, ne živimo više sebi nego onomu koji za nas umrije i uskrsnu (usp. 2 Kor 5, 15) jer će tako, kao i primjeru Svetoga Pavla čiji zagovor vam molimo, u nama i među nama sve više živjeti Krist Gospodin. (usp. Gal 2, 20). A to je smisao svega našeg kršćanskog postojanja, naše vjere i našega nastojanja.

Radujući se molitvenomu susretu s vama, želimo vam radostan blagdan Kristova rođenja i svakim dobrom plodnu Novu Godinu!

Vinko kardinal Puljić, nadbiskup i metropolit vrhbosanski i predsjednik BK BiH, v. r.

Mitropolit dabrobosanski Nikolaj, v. r.

